ޕްރައިވެޓައިޒޭޝަން ބޯޑުގެ ރައީސް ނިޒާރު އިސްތިއުފާދެއްވައިފި ޕްރައިވެޓައިޒޭޝަން ބޯޑުގެ ރައީސް ނިޒާރު އިސްތިއުފާދެއްވައިފި\nޕްރައިވެޓައިޒޭޝަން ބޯޑުގެ ރައީސް ނިޒާރު އިސްތިއުފާދެއްވައިފި\nމުޙައްމަދު ނިޒާރު -\nޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ)ގެ ރައީސް މުޙައްމަދު ނިޒާރު މަޤާމުން އިސްތިއުފާދެއްވައިފިއެވެ.\nޕީބީސީން އިސްތިއުފާދެއްވާ ނިޒާރު ކުރެއްވި ޓްވީޓްގައި ވިދާޅުވެފައިވަނީ5އަހަރާއި 26 ދުވަހު ޚިދުމަތްކުރެވިފައިވާކަމަށާއި، ޤައުމީ ޚިދުމަތުގައި 34 އަހަރު ހޭދަކުރައްވާފައިވާކަމަށެވެ. އޭނާ ވަނީ ޕްރައިވެޓައިޒޭޝަން ބޯޑު މެންބަރުންނަށާއި މުވައްޒަފުންނަށް ޝުކުރުއަދާކުރައްވާފައެވެ.\nޕްރައިވެޓައިޒޭޝަން ބޯޑުން ނިޒާރު އިސްތިއުފާދެއްވާފައި މިވަނީ ޕްރައިވެޓައިޒޭޝަން އެންޑް ކޯޕަރަޓައިޒޭޝަން ބޯޑު (ޕީސީބީ) އުވާލައި އަލުން އެބޯޑް އެކުލަވާލުމަށް ރައްޔިތުންގެ މަޖިލީހުން ރައީސުލްޖުމްހޫރިއްޔާއަށް ލަފާދެއްވާފައިވަނިކޮށެވެ.\nދައުލަތުގެ ވިޔަފާރިތަންތަން ޕްރައިވަޓައިޒް ކުރުމާއި، ކޯޕްރަޓައިޒް ކުރުމަށާއި، އަދި މޮނިޓާކޮށް އިވެލުއޭޓް ކުރުމަށް އުފެދިފައިވާ ޕްރައިވަޓައިޒޭޝަން އެންޑް ކޯޕަރަޓައިޒޭޝަން ބޯޑުގެ މަސްއޫލިއްޔަތު އަދާކުރާމިންވަރު މުރާޖާކޮށް، ރައްޔިތުންގެ މަޖިލީހުގެ ކުންފުނިތަކާއި ބެހޭ ކޮމިޓީ "ސްޓޭޓް އޯންޑް އެންޓަރޕްރައިޒަސް"، އެސްއޯއީ ކޮމިޓީން ނިންމެވި ރިޕޯޓްގައިވަނީ މިހާރު އޮތް ޕީސީބީ ބޯޑްގެ މެމްބަރުންގެ ޤާބިލްކަމެއް ނެތްކަމަށާއި، އެބޯޑުއަލުން އެކުލަވާލަން ޖެހޭކަމަށެވެ.\nއަދި ކުރީ ސަރުކާރުގައި އެބޯޑަށް5މެމްބަރުން އައްޔަންކުރައްވާފައިވީ ނަމަވެސް ޕީސީބީގެ ޤާނޫނުގައި7މެމްބަރުން ތިބެންޖެހޭކަމަށް ލާޒިމްކުރާކަން ކޮމިޓީގެ ރިޕޯޓުގައި ވަނީ ފާހަގަކޮށްފައެވެ. އަދި އެ މެމްބަރުން ކަޑައަޅަންޖެހެނީ ރައްޔިތުންގެ މަޖިލީހުގެ ރުހުމާއި އެކުގައިކަމަށް ޤާނޫނުގައި ބުނެފައިވީނަމަވެސް މިހާތަނަށް ތިބި5މެންބަރުންނަށް ރައްޔިތުންގެ މަޖިލީހުން ރުހުން ދީފައި ނުވާކަމަށްވެސް ކޮމިޓީ ރިޕޯޓުގައި ފާހަގަކޮށްފައިވެއެވެ.\nދައުލަތުގެ ވިޔަފާރިތަންތަން ޕްރައިވަޓައިޒް ކުރުމާއި އަދި މޮނިޓަރކޮށް އިވެލުއޭޓްކުރުމުގެ ޤާނޫނުގައި ބަޔާންކޮށްފައިވަނީ ޕްރައިވަޓައިޒޭޝަން ބޯޑް އެކުލެވިގެންވަނީ ބޯޑުގެ ރައީސާއެކު ރައީސުލްޖުމްހޫރިއްޔާ އައްޔަންކުރާ7މެމްބަރުންގެ މައްޗަށް ކަމަށެވެ. އަދި ބޯޑް މެމްބަރުކަމަށް ރައީސުލްޖުމްހޫރިއްޔާ މެމްބަރުން އައްޔަންކުރެއްވުމަށްފަހު ރައްޔިތުންގެ މަޖިލީހުގެ ރުހުން ހޯދަންވާނެކަމަށްވެސް ބުނެފައިވެއެވެ. ޕްރައިވަޓައިޒޭޝަން ބޯޑުގެ މެމްބަރުންގެ ދައުރަކީ4އަހަރެވެ.


Natheeja aammukuran ekani genai set akah PSM in emme reyakah 83,000 dollar beykaaru koffi! | Mihaaru\nޚަބަރު / ޕީއެސްއެމް\nނަތީޖާ އާންމުކުރަން އެކަނި ގެނައި ސެޓަކަށް ޕީއެސްއެމުން 83،000 ޑޮލަރު ބޭކާރުކޮށްފި!\nޕީއެސްއެމްއިން ރިޔާސީ އިންތިޚާބުގެ ކަވަރޭޖަށް ބޭނުންކުރި ސެޓް: އަގު ބޮޑުކޮށް މި ސެޓް ކުއްޔަށް ހިފި ނަމަވެސް ބޭނުމެއް ނުކުރެވުނު\n21 ފެބުރުއަރީ 2019 - 11:38\nމިދިޔަ އަހަރުގެ ސެޕްޓެމްބަރު މަހު ބޭއްވި ރިޔާސީ އިންތިޚާބުގެ ނަތީޖާ އިއުލާންކުރަން ޕަބްލިކް ސާވިސް މީޑިއާ (ޕީއެސްއެމުން) އިން 83،000 ޑޮލަރު (1.2 މިލިއަން ރުފިޔާ) އަށް ރާއްޖެ އިން ބޭރުން ކުއްޔަށް ގެނައި ވާޗުއަލް ސެޓުގެ ބޭނުން ނުހިފި، ދައުލަތުގެ ފައިސާ އިން ބޭކާރު ޚަރަދެއް ކޮށްފި އެވެ.\nރިޔާސީ އިންތިޚާބުގެ ތެރޭގައި ކުރީގެ ރައީސް އަބްދުﷲ ޔާމީނަށް 24 ގަޑިއިރު ކެމްޕޭން ކޮށްދިނުމުގެ ސިޔާސަތެއް ގެންގުޅުނު ދައުލަތުގެ މީޑިއާ އިން، އެ ސެޓު (އޮގްމެންޓެޑް ރިއަލިޓީ) ކުއްޔަށް ހިފީ މެލޭޝިއާގެ ބައެއްގެ އަތުންނެވެ. އެނގިފައިވާ ގޮތުގައި، އެންމެ ރެއަކު ބޭނުން ކޮށްލަން 83،000 ޑޮލަރަށް ޕީއެސްއެމުން އެ ސެޓު ކުއްޔަށް ހިފިއިރު، އެ އަގުގައި އާ ސެޓެއް ގަންނަން ލިބެ އެވެ.\nމައުލޫމާތު އެނގިވަޑައިގަންނަވާ ބޭފުޅަކު "މިހާރު" އަށް ވިދާޅުވީ އަގު ބޮޑުކޮށް ކުއްޔަށް ނަގާ ނަމަ ވެސް އެންމެ ދުވަހަކު ބޭނުންކޮށްލަން އެފަދަ ސެޓެއް 50،000 ޑޮލަރަށް ލިބޭނެ ކަމަށެވެ.\nއިންތިޚާބުތަކުގެ ނަތީޖާ ޓީވީއެމުން އާއްމުކޮށް ބެލުންތެރިންނަށް ކިޔައިދެނީ ކުރިމަތީގައި ހުންނަ ޓީވީ ސްކްރީނަށް ބަލައިގެންނެވެ. އެކަމަކު، އޮގްމެންޓެޑް ރިއަލީ ޕީއެސްއަމަށް ގެނައީ، ޕްރެޒެންޓަރުގެ ފަހަތުން ނަތީޖާ ބާތައް އަރާ ގޮތް ދެއްކުމަށެވެ.\nބޮޑު ހޭދައެއްކޮށްގެން ރިޔާސީ އިންތިޚާބަށް ޕީއެސްއެމުން ގެނައި ވާޗުއަލް ސެޓް ވަކި ހިސާބަކުން ބޭނުން ނުކުރެވުނު ކަން، މި ސަރުކާރުން އެތަނަށް އައްޔަން ކޮށްފައިވާ މެނޭޖިން ޑިރެކްޓަރު އަލީ ޚާލިދު ކަށަވަރު ކޮށްދެއްވި އެވެ.\nއޭނާ ވިދާޅުވި ގޮތުގައި އެ ސެޓުގެ ހަގީގީ ބޭނުން ނުހިފުނީ މައުލޫމާތު ލިބިވަޑައިގެންފައިވާ ގޮތުގައި ޓެކްނިކަލް މައްސަލަތަކެއް ދިމާވެގެންނެވެ. އެންމެ ރެއަކަށް ޕީއެސްއެމުން ކުރީ ބޮޑު ޚަރަދެއް ކަމަށް އަލީ ވެސް ވިދާޅުވި އެވެ.\n"ބޮޑު ޚަރަދެއް ކުރީ، އެކަމަކު އޭގެ ފުރިހަމަ ބޭނުމެއް ވެސް ނުކުރެވުނު،" އަލީ ވިދާޅުވި އެވެ.\nރިޔާސީ އިންތިޚާބުގެ ތެރޭގައި ޕީއެސްއެމުން މަސައްކަތް ކުރީ ޔާމީންގެ ސަރުކާރާއި ޕީޕީއެމްގެ ޕްރޮޕެގަންޑާ ފަތުރައި އެމަނިކުފާނަށް ދެވަނަ ދައުރެއް ހޯދައިދޭށެވެ. އިދިކޮޅު ފަރާތްތަކުގެ އަޑު ރައްޔިތުންނަށް އިއްވަން ފުރުސަތު ނުދީ، ހުރިހާ ވަގުތެއް ޔާމީންގެ ކެމްޕޭނަށް ހުސްކުރިއިރު، ޕީއެސްއެމްގެ ބޯޑުގެ ބައެއް މެމްބަރުން ޔާމީންގެ ކެމްޕޭން ހަރަކާތްތަކުގައި އަމަލީ ގޮތުން ވެސް ބައިވެރިވެވަޑައިގަތެވެ.\nކުރީގެ ސަރުކާރުގައި ޕީއެސްއެމުން ވަނީ ދައުލަތުގެ ބަޖެޓުން ބޮޑެތި ޚަރަދުތަކެއް ވެސް ކޮށްފަ އެވެ. އެގޮތުން ޕީއެސްއެމްގެ ކުރީގެ މެނޭޖިން ޑިރެކްޓަރު (އެމްޑީ) އިބްރާހިމް ޚަލީލާއި ޑެޕިއުޓީ މެނޭޖިން ޑިރެކްޓަރު (ޑީއެމްޑީ) މުހައްމަދު އިކްރާމް ތިއްބަވަން، ޓީވީއެމް އިމާރާތުގައި ޚާއްސަ އޮފީސް ބައެއް ހަދަން ހަތަރު މިލިއަނަށް ވުރެ ގިނަ ރުފިޔާގެ ހޭދަކޮށްފައިވެ އެވެ. އޭގެއިތުރުން، ޕީޕީއެމްގެ އެކި ހަރަކާތްތައް ގެނެސް ދޭން ވެސް ޕީއެސްއެމުން 3.1 މިލިއަން ރުފިޔާގެ ވަގުތު ހިލޭ ދީފައިވެ އެވެ.\nޕީއެސްއެމްގެ ދައުރު އަދާކުރުމުގައި ހިޔާނާތަށް މަގުފަހިވާ ކަންކަން ހިނގާފައި ހުރި ކަމަށް ތުހުމަތު ކުރާތީ، އެތަނާ ހަވާލުވެވަޑައިގެން އަލީ އިސްވެ ހުންނަވައި ވަނީ ޚަރަދުތަކާ ގުޅޭ އޮޑިޓެއް ހަދައިފަ އެވެ. އެއިން ފާހަގަވި މައްސަލަތައް ފުލުހުންނާއި އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅާފައިވާ ކަމަށް އޭނާ ވިދާޅުވި އެވެ.\nވެރިކަން ބަދަލުވި މަރުހަލާގައި އެކުލަވާލި އިންތިގާލީ ކޮމެޓީގެ ހޯދުންތަކުން އެނގުނު ގޮތުގައި ޕީއެސްއެމަށް ދައުލަތުގެ ބަޖެޓުން އަހަރަކު ދޭ 140 މިލިއަން ހޭދަކޮށްފައި ވަނީ މެނޭޖްކުރުމެއް ނެތި އެވެ. ބޭކާރު ޚަރަދުތައް ގިނަވީ، ޕަބްލިކް ސާވިސް މީޑިއާ އަށް ގާނޫނުގައި ކަނޑައަޅާފައި އޮންނަ މެންޑޭޓުގެ އިތުރުން، ބައެއް ކަންކަން ކުރަން އުޅުމުން ކަމަށާއި ފަހުން ފައިސާ ލިބޭނެ ކަމަށް ބަލައިގެން ވެސް ބައެއް ޚަރަދުތައް ކޮށްފައިވާ ކަމަށް ކޮމެޓީން ބުނެފައިވެ އެވެ.\nދިވެހި ސަރުކާރު ޓީވީ މޯލްޑިވްސް ރިޔާސީ އިންތިޚާބު ޕީއެސްއެމް އަލީ ޚާލިދު، މެނޭޖިން ޑިރެކްޓަރު (ޕީއެސްއެމް) މީޑިއާ ކޮރަޕްޝަން\n43 ކޮމެންޓް, 206 ރިއެކްޝަންސް\nތިބޭކާރު ހަރަދުކޮއް މިގައުމް އަބަދުހެންމިދަނީ ، ރައްއިތުން ހޭއަރަންވެއްޖެ ވޯޓް ވިއްކާ އުސޫލް މާޒީއައް ދޫކޮއްލަންވެއްޖެ ވޯޓްދޭންވީ އަބަދުވެސް އެންމެ ރަގަޅު މީހާއައް އާއިލާ މިޙުންނައްދޭދުވަސް މާޒީއައް ދޫކޮއްލާ ދެން މިގައުމް ދެން ކަނޑުނުވަނީސް\nމީހާރުވެސް ނިސްބަތުން މިކުޑަ ދުވަސްކޮޅު ވަރަށް ކަންކަން ހިންގާލައިފި އަދި ހިންގަން ދަނީ ރާވަމުން.\nށޭކެމްޕޭނޭ ކިއާފަ މުވައްޒަފުން ގުބޯ ހައްދާފަ3މީހުންގެ ކޮމެޓީން ބައެއް އެޗްއޯޑިން ކަނޑާލަން ދަނީ ރާވަމުން\nދުނިޔޭގައި އަލަށް ހަދައިގެން އުޅޭ ގަވާއިދެއްގެ ދަށުން މީޑިއާނެޓްގެ ނެޓްވޯކްތެރެއިން ދޫކުރާކަމަށްޓަކާ 4ލައްކަ ރުފިޔާދަށްކަންޖެހޭ އެކަމަކު ދުނިޔޭގެ އެހެން ގައުމުތަކުން މިޖެހެނީ މިސާލަކަށް ސްޓާޕުލަސް މީޑިއާނެޓުން އެދަށްކަނީ ސްޓާޕުލަސް އަށް މީޑިއާނެޓުން ލާރިދަށްކައިގެން އެހެންވީމާ އަދިތީ އެހާވަރުގެ ކަމެއްނޫންދޯ މަސްއަލަޔަކީ މިގައުމުގައި ތިޔަކަހަ ކަންތައްތައް ބަލާނެބަޔަކުނެތީ އެހެންވީމަ ފާޑުފާޑުގެ ނަންނަމުގައި ސަރުކާރު ހިއްސާވާ ކުންފުނިހަދައިގެން ތއޅ\nމިކަމުގައި ގަމް ގެ އަތެއްވެސްވާނެ.\nއިކްރާމް އާއި ޚަލީލުވެސް ޒިންމާވާންޖެހޭ ފައިސާއަށް. ޔާމީން ސަރުކާކުރަ އުދުހުނު ދެމީހުން އެވެސް.\nއިންޖިނިއަރިންގް ޑިޕާޓްމެންޓް ވެރިންހިންގާ ޖަރީމާ. އެބޭޅާމެން ވަކިބަޔަކަށް ތި ސެޓްކޮށްފަ ސްޕެކް ފޮނުވަނީ. އެކަން ވަރަށްގާތުން ދެކޭތީ މިދެންނެވީ.\nތިކަން އެގޭނީ ޕްރޮޖެކްޓް ހެޑައށް ތީ އެބޭފުޅާތަ\nމިހާރުވެ އެމްޑީ ވެމްކޯގައި ހުއްޓަ ވަކިކުރީ ކޮރަޕްޝަން ހިންގައިގެން އެމައްސަލަ އެއޮތީ އޭސީސީ ގަ. ދެންކޮން ޒީރޯ ޓޮލެރެންސެއް\nހަލީލޭ އިކުރާމޭ ކިއާފަ މިހާރުވެސް ކޮށް ނިންމާފަ އެހެރީ ބިޑް ކޮމިޓިން ނިންމާފަ ރައީސް ލަންކާއަށް ކުރި ދަތުރުގެ ކަވަރޭޖްގެ ބައެއް ކަންކަން ހަމަ އެކައްޗެއް މިކުޅެނީ ކޮން ޒީރޯ ޓޮލެރެންސެއް.\nމިދެން މިހާރު ބޭނުން ޗެނެލެއެއް ނޫން


AFC bracket challenge ge quarter final ga Dhagandey - avahah vote dhee | Fainu Online\nއިބްރާހިމް ފަހީމް 15 ނޮވެމްބަރު 2020, އާދިއްތަ, 16:11\nއޭޝިއަން ފުޓްބޯލް ކޮންފެޑެރޭޝަނުން ކްލަބްތަކަށް އިންތިޒާމްކޮށްގެން ބާއްވާ އެންމެ ބޮޑު މުބާރާތްކަމަށްވާ އޭއެފްސީ ކަޕްގައި ޖަހާފައިވާ އެންމެ މޮޅު ގޯލު ހޮވުމަށް ބާއްވާ "އޭއެފްސީ ކަޕް ބްރެކެޓް ޗެލެންޖް"ގެ ކުއާޓަރ ފައިނަލަށް ޢަލީ އަޝްފާޤް (ދަގަނޑޭ) ދަތުރު ކޮަށްފިއެވެ.\nރާއްޖޭގައި މިހާތަނަށް އުފެދުނު އެންމެ ކުޅަދާނަ ފުޓްބޯޅަ ކުޅުންތެރިޔާ ދަގަނޑޭ، ސަޕޯޓަރުންގެ މެދުގައި ވޯޓު ނަގައިގެން އެއްވަނަ ހޮވާ މި ޗެލެންޖްގެ ކުއާޓަރ ފައިނަލަށް ދަތުރުކޮށްފައިވަނީ ބަންގްލަދޭޝްގެ އަބަހާނީ ލިމިޓެޑް ޑާކާގެ ކުޅުންތެރިޔާ ސޮހެލް ރާނާ ބަލިކުރުމަށްފަހުގައެވެ.\nމިހާރު ކުރިއަށްދާ ކުއާޓަރ ބުރުގައި ދަގަނޑޭއާއި ވާދަކުރަނީ ވިއެޓްނާމްގެ ހަނޯއީ އެފްސީގެ ކުޅުންތެރިއެކެވެ. މި ބުރުގެ ވޯޓުލުން މާދަމާ ނިމޭނެއެވެ. މިވަގުތު، ދަގަނޑޭ މިވަގުތު ކުރި ހޯދާފައިވަނީ ހަނި ލީޑަކުންނެވެ. އެހެންކަމުން ޤައުމު ފަޚުރުވެރިވާ މޮޅު ކުޅުންތެރިޔާ ދަގަނޑޭއަށް ވޯޓް ދެމާތޯއެވެ.\nދަގަނޑޭއަށް ވޯޓު ދިނުމަށްޓަކައި މި ޖުމްލައަށް ފިއްތަވާލައްވާށެވެ.\nއަދި ހުޅުވޭ ލިންކުން ވޯޓްދެއްވާށެވެ.\nއުއްމީދު ޖަމްޢިއްޔާއިން ރ. މީދޫގައި ސްޕޯޓްސް އެކަޑަމީއެއް\nާއަހް2weeks ago\nސަޕޯޓަރެއް2weeks ago\nޖުމްލަޔަށް ފިތިޔަކަސް ނުވާނެ. ގޮސް ވޯޓް ދިނީމަވާނީ. ބައެއް މީހުން ވަރަށް ގަމާރުވާނެ ހަމަ ލަވައިދިނީމަ ނޫނީ އެނގުނަސް އެނގޭކަމަށް ނަހަދާނެ.


ރިސޯޓު މުވައްޒަފުންނަށްޓަކައި ރިސޯޓުތަކުން ނަގާ ކުލިތައް މާފްކޮށްދެއްވާ: އަދުރޭ – Dhen.mv\nރިސޯޓު މުވައްޒަފުންނަށްޓަކައި ރިސޯޓުތަކުން ނަގާ ކުލިތައް މާފްކޮށްދެއްވާ: އަދުރޭ\nMarch 11, 2020 - 11:48 pm\nކޮވިޑް-19ގެ ސަބަބުން ރިސޯޓުތަކަށް އަސަރު ކުރާތީ އެ ރިސޯޓަކުން ނަގާ ކުއްޔާއި ޓެކްސް މާފުކޮށްދެވުމަށް ޕީއެންސީގެ ރައީސް އަބްދުއްރަހީމް އަބްދުﷲ ގޮވާލައްވައިފިއެވެ.\nރައީސް އަބްދުﷲ ޔާމީން މިނިވަން ކުރުމަށް ގޮވާލާ ރޭ ޕީޕީއެމް އޮފީހުގައި ބޭއްވި ޖަލްސާގައި ވާހަކަ ދައްކަވަމުން އަދުރޭ ވިދާޅުވީ ކޮވިޑް-19 ގެ ސަބަބުން ރާއްޖޭގެ ފަތުރުވެރިކަމަށް އަންނަމުން މިދަނީ އަންދާޒާ ނުކުރެވޭ ވަރުގެ ހީނަރުކަމެއް ކަމަށާއި މިކަމުގެ ސަބަބުން ބައެއް ރިސޯޓުތަކަށް މީހުން އައުން މަދުވެ ރިސޯޓްތައް ބަންދުކުރާ ހިސާބަށްދާ ކަމުގެ މައުލޫމާތު ލިބެމުންދާ ކަމަށެވެ.\n"އަޅުގަނޑު މިރޭ ސަރުކާރަށް ގޮވާލަން އެފަދަ ރިސޯޓުތަކުން ސަރުކާރަށް ދައްކަން ޖެހޭ ކުއްޔާއި އެނޫން ޓެކްސްތައް މިހާރުން މިހާރަށް މާފުކޮށްދޭށޭ.އެއީ ސަރުކާރުން ކުރަންޖެހޭ ކަމެއް. ސަރުކާރެއް އޮތުމުގެ ބޭނުމަކީ ދިމާވާ ކަންކަމަށް ހައްލު ހޯދައިދިނުން." ޜޭގެ ޖަލްސާގައި އަދުރޭ ވިދާޅުވިއެވެ.\nއަދުރޭ ވިދާޅުވީ އެފަދަ ރިސޯޓުތައް ބަންދުކުރުގެ ސަބަބުން ވަޒީފާ ގެއްލޭ މީހުންނަށް ވަޒީފާ ޔަގީންކޮށްދޭން ޖެހޭނެ ކަމަށާއި އިދިކޮޅުން އެފަދަ ޒުވާނުންގެ ދަފުތަރެއް އެކުލަވާލާނެ ކަމަށެވެ.\nރާއްޖޭގެ އިގްތިސާދަށް ކޮރޯނާ ވައިރަހުގެ ސަބަބުން ބޮޑު ގެއްލުމެއް އަންނަމުންދާ ކަމަށް ފާހަގަކުރައްވާ ކުރީ ރޭގެ ޖަލްސާގައި ވެސް އަދުރޭ ވަނީ ރައްޔިތުންނާއި ވިޔަފާރިވެރިންގެ އަތުންނަގާ ޓެކްސް މަދުވެގެން އެއް އަހަރު ދުވަހަށް މާފުކޮށްދިނުމަށް ސަރުކާރަށްގޮވާލައްވާފައެވެ. އޭނާ ވިދާޅުވީ އެގޮތަށް ކަންތައް ނުކޮށްފިނަމަ ރައްޔިތުން ހާލުގައި ޖެހޭނެ ކަމަށެވެ.\nކޮރޯނާ ވައިރަސް އެންމެ ބޮޑަށް ފެތުރޭ ދެ ގައުމު ކަމަށްވާ ޗައިނާއާއި އިޓަލީން ފަތުރުވެރިން ގެނައުން ސަރުކާރުން މިހާރު ވަނީ ހުއްޓާލާފައެވެ. މިއާއެކު އެއްލައްކަ އަށްވުރެ ގިނަ ބުކިން ކެންސަލްކޮށްފައިވާ ކަމަށް ޓޫރިޒަމް މިނިސްޓްރީން ހާމަކޮށްފައިވެއެވެ.\nކޮރޯނާ ވައިރަހާއެކު މުޅި ދުނިޔެއަށް ކުރިމަތިވަމުން އަންނަ އިގުތިޞާދީ މަޑުޖެހުމާއި ވެއްޓުން ދިވެހި ރާއްޖެއަށް ވެސް މިހާރު ދަނީ ކުރިމަތިވަމުންނެވެ. އެގޮތުން ޓޫރިޒަމަށް ލިބެމުން އަންނަ ގެއްލުމާއެކު އެ އިންޑަސްޓްރީގެ އެންމެ ބޮޑު އެއް އިސްވާރު ކަމަށްވާ ވިލާ ކުންފުނިން ވަނީ މުވައްޒަފުންގެ މުސާރަ ކުޑަކުރަން ނިންމާފައެވެ.


Exit poll thakun dhakkanee Modi ge coalition in kuri hoadhaane kamah | Mihaaru\nއިންޑިއާގެ ބޮޑު ވަޒީރު ނަރެންދުރަ މޯދީ. --ފޮޓޯ:އޭއެފްޕީ\nއެގްޒިޓް ޕޯލްތަކުން ދައްކަނީ މޯދީގެ ކޯލިޝަނުން ކުރި ހޯދާނެ ކަމަށް\n19 މެއި 2019 - 22:305comments\nނިއު ދިއްލީ (މެއި 19) - އިންޑިއާގައި މިއަދު ނިމުނު، ދިގު ދެމިގެން ދިޔަ އިންތިޚާބު ބޮޑު ވަޒީރު ނަރެންދުރަ މޯދީގެ ބާރަތިޔާ ޖަނަތާ ޕާޓީ (ބީޖޭޕީ) ކޯލިޝަނުން ކުޑަ ތަފާތަކުން ނަމަވެސް ކާމިޔާބު ކުރާނެ ކަމަށް އެގްޒިޓް ޕޯލްތަކުން ދައްކައިފި އެވެ.\nއިންޑިއާގެ މީޑިއާތަކުން މިއަަދު އާއްމުކުރި އެގްޒިޓް ޕޯލްތަކުން ދައްކާ ގޮތުގައި ބީޖޭޕީ އަށް ބައެއް ގޮނޑި ގެއްލުނު ނަމަވެސް، ކޯލިޝަންގެ ބައިވެރިންގެ ތާއީދާ އެކު އެެ ޕާޓީ އަށް ޕާލަމެންޓުގެ ދަށު ގޭގެ 543 ގޮނޑީގެ އަޣުލަބިއްޔަތު ލިބޭނެ އެވެ. ބީޖޭޕީ އިސްކޮށް ހަރަކާތްތެރިވާ ނޭޝަނަލް ޑިމޮކްރެޓިކް އެލަޔަންސް (އެންޑީއޭ) އިން ޕާލަމެންޓުގެ ދަށުގޭ ނުވަތަ ލޮކް ސަބާގެ 287 އާއި 306 އާ ދެމެދުގެ އަދަދެއްގެ ގޮނޑި ކާމިޔާބު ކުރާނެ ކަމަށް މަދުވެގެން ހަތަރު އެގްޒިޓް ޕޯލުން ދައްކާފައިވެ އެވެ. ބީޖޭޕީން 2014 ވަނަ އަހަރުގެ އިންތިޚާބުގައި ހޯދާފައި ވަނީ 282 ގޮނޑި އެވެ.\nއިދިކޮޅު އިންޑިއަން ނޭޝަނަލް ކޮންގްރެސް ޕާޓީ އިސްކޮށް އޮވެ އުފައްދާފައިވާ ޔުނައިޓެޑް ޕްރޮގްރެސިވް އެލަޔަންސް (ޔޫޕީއޭ) އަށް ލިބޭނެ ކަމަށް އެގްޒިޓް ޕޯލްތަކުން ދައްކަނީ 128-132 އާ ދެމެދުގެ އަދަދެއްގެ ގޮނޑި އެވެ. އެންމެ ފަހުން ބޭއްވި އިންތިޚާބުގައި ކޮންގްރެސް އަށް ލިބިފައި ވަނީ 44 ގޮނޑި އެވެ.\nޕާލަމެންޓުގެ އަޣުލަބިއްޔަތު ހޯދަން ބޭނުން ވަނީ 272 ގޮނޑި އެވެ.\nއެގްޒިޓް ޕޯލްތައް ހާމަކޮށްފައި ވަނީ އެޕްރީލް 11 ވަނަ ދުވަހު ފެށި އިންތިޚާބުގެ ފަހު ބުރުގެ ވޯޓުލުން މިއަދު ނިމުމާ އެކު އެވެ.\nއިންތިޚާބުގައި ވޯޓުލުމުގެ ހައްގު 900 މިލިއން މީހުންނަށް ލިބިގެންނެ އެވެ. ހަތް ބުރުގެ ހުރިހާ ވޯޓެއް ގުނާނީ ބުރާސްފަތި ދުވަހު އެވެ. ހަމަ އެ ދުވަހު ނަތީޖާ ވެސް އިއުލާން ކުރާނެ އެވެ.


Hamalaa Ah Fund Kuri Bayaku Hoadhan UAE In Ehee Vanee - Vaguthu\nހަމަލާ އަށް ފަންޑު ކުރި ބަޔަކު ހޯދަން ޔޫއޭއީން އެހީވަނީ\nކުރީގެ ރައީސް، ރައްޔިތުންގެ މަޖިލީހުގެ ރައީސް މުހައްމަދު ނަޝީދު އަވަހާރަކޮށްލަން ހަމަލާ ދިން މައްސަލައިގެ ތަހުގީގަށް ޔޫއޭއީންވެސް އެހީވާން ނިންމާފައިވާކަމަށާއި، އެގޮތުން އެ ހަމަލާއަށް ފަންޑް ކުރި ބަޔަކު ހޯދަން އެ ގައުމުން އެހީވާނެ ކަން ހާމަކުރައްވައިފިއެވެ.\nއެގޮތަށް ހާމަކުރައްވާފައި ވަނީ ރައީސް ނަޝީދެވެ. މިގޮތަށް އެމަނިކުފާނު ހާމަކުރައްވާފައި ވަނީ މިއަދު ކުރި ޓްވީޓެއްގައެވެ.\nއެ މައްސަލައިގެ ތަހުގީގަށް މިހާރު އޮސްޓްރޭލިއާ ޓީމެއް ވަނީ ރާއްޖެ އައިސްފައެވެ.\nއެ މައްސަލައިގެ ތަހުގީގަށް ޔޫއޭއީން އެހީވާން ނިންމާފައިވާކަން ހާމަކުރައްވާ ރައީސް ނަޝީދު ކުރި ޓްވީޓެއްގައި ވިދާޅުވީ، ޔޫއޭއީގެ ފެޑެރަލް ނޭޝަނަލް ކައުންސިލުގެ ރައީސް ސަގްރް ގޮބާޝް އެމަނިކުފާނަށް ގުޅުއްވާ ހާލުކޮޅު ބެއްލެވި ކަމަށާއި، އެކަމަށް އޭނާއަށް ޝުކުރު އަދާ ކުރައްވާ ކަމަށެވެ.\n🙏🏾 Saqr Ghobash, Speaker of UAE Federal National Council for checking on my health, conveying 🇦🇪Majlis' wishes & offering assistance to the inquiry into the bombing. Maldives Majlis sends its regards; UAE's expertise will be esp. helpful in tracing financing behind the crime.🇲🇻🇦🇪\n"އަޅުގަނޑުގެ ހާލުކޮޅުގެ އެންމެ ފަހުގެ މައުލޫމާތު ސާފްކުރެއްވި، އަދި ބޮމުގެ ހަމަލާގެ މައްސަލައިގެ ތަހުގީގަށް އެ ގައުމުން ޝައުގުވެރިވާކަން ހާމަކުރެއްވި".\nއެގޮތުން މި ހަމަލާގެ އަޑީގައި ތިބި ބަޔަކާއި ފަންޑް ކުރި ބައެއް ހޯދުމަށް ޔޫއޭއީން އެހީވާނެ ކަން ހާމަކުރެއްވި ކަމަށް ނަޝީދު ވިދާޅުވިއެވެ.\nރައީސް ނަޝީދު އަވަހާރަކޮށްލަން ހަމަލާއެއް ދިނީ މި މަހުގެ ހަވަނަ ދުވަހުގެ ރޭ އިރާކޮޅެެވެ. އެއީ އެއީ އެމަނިކުފާނު ދިރިއުޅުއްވާ ގ.ކެނެރީގެ ހުންނަ ނީލޯފަރުހިނގުމުން މަޖިދީ މަގަށް ނިކުމެވަޑައިގެން ކާރަށް އަރައިވަޑައިގަންނަވަން އުޅުއްވުމުގެ ތެރޭގައި އެތަނުގައި ހުރި ސައިކަލެއް ހަރުކޮށްފައި ހުރި އައިއީޑީއެއް ގޮއްވާލައިގެންނެވެ.\nމި ހަމަލާއާ ގުޅިގެން މިހާތަނަށް ހައްޔަރުކޮށްފައި ވަނީ ތިން މީހުނެވެ. އެއީ އަމަލީ ގޮތުން މި ހަމަލާގައި ބައިވެރިވި މީހުނެވެ. އެ ތިން މީހުނަކީ ވެސް ހަރުކަށި ފިކުރުގެ ބަޔެއްގެ ކަމަށް ތުހުމަތު ކުރެއެވެ.\nމިނިސްޓަރު މާރިޔާ ކޮމިޓީއަށް ހާޒިރު ކުރުން މި ހަފްތާގައި\nމެއި 18, 2021 18:58\nސާބަހޭ ކޯޗް ޒިދާން...\nމެއި 18, 2021 19:01\nޔަހޫދީން މުސްލިމުން މަރަމުން އަންނައިރު ޔޫއޭއީން ހަމަ މިއަށްވުރެ މުހިންމުކަމެއް ނެތީތަ؟\nމެއި 18, 2021 21:33\nޔޫއޭއީ ވަނީ ޔަހޫދީންނާ އެ ކު އެހެން ނޫން ނަމަ މިފަދަ ނުބައި އަމަލްތައް ބަޔަ ކު ހިންގާނަަމަ އަނިޔާ ލިބޭ ބަޔަ ކާ އެއްބައި ވުމުގެ ގޮތުން ބުރުޖް ޚަލީފާ\nމެއި 18, 2021 19:48\nޔޫއޭއީ އިން ދެން މީނާ ތަޅުވާ އަނގަ ބަލަނީ ކޮންއިރަކުން\nމެއި 18, 2021 19:51\nއަފުރާޝީމް އާއި، ރިލްވާނުގެ މަރަށްވެސް އިންސާފު ހޯދުމަށާއި، އެ، އިންވެސްޓިގޭޝަން ވެސް މިހާފުރިހަމަވީނަމަ، ކިހާ އިންސާފުވެރިވީސް! ރައީސް ނަޝީދު ކުރައްވަން ބޭނުންފުޅު ވާނަމަ ކުރެއްވިދާނެކަމުގެ ހެކި މިކަމުންވެސް ފެނޭ! ބުނާނެ އެއްޗެއް ވަކިނެތް! ހައްތާވެސް ހިތަށް އަރާހާ އެއްޗެހި މިއީ!\nމެއި 19, 2021 00:40\nއަފްރާޝީމް ކަންތައް ވެސް މީނަ އައް އިނގެ އޭ ގައިމު ކީ އުސްފަސްގަނޑައް މީހުން އެއްކޮގެން ހުރެ އ\nރައީސްޔާމީން ގެ އަބިކަބަލުން ނައްދިން ހަމަލާ ކުއްވެރިއެއްނުވި އެކަމައް ޖޯކުޖަހާ އައްނި އާއި އައްނިގެ ބައިވެރިންކުރީ މަލާމާތް އެކަމަނާ ސުކުރުކޮއްލައިގެން ހުޜި މިފަހަރު މިހަމުގެ ވޭނާއި ކެކުޅުން މެދުވެރި މިވީ ސީދާ މީނަޔައް އަދިކިރިޔާމި އެގުނީ މީވާ ވޭން ހުރިކަމެއްކަން މީ ކަންކަމުގަ އަޑީ ތިބިމީ ހުން ހޯދޭނީވެސް މި ކަލޭގެއައް މި މީހުނަވިއްޔާ މިކަން މިކުރަނީ އަދި ފައިސާދީގެން މީހުންލައްވާ ކުރުވީވެސް\nއެންޖަރީ ތަކުގެ ފޮޓޯ ނެގި އިރު މޫނު ނުނެގުނީ ކީއްވެތޯ؟ މުޅިން ވެސް ޝައްކު އުފެއްދުމުގަ\nމެއި 18, 2021 20:48\nޔޫއޭއީގެ ނަމުގައި އިސްރާއީލުން ނުންތޯ ފައިސާ ދެނީ !\nމެއި 18, 2021 20:51\nހަމަ ސީދާ ކަނޑައެޅިގެން ދޮގެއް\nމެއި 18, 2021 21:22\nނަޝީދު ކައިރީ އަހާލަބަލަ ކާ ކުތޯ ޑރ. އަފްރާޝީމް އަވަހާރަ ކޮށްލަން ފަންޑް ކުރީ؟ އޭނައަށް އެނގޭނެ. މީހަ ކު މަރާފަ އެއްވެސްމީހަ ކަށް ސަލާމަތުން ނޫޅެވޭނެ.\nމެއި 18, 2021 21:54\nފެނުކައްކާފައި އިރަށް ދޮންކުރިޔަސް މިލާދީނީ ނަޝީދު ރަގަޅެއްނުވާނެ ހުރިހާ ޖަރީމާގެ ފަހަތުގައި މީނާއާއި މީނާގެ ބައިގަޑުވާނެ މިކަން ހަމަ ރަޑޭ ރަޑޭ ކިޔަނީ\nމެއި 18, 2021 22:58\nމެއި 18, 2021 23:37\nފަންޑު ނަޝީދު ގެ އައުވާނުން، އަގަކީ3މިލިޔަން ޑޮލަރު، މިކަލޭގެ އަށް އޮތް ސޕޯރޓު ގެއްލޭތީ ޖެއްސި ގޭމެއް، އެކަން އެންމެ ރަނގަޅަށް އިނގޭނީ އިލްޔާސް ލަބީބަށް.\nމެއި 18, 2021 23:58\nނިމިގެން މިދިޔަ ބަރަކާތްތެރި ރަމަޟާންމަހުގެ ފަހުދިހައިގައި ބަނގުރާގެ ބާވަތްތައް އިޝްތިހާރުކުރުމާއި އެއްޖިންސުން ގުޅުން ހިންގުމުގެ ފެސްޓިވަލްތައް ބޭއްވި ހަމައެކަނި ޤައުމަކީ ޔޫއޭއީ. ޔޫއޭއީ އަކީ އިސްލާމްދީނާއި މުސްލިމުންނާ ދެކޮޅަށް ހިންގޭ ހުރިހާ ޖަރީމާތަކެއްގައި ބައިވެރިވާ ގައުމެއް.\nމެއި 19, 2021 00:14\nމިހުރީ އަދުން އުނގުޅައިގެން އައިސް ފޮޓޯ އަކަށް ހުއްޓިގެން😠\nމެއި 19, 2021 06:36\nރައީސް ނަޝީދަށް ދިން ހަމަލާގެ އަޑީގައި ތިބީ ކޮން ބައެއްކަން އަދި ހޯދިފައި ނުވާއިރު އެމަނިކުފާނުގެ އާއިލާއިން ތުހުމަތުގެ އިނގިލި އަމާޒު ކުރަނީ ރައީސް ސޯލިހާއި ޑިފެންސް މިނިސްޓަރު މާރިޔާ ދީދީ އަދި ފޮރިން މިނިސްޓަރު އަބްދުﷲ ޝާހިދަށެވެ.\nމެއި 19, 2021 06:39\nމެއި 19, 2021 08:56\nޔޫއޭއީންނެއްނޫން ތިއީ އިޒްރާއިލް އަނެއްކާ އަނެއް ބަލާވެރިކަން.\nމެއި 19, 2021 11:27\nޔޫއޭއީން ، އެތިބީ ގުދުސްްއަކީ އިސްރާއީލްގެ ވެރިރަށްކަމަށް މިދިއައަހަރު ޑްރަންޕާ އެކު އެއްބަސްވެ ސޮއިކޮށްގެން .. ފަލަސްތީނު ރައްޔިތުން މުހިއްމެއްނުވާނެ މުހިއްމުވާނީ ޔަހޫދީން ... ޑރ، އަފްރާސީމް މަރާލިއިރު އަވަށްޓެރި ޤައުމުތަކުގެ އިންޓެލިޖެންސުން މީނާއަށް މަޢުލޫމާތު ދީފަ މިފަހަރު ސީދާ މީނައާގުޅުންހުރި ކަމެއްގަ މައުލޫމާތު ނުދީހުންނާނެތޯ ؟؟؟؟؟؟؟؟؟\nމެއި 19, 2021 17:28


6 Aharu fas: Rajjeyge Raees UN ah\nހަ އަހަރު ފަސް: ރައީސް އދ. އަށް\nރައީސް އިބްރާހިމް މުހައްމަދު ސޯލިހުގެ އދ. ގައި ތަގުރީރު ކުރެއްވުމާއި އަދި ވޭތުވެދިޔަ ހަ އަހަރުގެ މާޒީ ދައްކުވައިދޭ ގްރެފިކްސް -- އަވަސް ގްރެފިކްސް: އަބޯ\nއދ. ގެ އާންމު މަޖިލީހުގައި ރާއްޖެ ތަމްސީލު ކުރެއްވުމަށް ރާއްޖޭގެ ރައީސުލްޖުމްހޫރިއްޔާ ބައިވެރިވެވަޑައިގެން ތަގުރީރު ނުކުރައްވާތާ ހަ އަހަރު ވެއްޖެ އެވެ. މިދިޔަ ހަ އަހަރު ރައްޖޭގެ ރައީސަކު އދ. ގައި ތަގުރީރު ކުރައްވާފައި ނުވާއިރު، މި އަހަރުގެ އދ. އާންމު މަޖިލީހުގައި ރާއްޖޭގެ ފަރާތުން ތަގުރީރު ކުރައްވާނީ ރާއްޖޭގެ ހަތް ވަނަ ރައީސް، ރައީސް އިބްރާހިމް މުހައްމަދު ސޯލިހެވެ.\nއދ. ގެ 74 ވަނަ އާންމު މަޖިލީސް އޮންނާނީ މި ސެޕްޓެމްބަރު މަހުގެ 17 އިން ފެށިގެން މި މަހުގެ 30 ވަނަ ދުވަހުގެ ނިޔަލަށެވެ. އަހަރަކު އެއް ފަހަރު ބާއްވާ އދ. ގެ އާންމު މަޖިލީހުގައި ގައުމުތަކުގެ ލީޑަރުން ބަހުސް ކުރައްވަނީ ބައިނަލްއަގްވާމީ މައްސަލަތަކާއި ދެމެހެއްޓެނިވި ތަރައްގީގެ ލަނޑުދަނޑިތަކާ ގުޅޭ ގޮތުންނެވެ.\nސަރުކާރުގެ އޮފިޝަލަކު ނަން ހާމަ ނުކޮށް ވިދާޅުވި ގޮތުގައި ރައީސް އިބްރާހިމް މުހައްމަދު ސޯލިހު އދ. ގެ އާންމު މަޖިލީހުގައި ތަގުރީރު ކުރައްވާއިރު މައިގަނޑު ގޮތެއްގައި އަލިއަޅުވާލައްވަނީ ވޭތުވެ ދިޔަ ދުވަސްތަކުގައި ރާއްޖޭގެ ސިޔާސީ މަސްރަހަށް އައި ބަދަލުތަކަށާއި އިންސާނީ ހައްގު ކުރިއަރުވަން ރައްޖެއިން ކުރާ މަސައްކަތްތަކުގެ މައްޗަށާއި ތިމަވެށީގެ މައްސަލަތަކަށެވެ.\nރައީސް އިބްރާހިމް މުހައްމަދު ސޯލިހު: ހަ އަހަރު ފަހުން ރައީސް ރާއްޖެއިން އދ. ގައި ތަގުރީރު ކުރައްވާ ފުރަތަމަ ރައީސަކަށް ވެ ވަޑައިގަންނަވާނެ\nއެންމެ ފަހުން އދ. ގެ އާންމު މަޖިލީހުގައި ރާއްޖޭގެ ރައީސުލްޖުމްހޫރިއްޔާ ތަގުރީރު ކުރެއްވީ 2014 ވަނަ އަހަރުގަ އެވެ. އެއީ ރައީސް އަބްދުﷲ ޔާމީންގެ މަންދޫބެއްގެ ގޮތުގައި ވަޑައިގެންނެވި ކުރީގެ ރަައީސް ޑރ. މުހައްމަދު ވަހީދު ހަސަން މަނިކެވެ. ރައީސް ވަހީދުގެ ވެރިކަމުގައި އެމަނިކުފާނު ވެސް އދ. ގައި ތަގުރީރު ކުރެއްވި އެވެ. އެއީ 2012 ވަނަ އަހަރު އެވެ. ޖެހިގެން އައި އަހަރު އެ މަނިކުފާނު ވަޑައި ނުގެން އެ މަޖިލީހުގައި އެ މަނިކުފާނުގެ މަންދޫބެއްގެ ގޮތުން ވަޑައިގެންނެވީ އޭރުގެ އެކްޓިން ފޮރިން މިނިސްޓަރު ޑރ. މަރިޔަމް ޝަކީލާ އެވެ.\nކުރީގެ ރައީސް ޑރ. މުހައްމަދު ވަހީދު އދ. ގައި ތަގުރީރު ކުރައްވަނީ -- ފޮޓޯ: ޔޫއެން\nރައީސް ޔާމީންގެ ފަސް އަހަރުގެ ދައުރުގައި އދ. ގެ އާންމު މަޖިލީހުގައި އެމަނިކުފާނު ބައިވެރިވެވަޑައިގެންފައެއް ނުވެ އެވެ.\nރައީސް ޔާމީންގެ ވެރިކަމުގެ ފުރަތަމަ އަހަރު އދ. ގެ އާންމު މަޖިލީހަށް ވަޑައިގެންނެވީ އެމަނިކުފާނުގެ މަންދޫބެއްގެ ގޮތުގައި ކުރީގެ ރައީސް ވަހީދެވެ. ދެން އައި އަހަރުތަކުގައި ރާއްޖެ ތަމްސީލު ކުރެއްވީ އެއިރެއްގައި ހުންނަވާ ފޮރިން މިނިސްޓަރެވެ. އެ ގޮތުން ކުރީގެ ފޮރިން މިނިސްޓަރު ދުންޔާ މައުމޫނާއި ޑރ. މުހައްމަދު އާސިމް އދ. ގައި ތަގުރީރު ކުރެއްވި އެވެ.\nހަ އަހަރު ފަހުން ރާއްޖޭގެ ރައީސަކު އދ. ގެ އާންމު މަޖިލީހުގައި ބައިވެރިވެވަޑައިގަންނަވާއިރު، މިދިޔަ ހަ އަހަރު ބައިނަލްއަގްވާމީ މުޖުތަމައުގައި ރާއްޖެ އެކަހެރިވެފައިވާ ކަމަށް ގިނަ ބަޔަކު ދެކެ އެވެ. ރައީސް ސޯލިހް ވެރިކަމަށް ވަޑައިގެންނެވީ ގައުމުގެ ހާރިޖީ ސިޔާސަތު ހަރުދަނާކޮށް، ބައިނަލްއަގްވާމީ މުޖުތަމައުގައި ރާއްޖޭގެ ބައިވެރިވުން ހަރުދަނާ ކުރުމުގެ ވައުދުފުޅަކާ އެކުގަ އެވެ.\nޔޫއެން ރައީސް އިބްރާހިމް މުހައްމަދު ސޯލިހު ޕޮލިޓިކްސް\nރައީސް ސްވިޒަލޭންޑްގެ ރައީސްއާ ބައްދަލު ކުރައްވައިފި\nރައީސް ސޯލިހު ތަގުރީރު ކުރައްވާނީ ދިވެހި ބަހުން\nމަތީ ދަރަޖަ ހޯދާ ފަރާތްތަކާއި ހާފިޒުންނަށް މެޑަލް ދިނުން ގައުމީ ދުވަހު


Israel inn Gazagai hingan ulhunu mission eh falha araifi | ThePress\nއިސްރާއީލުން ގައްޒާގައި ހިންގަން އުޅުނު މިޝަނެއް ފަޅާ އަރައިފި\n04 December 2019, 15:49\nގައްޒާއަށް ހަމަލާދިނުމަށްފަހު އިސްރާއީލުން ފޯރިމަރަނީ/ފޮޓޯ: ފާއިޒު އަބޫ ރަމްލީ\n2018 ވަނަ އަހަރުގެ ނޮވެމްބަރު މަހުގެ ތެރޭގައި، އިސްރާއީލުން ގައްޒާގައި ހިންގަން އުޅެ ފެއިލްވި ޖާސޫސީ އޮޕަރޭޝަންއަކާ ބެހޭ އާ ވާހަކަތަކެއް ފެންމަތިވެއްޖެއެވެ.\nމި އޮޕަރޭޝަންއަކީ މިދިޔަ އަހަރުގެ ފަހުކޮޅު އިސްރާއިލާއި ގައްޒާއާ ދެމެދު ބަދަލު ކުރެވިގެން ދިޔަ ރޮކެޓް ހަމަލާއާއި، ވައިގެ ހަމަލަތާކުގެ ފެށުން ކަމަށް ބުނެވެއެވެ.\nއިސްރާއީލުން ޖާސޫސީ އޮޕަރޭޝަން ހިންގުމަށްޓަކައި އިސްރާއީލުގެ 8 އޭޖެންޓަކު، ފަލަސްތީނުގެ މީހުންގެ ގޮތުގައި ހަރަކާތްތެރި ވަމުންދިޔައެވެ. އެމީހުން ބޭނުން ކުރަމުން ދިޔައީ ގައްޒާގެ އާއިލާއަކަށް ނިސްބަތްވާ މެމްބަރުންގެ ނަންތަކެކެވެ. އެމީހުން ގައްޒާ ތެރެއަށް ވަނީ 2018 ވަނަ އަހަރުގެ ނޮވެމްބަރު މަހުގެ 11 ވަނަ ދުވަހުއެވެ. އަލް ޖަޒީރާއިން ގެނެސްދޭ 'ޓިޕް އޮފް ދި އައިސްބާގް' ޕްރޮގްރާމްގައި ހާމަކޮށްފައިވާ ގޮތުގައި މި އޭޖެންޓުންގެ ޒިންމާއަކަށްވީ، ގައްޒާ ކޮންޓްރޯލް ކުރަމުންދާ ހަމާސްއިން މުވާސަލާތު ކުރުމަށް ގެންގުޅޭ ޕްރައިވެޓް ލައިން މެދުވެރިކޮށް ދައްކާ ވާހަކަތައް މޮނިޓާކުރާނެ ޑިވައިސްތަކެއް ޕްލާންޓް ކުރުމެވެ.\nއިސްރާއީލުން ޣައްޒާއަށް ދީފައިވާ ވަރުގަދަ ހަމަލާއެއް/ފޮޓޯ: އޭއެފްޕީ\nއޮޕަރޭޝަން މުޅިން ފުރިހަމަ ނުވެ އުޅެނިކޮށް، ހަމާސްގެ ޕެޓްރޯލް ޔުނިޓްތަކުގެ ސަމާލުކަމަށް މި އޭޖެންޓުން އެރިއެވެ. އަދި ހާން ޔޫނުސްގައި އެމީހުންނާ 40 މިނެޓް ވަންދެން ސުވާލުކުރިއެވެ. ލިބުނު ޖަވާބުތަކުން ހަމާސްއަށް ޝައްކުތަކެއް ކުރެވުނެވެ. ހަމަނުޖެހުންގަނޑު ފެށުނީ މިހާ ހިސާބުންނެވެ. ދެބައި މީހުންގެ ދެމެދުގައި ހަމަލާ ބަދަލު ކުރަމުން ގޮސް ހަމާސް ޖަމާއަތުގެ ކޮމާންޑަރާއި އިސްރާއީލީ ޖާސޫސީ ޔުނިޓްގެ އިސް އޭޖެންޓްވެސް މަރާލިއެވެ.\nޖާސޫސީ ޔުނިޓްގެ މަސައްކަތް ހަމާސްއަށް ފަޅާއެރުމާއެކު ހަމަނުޖެހުންތަކެއް ހިންގި ނަމަވެސް ހަމާސްއަށް ލިބުނު ކުރިއެރުމެއް އޮތެވެ. އެއީ އިސްރާއީލުގެ ޖާސޫސީ އޭޖެންޓުން ބޭނުން ކުރަމުން ދިޔަ ވޭންއެވެ. އެ ވޭން މެދުވެރިކޮށް، ހަމާސްއިން ވަނީ އިސްރާއިލުގެ ޔުނިޓްތަކުގެ ތެރޭގައި ދެކެވެނު ވާހަކަތައް އަޑުއަހާ، އެކަމުގެ އެންމެ އަޑީގައި ތިބި ފަރާތްތައްވެސް ހޯދާފައެވެ.\nހަގީގީ އަޑުތަކާ މަންޒަރުތައް ހިމަނައިގެން އަލްޖަޒީރާއިން ތައްޔާރުކުރި ޕްރޮގްރާމް ދުރަށް ފޮނުވާފައި ވަނީ މިހަފުތާގެ ތެރޭގައެވެ.


May Mahu Raajje Aee 64،613 Fathuruverin! - Vaguthu\nކޮވިޑް-19: ދުނިޔޭގެ ހާލަތު ރަނގަޅުވުމާއި ދިމާއަށް! - 22 ގަޑިއިރު ކުރިން\nމި އަހަރުގެ މެއި މަހު ރާއްޖެ އައީ 64،613 ފަތުރުވެރިން ކަމަށް ޓޫރިޒަމް މިނިސްޓްރީން ހާމަކޮށްފިއެވެ.\nކޮވިޑް-19 އާ ގުޅިގެން ރާއްޖެ އަންނަ ފަތުރުވެރިންގެ އަދަދުތައް ވަނީ ވަރަށް ބޮޑަށް ދަށަށް ގޮސްފައެވެ. މިހާރުވެސް ބައެއް ގައުމުތަކުގައި ކޮވިޑް ފެތުރެމުންދާތީ ގައުމުތައް ވަނީ ބަންދުކޮށްފައެވެ.\nމިދިޔަ އަހަރު ދުނިޔޭގެ އެކި ގައުމުތަކުން ފެންނަން ފެށި ކޮވިޑާއި ގުޅިގެން، ރާއްޖެއަށް ފަތުރުވެރިން އައުން މެދުކަނޑާލިއެވެ. އޭގެ ފަހުން ޖުލައި މަސް ތެރޭގައި ފަތުރުވެރިން އަލުން އަންނަ ފެށިއެވެ. އަދި އަހަރު ނިމުނުއިރު ރާއްޖެއަށް 555،94 ފަތުރުވެރިންނެވެ.\nމި އަހަރު ފަށައިގެން އައިއިރު ފަތުރުވެރިން ރާއްޖެ އަންނަވަރު ވަރަށް ބޮޑަށް ރަނގަޅުވެގެން ދިޔައެވެ. އެގޮތުން މިއަަހަރުގެ ޖެނުއަރީ މަހު ރާއްޖެއަށް 92،103 ފަތުރުވެރިން އައިރު، ފެބްރުއަރީ މަހު 96،882 ފަތުރުވެރިން ރާއްޖެ އައެވެ. އަދި މާރިޗް މަހު 109،585 ފަތުރުވެރިން ރާއްޖެ އައިއިރު، އޭޕްރިލް މަހު 91،200 ފަތުރުވެރިން އައެވެ.\nއެހެން ނަމަވެސް މެއި މަހު ރާއްޖެ އައި ފަތުރުވެރިންގެ އަދަދުތައް މި ވަނީ ވަރަށް ބޮޑަށް މަދުވެފައެވެ.\nމިހެންވާން ޖެހެނު މައިގަނޑު ސަބަބަކީ ކޮވިޑްގެ އާ ވައްތަރުތައް ގައުމުތަކުން ފެންނަން ފަށައި، ބަލީގައި މަރުވާ މީހުންގެ އަދަދުތަކާއި، ފައްސިވާ މީހުންގެ އަދަދުތައް އިތުރުވާން ފެށުމާއެކެ، ބައެއް ގައުމުތަކުން ރާއްޖެ އަށް ފަތުރުވެރިން އައުންވެސް ސަރުކާރުން ހުއްޓުވުމުންނެވެ.\nރާއްޖެ އައުން މަނާ ކޮށްފައި ވަނީ ދެކުނު އޭޝިއާ ސަރަހައްދުގެ ފަތުރުވެރިންނެވެ.\nރާއްޖެ އަންނަ ފަތުރުވެރިންގެ އަދަދުތައް މަދުވެފައިވާއިރު، މި އަހަރު މިހާތަނަށް ރާއްޖެ އއައިސްފައި ވަނީ 454،893 ފަތުރުވެރިންނެވެ.


އިނގިރޭސިވިލާތް / ޕްރިންސް ހެރީ\nMay 01, 2019 2\nމޭގަން މާކްލްގެ ޚަބަރެއް ނެތް\nއިނގިރޭސި ޝާހީ އާއިލާގެ ކޮންމެ ކަމަކަށް ދުނިޔޭގެ ސަމާލުކަން ހުއްޓެ އެވެ. މިހާރު އެންމެ ބޮޑު ކަމަކަށް އޮތީ އާލާސްވެ އިންނެވި، ޕްރިންސް ހެރީގެ އަނބިކަނބަލުން މޭގަން މާކްލް އަށެވެ.\nApril 07, 2019 3\n"ފޯޓްނައިޓް" ކުޅެން ހެޔޮނުވާނެ: ޕްރިންސް ހެރީ\nވީޑިއޯ ގޭމް ކުޅެން ދެވި ހިފާފައިވާ 11 އަހަރުގެ ކުއްޖަކަށް މިދިޔަ ހަފުތާގައި ޑޮކްޓަރު ލިޔެދިން ބޭސްސިޓީ ގައި ވަނީ މަޝްހޫރު ވީޑިއޯ ގޭމްތައް ކަމަށްވާ ފޯޓްނައިޓާއި މައިންކްރާފްޓާ ދެ ހަފުތާ ވަންދެން ދުރުގައި ހުރުމަށެވެ.\nހެރީ އާއި މޭގަން ރަސްމީކޮށް އިންސްޓަގްރާމަށް\nއިނގިރޭސިވިލާތުގެ ޕްރިންސް ހެރީ އާއި އަނބިކަނބަލުން މޭގަން މާކަލް އިންސްޓަގްރާމް ބޭނުން ކުރައްވަން ފައްޓަވައިފި އެވެ.\nމޭގަންގެ އެކްސެންޓް "އިނގިރޭސި ވެއްޖެ"\nއިނގިރޭސި ވިލާތުގެ ޕްރިންސް ހެރީއާ އެންގޭޖްވި ހިސާބުން ވެސް މޭގަންގެ މާކަލްގެ ދިރިއުޅުން ވަނީ ބަދަލުވެފަ އެވެ. ކުރިން ހޮލީވުޑްގެ ބަތަލާއެެއްގެ ގޮތުގައި މަސައްކަތްކުރި މޭގަން ވަނީ އެކްޓްކުރުން ވެސް އެންގޭޖްމަންޓާ އެކު ހުއްޓާލައިފަ އެވެ.\nއެކްސިޑެންޓާ ގުޅިގެން ޕްރިންސް ފިލިޕަށް ދައުވާއެއް ނެތް\nމިދިޔަ މަހުގެ 17 ވަނަ ދުވަހު ކާރު ދުއްވަވަމުން، އޯވަޓޭކް ކުރައްވަން އުޅުމުގެ ތެރޭގައި އެހެން ކާރަކާ އެކްސިޑެންޓްވެ، ބަޔަކަށް އަނިޔާވި މައްސަލާގައި، އިނގިރޭސި ރާނީ ކްއީން އެލިޒަބަތުގެ ފިރިކަލުން ޕްރިންސް ފިލިޕަށް ދައުވާ ނުކުރަން ނިންމައި އެވެ.\nއިނގިރޭސިވިލާތުގެ ރާނީ ކްއީން އެލިޒަބަތުގެ ފިރިކަލުން ޕްރިންސް ފިލިޕް މިދިޔަ މަހު އަމިއްލަފުޅަށް ކާރު ދުއްވަނިކޮށް އެކްސިޑެންޓްވެ، އެ ހާދިސާގައި ބަޔަކަށް އަނިޔާވެ، ފާޑުކިޔުންތައް ވެސް އަމާޒުވެފައި ވަނިކޮށް ޑްރައިވިން ލައިންސް އަމިއްލަފުޅަށް ދޫކޮށްލައްވައިފި އެވެ.\nޕްރިންސް ހެރީ އާއި މޭގަން އެހެން ގެއަކަށް\nމިދިޔަ މެއި މަހު ކައިވެނި ބައްލަވައިގަތް ޕްރިންސް ހެރީ އާއި އަނބިކަނބަލުން މޭގަން މާކަލް ކެންސިންޓަން ޕެލަސް ދޫކުރައްވައި އެހެން ގެއަކަށް ދިރިއުޅުން ބަދަލު ކުރައްވަން ނިންމަވައިފި އެވެ.\nޕްރިންސް ހެރީގެ އުންމީދަކީ އަންހެން ދަރިއެއް\nއާލާސްކަންފުޅާ އިންނެވި، ޕްރިންސް ހެރީގެ އަނބިކަނބަލުން މޭގަން މާކްލް އަށް އަންހެން ދަރިކަނބަލެއް ލިބިވަޑައިގަތުމަށް އުންމީދުކުރައްވާ ކަމަށް ހެރީ ވިދާޅުވެއްޖެ އެވެ.\nޕްރިންސް ހެރީ ބައްޕައަކަށް ވަނީ\nމިދިޔަ މެއި މަހު ކައިވެނި ބައްލަވައިގަތް އިނގިރޭސިވިލާތުގެ ޕްރިންސް ހެރީގެ އަނބިކަނބަލުން މޭގަމް މާކްލް އިންނެވީ އާލާސްކަންފުޅާ ކަން ޝާހީ އާއިލާ އިން ކަށަވަރުކޮށް ދީފި އެވެ.\nއިނގިރޭސިވިލާތުގެ ޕްރިންސް ހެރީގެ އަނބިކަނބަލުން މޭގަން މާކަލްގެ ކައިވެނީގެ އަނގޮޓީގެ ޖާދޫގައި ޖެހުނު މީހުން ވެސް ބައިވަރެވެ. އަދި މިދިޔަ އަހަރުގެ ނޮވެމްބަރު މަހުގެ 27 ގައި ރަސްމީކޮށް އެންގޭޖްމަންޓް އިއުލާން ކުރުމާ އެކު، މީޑިއާތަކުގައި ވެސް ވަރަށް ގަދައަށް ދެކެވުނެވެ.\nއިނގިރޭސިވިލާތުގެ ޕްރިންސް ހެރީ އާއި ހޮލީވުޑްގެ ކުރީގެ ބަތަލާ މޭގަން މާކަލްގެ ކައިވެނީގެ ހެދުން އަންނަ އޮކްޓޯބަރު މަހު ޝާހީ އެކްޒިބިޝަނެއްގައި އާންމުކޮށް ދައްކައިލަން ނިންމައިފި އެވެ.


Amitabh aai Katrina ah bappa aai dhari ehge roal\nއަމީތާބާއި ކެޓުރީނާއަށް ބައްޕައާއި ދަރިއެއްގެ ރޯލު\nއަމީތާބާއި ކެޓްރީނާ އިސްރިހާރެއްގައި\nރޯހިތު ޝެޓީގެ ކޮޕް-ޑްރާމާ "ސޫރިޔަވަންޝީ" ގެ ޝޫޓިން ނިންމާލުމަށްފަހު ކެޓުރީނާ ކައިފް ކުޅެން ދެން އޮތީ ކޮމެޑީ ފިލްމެކެވެ. މިއީ ވިކާސް ބެހެލް ޑައިރެކްޓް ކުރާ ފިލްމެކެވެ. ވިކާސް އެންމެ ފަހުން ޑައިރެކްޓްކުރީ ރިތިކް ރޯޝަންގެ "ސުޕަ 30" އެވެ.\nމި ފިލްމަށް ކިޔަން ހަމަޖެހިފައިވަނީ "ޑެޑްލީ" އެވެ. ސަބަބަކީ މިއީ މީހަކު މަރުވެގެން ބާއްވާ ޖަނާޒާއެއްގެ ކަންތައްތަކެއް ދައްކާ ފިލްމަކަށް ވާތީ އެވެ. ޖަނާޒާއެއްގެ އިތުރުން ބައްޕައަކާއި އަންހެން ދަރިއެއްގެ މެދުގައި އޮތް ވަރަށް ވަރުގަދަ ގުޅުމެއް ވެސް މި ފިލްމުން ފެންނާނެ އެވެ. ފިލްމުގައި ކެޓުރީނާގެ ބައްޕަގެ ރޯލު ކުޅެން ހަމަޖެހިފައިވަނީ އަމީތާބު ބައްޗަން އެވެ. އަމީތާބާއި ކެޓުރީނާ އަށް ވެސް ސްކްރިޕްޓް ވަރަށް ކަމުދިޔަ ކަމަށް ވިކާސް ބުނެފައި ވެއެވެ. ކެޓުރީނާ ފިލްމު ކުޅެން ސޮއި ވަނީ ސޮއިކޮށްފަ އެވެ. ނަމަވެސް އަދި އަމީތާބު ސޮޔެއް ނުކުރެ އެވެ.\nކުރިން ހަމަޖެހިފައި އޮތީ މާޗް މަހުގެ ތެރޭގައި އަމީތާބު ލައްވާ ސޮއި ކުރުވާށެވެ. ނަމަވެސް ކޮރޯނާވައިރަހާ ހެދި އިންޑަސްޓްރީ ބަންދުވެފައިވާތީ މި މަރުހަލާ ވެސް ލަސްވީ އެވެ. މޭ މަހު ޝޫޓިން ފަށަން ހަމަޖެހިފައިވާ މި ފިލްމުގެ މަސައްކަތް ވެސް ކޮރޯނާވައިރަސްގެ ސަބަބުން މިއަށް ވުރެ ލަސްވާނެކަމަށް ބެލެވެ އެވެ.\nމި ފިލްމަށް ފަހު ދެން ކެޓުރީނާ ކުޅޭނީ "ފޯން ބޫތު" ކިޔާ ފިލްމެކެވެ. ސުޕަނެޗުރަލް ކޮމެޑީ މި ފިލްމަކީ އިޝާން ޚައްތަރު އާއި އަނަންޔާ ޕާންޑޭ އާއެކު އޭނާ ކުޅޭ ފިލްމެކެވެ. އޭގެ ފަހުން ސަލްމާން ޚާނާއެކު "ޓައިގާ" ފްރެންޗައިސްގެ ތިން ވަނަ ފިލްމުގެ ޝޫޓިން ކުރިޔަށް ގެންދަން ކެޓުރީނާގެ ތާރީޚުތައް ހުރީ ބްލޮކް ކޮށްފަ އެވެ. އަދި އޭނާގެ ގާތް އެކުވެރިޔާ އަދި ކުޅަދާނަ ޑައިރެކްޓަރު އަލީ އައްބާސް ޒަފަރްގެ އަންހެން ސުޕަހީރޯ ފިލްމެއް ވެސް ކެޓުރީނާ ކުޅޭ ގޮތަށް ހަމަޖެހިފައި ވެއެވެ.\nއަމީތާބު ކެޓްރީނާ ކައިފް\n"ސައްތޭ ޕެ ސައްތާ"ގެ ރީމޭކަށް ކެޓްރީނާ\nއިނގެރޭސިންނާ ދެކޮޅަށް "ތަގްސް" ހަނގުރާމައަށް\nތަގްސް އޮފް ހިންދުސްތާންގެ ޓީޒާއެއް ދޫކޮށްލައިފި


28 މޭ 2015\n[މެއި 24، 2015 ގެ ބަޔާ ގުޅޭ]\nސުރުޚީގައިވަނީ ފެޝަން ޝޯވއަކަށް ހެދުން ފަރުމާކުރުމުގެ ފުރުސަތު ހުޅުވާލެވިފައިވާ ވާހަކައެވެ. އިތުރު މައުލޫމާތު ހޯދުމަށްޓަކައި ޔާނީ އާޓިކަލްގައިވާ ނަންބަރަށް ގުޅާލިއެވެ. އަދި އިވެންޓާގުޅޭ ހުރިހާ މައުލޭމާތެއް ހޯދިއެވެ. މިފެޝަން ޝޯވ ބަހާލެވިފައިވަނީ ތިން ބުރަކަށް ބަހާލައިގެންނެވެ. ކޮންމެ ބުރަކަށްވެސް ތަފާތު ތީމްއެއް ދެވިފައިވެއެވެ. އެއީ ވެޑިންގ ޑްރެސް އާއި ކެޝުއަލް ހެދުމާއި ކުޑަކުދިންގެ ހެދުމެވެ. އަދި މީގެ ފަނޑިޔާރުންނަށް އެންމެ ކަމުދާ ފަރުމާކުރުންތެރިއެއްގެ ހެދުންތަކުގެ ފޮޓޯ ސެޝަނެއް މާލެ އަތޮޅުގައި އޮންނަ އަނަންތަރާ ދިގު ރިސޯޓްގައި އޮންނާނެއެވެ. އަދި އެއްވަނައަށް ދާ ފަރުމާކުރުންތެރިޔާއަށް ދުބާއީގައި އޮންނަ ފެޝަން ޑިޒައިންގެ މުބާރާތުގައި ރާއްޖޭގެ ފަރާތުން ބައިވެރިވުމުގެ ފުރުސަތުވެސް ލިބެއެވެ. މިއީ ބޭނުންހިފަން ރަނގަޅު ފުރުސަތަކަށްވުމުން ޔާނީ ކުރަން ހުރި ހުރިހާ މަސައްކަތެއް ހުއްޓާލާފައި ސަމާލުކަން ދޭންފެށީ މިއިވެންޓަށެވެ. ކުރާހާފައިވާ ހުރިހާ ސްކެޗްތަކެއް ހޯދައި އެތަނުން އެންމެ ހިތްހަމަޖެހޭ ސްކެޗްތައް ހޮވާލާ ޝޮޕް ބަންދުކޮށްފައި ގެއަށްދާން ނުކުތްެއިރު އުޑުމަތިވަނީ ކަޅުވިލާތަކުން ފުރާލެވިފައެވެ. އޭރު ވައިގަދަވެ ކޮންމެވެސް ވަރަކަށް ވިއްސާރަ ކަނި ޖަހަމުން ދިޔައެވެ.\nހީވަނީ ހަމަ ދެންމެ ދެންމެ ވިއްސާރަ ބޯކޮށްލާފާނެ ހެނެވެ. މީހުންތައް ހިޔާވާނެ ތަނެއް ހޯދުމަށްޓަކައި ކޮޅުކޮޅު މައްޗަށް ދުވަމުންދިޔައެވެ. ޔާނީވެސް އަވަހަށް ގެއާ ހަމައަށް ފޯރާތޯ ހިނގައިގަތެވެ. ތަންކޮޅަކަށް ދެވުނުތަނާ ވިއްސާރަ ބޯކޮށްލާހެން ހީވުމުން ދުއްވައިގަތްތަނާ ކުރިމަތިން އައި މީހެއްގެ ގައިގައި ޔާނީ ލައިގަތެވެ. ކޮނޑުގައި އަޅުވައިގެންހުރި ދަބަސް ދޫވެ އަތުގައިހުރި ގަނޑުތައްވެސް ވައިގެ ތެރެއަށް އުދުހިގެންދިޔައެވެ. އަމިއްލަ ކޮންޓްރޯލުން ނެއްޓި ޕޭމަންޓްމަތީގައި ކޮންމެވެސް ވަރަކަށް ފެން ހުރުމުން ޔާނީވެސް ކައްސާލައިގެންގޮސް އެމީހާގެ އަތްދަނޑިމައްޗަށް ވެއްޓުނެވެ. ޔާނީގެ މޫނު ޖެހޭހާ ގާތުގައި އޭނާގެ ގައިގައި ހިފަހައްޓައިގެން ހުރީ ޒައިދެވެ. ޔާނީ ފެނުމާއެކު ޒައިދަށް އެމޫނަށް ކަޅިޖަހާނުލާ ބަލަހައްޓައިގެން ހުރެވުނީ ކިހާއިރަކު ކަމެއްވެސް ނޭނގުނެވެ. ޔާނީ ޒައިދްގެ އަތުތެރެއިން ސަލާމަތްވުމަށް މަސައްކަތްކުރި ނަމަވެސް އެހުރިހާ ކަމެއްވީ ބޭކާރެވެ. ޒައިދް ހިފަހައްޓައިގެން ހުރިލެއް ބާރުކަމުން ހީވަނީ ދުވަހަކުވެސް ދޫކޮށްލަން ބޭނުންނުވާ ހެނެވެ. މުޅިއުމުރަށް ޒައިދްގެ އަތުތެރޭ މިއަންހެންކުއްޖާ ފޮރުވާލަން ހިތްއެދުނީ ކީއްވެކަމެއްވެސް ނޭނގުނެވެ. މިއީ ޒައިދްގެ ހިޔާލުތަކުތެރޭ އޭނާގެ ހިތަށް އުނދަގޫ ކުރަމުން އަންނަ އަންހެންކުއްޖާއެވެ. ޒައިދް ޔާނީގެ ގައިން ދޫކޮށްނުލުމުން އޭނާ ވަރަށް ހިތްހަމަ ނުޖެހުނެވެ. މިއީ އަނެއްކާ ބީރުމީހެއް ހެއްޔެވެ. ކޮންމެގޮތެއް ވިޔަސް އޭނާގެ ކިބައިން ސަލާމަތްވުމަށްޓަކައި ޔާނީ ޒައިދްގެ އަތުގައި ދަތްއެޅިއެވެ. ވީތަދުން ސިހިފައި ޒައިދަށް ޔާނީގެ ގައިން ދޫކޮށްލެވުނެވެ. އެދިޔަގޮތަށްގޮސް ޔާނީ ވެއްޓުނީ ޕޭމަންޓް މައްޗަށެވެ. ޔާނީ އަށް ތަދުވި ވަރުން އޭނާ އިތުރަށް ރުޅިގަދަވިއެވެ.\nއައި ރުޅިން ޔާނީ ތެދުވިގޮތަށް ޒައިދުއާ ދިމާލަށް ހަޅޭލަވަން ފެށިއެވެ.\n“އަލަށްތަ އަންހެން ކުއްޖަކު ފެނިގެން ތިއުޅެނީ، އަހަރެން ވައްޓާލަން ބޭނުމިއްޔާ ކީއްކުރަންތަ ހިފެހެއްޓީ. ތިކަހަލަ ފިރިހެނުންގެ ގޮތް އަހަރެންނަށް ވަރަށް ރަނގަޅަށް އިނގޭ” ރުޅިގަދަވެގެންގޮސް ދެބުމަ ގޮށްޖަހާލައިގެން ހުރެ އެއްޗެހި ގޮވަމުންދިޔައިރު ވެހެންތައްޔާރުވެފައިވާ ވާރޭގެ މަތިން ޔާނީ ހަނދާނެއް ނެތެވެ. “ސަލާމަތްކުރީމަވެސް ބަދަލުގަ މިހިރީ ލިބުން ހަދިޔާ، މިއަށްވުރެ މާ ރަނގަޅުވީހެއްނު ވެއްޓެން ދޫކޮށްލި ނަމަ” ޔާނީ ކަންތައްކުރި ގޮތުން މިފަހަރު ޒައިދްވެސް ހިތްހަމަ ނުޖެހުނެވެ. “އަހަރެން ބުނިންތަ އަހަރެން ސަލާމަތް ކުރާށޭ، އަންހެންކުދިންގެ ގައިގަ އަތްލާފަ ދޫކޮށްލަން ނޭނގެންޏާވާނީ ތިހެން. އަދި މާ މަޑު ދަތްއެޅުނުލެއް” ޔާނީ އެވަރުންވެސް ހުއްޓައެއްނުލިއެވެ. ދެމީހުން އެކަކު އަނެކާ ރުޅިވެރިކަމުގެ ބަސްތައް ބަދަލުކުރަމުން ދަނިކޮށް އިސާހިތަކު ވާރޭ ބޯކޮށްލައިފިއެވެ. “އޯ ނޯ، މައި ސްކެޗަރސް، މިހުރިހާ ކަމެއް މިވީ މީނައާ ހެދި. މިހާރު ހިތްހަމަ ޖެހިއްޖެ އެއްނު” ވިއްސާރައިގެ ސަބަބުން ހުރިހާ އެއްޗެއް ތެމި ފޯވުމުން އެކަމުގެ ޒިންމާވެސް ޔާނީ އެޅުވީ ޒައިދްގެ ބޮލުގައެވެ. ވެހެމުންދިޔަ ވާރޭގެ ތެރޭގައި ދެމީހުން ތިބިއިރު ހީވީ ފިލްމެއްގެ މަންޒަރެއް ފެންނަމުން ދިޔަހެނެވެ.\nވާރޭގެ ޝަބްނަމްގެ ތިކިތައް ޔާނީގެ ފަން އިސްތަށިގަނޑުން ފެށިގެންގޮސް މޫނާއި ކަނދުރާގައި ބޮސްދެމުންދިޔައެވެ. ވެހެމުންދިޔަ ބޯ ވާރޭގެ ތެރޭގައި އިސާހިތަކު ދެމީހުން ތެމިފޯވެއްޖެއެވެ. ލައިގެން ހުރި ގަމީސް ފޯވެ ޒައިދްގެ ކަސްރަތީ ހަށިގަނޑު ފާޅުވިއެވެ. އެމަންޒަރު ފެނިފައި ދެލޯބޮޑުވެ ޔާނީއަށް ހިންދިރުވާލެވުނެވެ. ހާދަ ފިރިހެންވަންތަ ހަށިގަނޑެކެވެ. ޔާނީގެ ހިތް ސިއްރުން ބުނަމުން ދިޔައެވެ. ޒައިދްގެ ފިރިހެންވަންތަ ހަށިގަނޑު ފެނިފައި އަސަރު ކުރީ ހަމައެކަނި ޔާނީއަކަށް ނޫނެވެ. ކިތަންމެ އަންހެންކުއްޖެއްގެ ހިތްވަނީ ޒައިދްގެ ޖާދޫގައި ޖެހިފައެވެ. ޔާނީ ބަލަން ހުއްޓައި ޒައިދް ބަލާލުމުން ވަރަށް ނޭނގޭކަމަށް ހަދާފައި ޔާނީ އެހެން ދިމާލަކަށް ބަލަން ފެށިއެވެ. ވާރޭ ހުއްޓާލާނެ ވަގުތެއް ލަފާކޮށްލަން ނޭނގުމުން ޒައިދް ގޮސް ކައިރީގައި ހުރި ފިހާރައެއްގެ އަސްކަނި ދަށަށް ވަނެވެ. ޔާނީ ފިނިވެގެންގޮސް ތުރުތުރު އަޅާތަން ފެނުމުން ޒައިދް އެދުނީ އެތަނަށް ވަނުމަށެވެ. ނަމަވެސް ޔާނީ ގޮތެއްދުލެއް ނުކުރިއެވެ. އިރުކޮޅަކު އެހެން ހުރުމަށްފަހު މާބޮޑަށް ހީކަރުވާން ފެށުމުން ޔާނީ ގޮސް ޒައިދްގެ ގާތުގައި ހުއްޓުނެވެ. އެހެން ތިބިއިރުވެސް ދެމީހުންކުރެ އެކަކުވެސް ވާހަކައެއް ނުދައްކައެވެ. އޭރު ޒައިދްގެ ހިތަށް އަރަމުން ދިޔައީ މިކުއްޖާގެ ސޫރަ އޭނާގެ ހިތުގައި ވާން ޖެހޭ ސަބަބެކެވެ. ހަމަޔަޤީނުންވެސް މީގެ ކުރިން ޒައިދް މިކުއްޖާ ދެކިފައެއް ނުވެއެވެ. ބައިގަޑިއިރެއްހާ ފަހުން ވާރޭ ތުނިކޮށްލުމުން ޔާނީ އަސްކަނި ތެރެއިން ނުކުމެގެން ދިޔައިރުވެސް ހަމަ އެއްވެސް އެއްޗެކޭ ނުބުނެއެވެ. ނުވިތާކަށް ފަސްއެނބުރި ބަލާވެސް ނުލައެވެ. ޔާނީގެ އަމަލްތައް ހުރިގޮތުން ޒައިދް ވަރަށް ހިތްހަމަ ނުޖެހުނެވެ. އޭނާ ސިފަކުރީ ޔާނީއަކީ ވަރަށް ރުޅިގަދަ، ގޮތްދޫނުކުރާ އަންހެން ކުއްޖެއްގެ ގޮތުގައެވެ.\nހަލުވި ހިނގުމެއްގައި ޒައިދް ހިނގާފައި ދަނިކޮށް ސައިކަލްގައި ދިޔަ ޝިވަމްއާ ދިމާވިއެވެ. ޒައިދްގެ މޫނުމަތީގެ ކުލަވަރު ފެނިފައި އޭނާ ހުރީ ކަމަކާ ހިތްހަމަ ނުޖެހިފައިކަން ޝިވަމްއަށް އެނގުނެވެ.\n“މިއޮއް ވިއްސާރައިގަ ތެމިގެން ކޮންތާކަށް؟ ހާދަ ރުޅިވެސް އައިސްފަ؟” މަގުގެ އެއްފަރާތުގައި ސައިކަލް މަޑުކޮށްލަމުން ޝިވަމް ޒައިދްއާ ސުވާލުކޮށްލިއެވެ. “ޝިވަމް އިހަށް އަހަރެން ގެއަށް ލައިދީ، ވީގޮތް ކިޔައިދޭނަން ފަހުން” ތެމިފައި ހުރުމުގެ ސަބަބުން ކުޑަކޮށް ހީކަރުވާހެން އިހްސާސްވުމުން ޒައިދް ބޭނުންވީ ގެއަށް ގޮސް އެއްޗެހި ބަދަލުކުރުމަށެވެ. ވިއްސާރައިގެ އަސަރު ހ.ބްލޫމިންގެ ބަގީޗާތެރެއިންވެސް ފެންނަމުން ދިޔައެވެ. ތެތްވެފައިވާ ބިންމައްޗާއި ވާރޭގެ ތިކިތަކުން ބަރުވެފައިވާ މާގަސްތައްވެސް ހީކަރުވާފައިވާ ކަހަލައެވެ. މިއީ ވަރަށް ހިތްގައިމު މޫސުމެކެވެ. ކޮޓަރިއަށް ވަދެވުމާއެކު ލައިގެން ހުރި ޓީޝާޓްބާލައި ވަށިގަނޑަށް ލުމަށްފަހު ހަރުގަނޑުގައި ހުރި ތުވާލިނަގާ ގައި ހިއްކާލިއެވެ. ފާހާނާއަށް ވަދެ އެއްޗެހި ބަދަލުކޮށްލައިގެން ނުކުތްއިރު ދެތަށި ކޮފީ ހިފައިގެން އައިސް ޝިވަމް ކޮޓަރިއަށް ވަންނަނީއެވެ. “ހޫމް.. ދެން ކިޔައިދީބަލަ ތިވެގެން އުޅޭގޮތެއް” ކޮފީތަށިން ކޯވަރެއް ދަމާލުމަށްފަހު ޝިވަމް އަނެއްކާވެސް މައުޟޫއާގެން ކުރިއަށް ދިޔައެވެ.\nޝިވަމް ވާހަކަ ދައްކަން ފެށުމާއެކު ޒައިދް ކޮފީތަށި ބަހައްޓާފައި ގޮނޑިން ތެދުވިއެވެ. ހީވީ މީގެ ކުޑައިރުކޮޅެއްކުރިން ހިނގާދިޔަ ކަންތައް އޭނާއަށް އުނދަގޫ ކުރާހެނެވެ. ތެދުވެގެންގޮސްް ޒައިދް ހުއްޓުނީ ބެލްކަނީގައެވެ. ވިއްސާރަ އެއްކޮށް ހުއްޓާލާފައިވީ ނަމަވެސް އުޑުމަތީގައިވާ ބަނަކަމަކަށް ކުޑަވެސް ބަދަލެއްނާދެއެވެ. ވައިވެސް ފުދޭވަރަކަށް ގަދަވެފައި ހީވަނީ އަނެއްކާވެސް ގަދަ ތޫފާނަކަށް ތައްޔާރުވަމުން ދާހެނެވެ. ޒައިދް އެއްޗެކޭ ނުބުނެ ހުރުމުން ޝިވަމްވެސް ތެދުވެގެން ގޮސް ޒައިދް ގާތުގައި ހުއްޓި ރެއިލިންގައި އަތްއަޅުވާލިއެވެ.\n“އަހަރެން ކުރެހި ތަސްވީރުގައި އިން އަންހެންކުއްޖާއާ މިއަދު ދިމާވީ” ކުއްލިއަކަށް ޒައިދް ބުނި ވާހަކައިން ޝިވަމްގެ އަތުގައި ހުރި ކޮފީތަށި އަތުން ދޫވެގެން ނުވެއްޓުނީ ހަމަކިރިޔާއެވެ. ނުވިސްނަ ހުއްޓާ ޒައިދް ފެށި ވާހަކައިން ޝިވަމް މާބޮޑަށް ސިހުނީއެވެ. “ކީކޭ؟ ކޮންތާކުން؟ އޭނަ އެއްޗެކޭ ބުނީތަ؟ ހާސްވި ނަމަވެސް ކޮފީތަށި ކައިރީގައި ހުރި ކުޑަ މޭޒެއްމަތީ ބަހައްޓާފައި ޝިވަމް ހަމަޖެހޭގޮތް ދައްކާލިއެވެ. “އެއްޗެކޭ ބުނިހޭ؟ އެގޮތްދޫ ނުކުރާ ކުއްޖާ އަހަންނާ ދިމާލަށް ނުގޮވާކަށް އެއްޗެއް ނެތް. އަދި އެވަރުން ނުވެގެން ވާރޭ ވެހެންފެށީމަވެސް ހަޅޭލެވީ އަހަންނާ ދިމާލަށް، ނުވިތާކަށް ބޯހިޔާވާނެ ތަނެއް ހޯދަދިނީމަ އެންމެ ކުޑަމިނުން ޝުކުރުވެސް އަދާކޮށް ނުލާ. ސަޗް އަ ސެލްފިޝް ވުމަން” އައިސްފައިހުރި ރުޅީގައި ރެއިލިންގެ ދަގަނޑުގައި ހިފާ ބާރުކޮށްލާފައި ހިފައިގެން ހުރި ކޮފީތަށިވެސް އެއްނޭވައިން ދަމާލެވުނު އިރުވެސް ޒައިދަކަށް ނޭނގުނެވެ. ޒައިދްގެ ވާހަކަ އަހާފައި ޝިވަމްއަށް ޖަހާލެވުނީ ހިނިގަނޑެކެވެ.\nޒައިދް ރުޅިއައިސްގެން ގޮސް ދެލޯ ހުރީ އަރާ ނިތްމަތީގައެވެ. “ތީ ހާދަ ވަރެއްގެ މަންޖެއެކޭ ދޯ! މަށަށް ފެންނަނީ ޒައިދް އޭނައާ ރައްޓެހިވާން” ޒައިދް އާއި ޔާނީ ކުރިން ލޯބިން އުޅުނު ރަންހަނދާންތައް އާވުމުން ޝިވަމްއަށް ބުނެވުނެވެ. ޝިވަމްގެ ގައިގައި ޖަހާލަމުން ޒައިދް ޖަވާބުގައި ބުނީ އެކަމެއް ދުވަހަކުވެސް ނުވާނެ ކަމަށެވެ. އަދި އެކަހަލަ ގޮތްދޫނުކުރާ އަންހެން ކުއްޖަކަށްޓަކައި އޭނާގެ ހިތުގައި ލޯބީގެ ޖަޒުބާތެއް ނުއުފެދޭނެކަމަށެވެ.\nމާޒީގައި ޒައިދްއާއި ޔާނީގެ ގުޅުން ހިތުގެ ގުޅުމުން ގުޅިލާމެހިފައި ވާކަން އެދެމީހުންނަށް އިހުސާސް ނުކުރެވުނު ކަމުގައިވިޔަސް ކޮންމެވެސް ދުވަހަކުން އެދެމީހުން އަލުން އުފާވެރި ދިރިއުޅުމެއް އުޅޭނެކަމުގެ ފޮނި އުއްމީދު ޝިވަމްގެ ހިތުގައި އަބަދުވެސް އާލާވަމުން ދެއެވެ. މިއަދު މިދެމީހުންގެ ހިތުގައި އެކަކު އަނެކަކަށްޓަކައި ރުޅިވެރިކަން އޮތްކަމުގައި ވިޔަސް ހަނދާންތައް އެނބުރިއައުމުން މިހުރިހާ ކަމެއް ބަދަލުވެ ލޯބީގެ ހުޅުކޮޅު އަލުން ދިއްލޭނެކަން ގައިމެވެ. ދެހިތުގައި އެއް ވިންދެއް ޖަހާހާ ހިނދަކު އެހިތުން ލޯބިފިލައިގެން ދާނީ ކިހިނަކުން ހެއްޔެވެ. ގެއަށްއައިސް ވަދެވުނު އިރުވެސް ޔާނީއަށް ކުދިކިޔެނީއެވެ. ޔާނީ ހުރީ ވަރަށް ރުޅިގަދަވެ އަދި ހަމައެހާމެ ދެރަވެސް ވެފައެވެ. އޭނާގެ ހުރިހާ ޑިޒައިންތައް ކުރަހާފައިވާ ގަނޑުތައް ވާރެއާ ތެމި ހަލާކުވުމުންނެވެ. ޔާނީ އުޅޭގޮތް ފެނިފައި ބަދިގޭގައި ތިބި ތާރާއާއި މިޝްކާ އެތަނުން ނުކުތެވެ. ވާނުވާ ނޭނގި އެދެމީހުންނަށްވެސް ތިބެވުނީ އެކަކު އަނެކަކުގެ މޫނަށް ބަލާށެވެ. މިޝްކާއަށް އުނދަގޫވެގެން ގޭތެރޭގައި ދެކޮޅަށް ހިނގާލަ ހިނގާލަ ހުރި ޔާނީ ގާތަށް ދިޔައެވެ. ހިތްހަމަ ނުޖެހިފައި ހުރިވަރުން ޔާނީއަށް ވާހަކަ ދެއްކުނީވެސް ވަރަށް އަވަސްއަވަހަށް އަދި އެހާމެ ބާރަށްވެސް މެއެވެ. މިޝްކާ ސުވާލުކުރަން އަނގަހުޅުވާލި ތަނާ ޔާނީ ހުރިހާ ވާހަކައެއް ކިޔައިދީ ނިންމާލައިފިއެވެ. އެހެން މީހަކު ދައްކަން އުޅޭ ވާހަކައަކަށް މާބޮޑު ސަމާލުކަމެއް ދިނުމެއް ނެތިއެވެ. ވެގެންމިދިޔަ ކަންތައްތަކުގެ ޒިންމާ ޔާނީ އެޅުވީ ޒައިދްގެ ބޮލުގައެވެ. މިހުރިހާ ކަމެއްގެ ތެރެއިން ފެޝަން ޝޯވގެ ވާހަކަ ޔާނީގެ ހަނދާނުން ކައްސާލިއެވެ. ޔާނީގެ ވާހަކައިން ތާރާ ހަނދާންވީ މީގެ ހަމަސްދުވަސް ކުރިން ޔާނީއާ މަގުމަތިން ދިމާވި ހާދިސާއެވެ. އެރޭވެސް ޔާނީގެ އަމަލްތައް ހުރީ ހަމަ މިއަދެކޭ ދާދި އެއްގޮތަކަށެވެ. އަނެއްކާ އެމީހާ ޔާނީގެ ކިބައިން ބަދަލްހިފަން އެނބުރި އައީ ބާވައެވެ. ތާރާ ކަންބޮޑުވި އެވެ. (ނުނިމޭ)


ފިރިމީހާ އުފަލާއި ހިތްހަމަޖެހުމުގާ ބަހައްޓާނަމަ ޙަޤީޤަތުގަ އުފަލުގަ ހުންނާނެ މީހަކީ ތިމާއާއި ތިމާގެ ދަރިން!: ޑރ. ޢަލީ ޒާހިރު\n"އެހެންވީމާ އަޅުގަނޑު މިދަންނަވަނީ ކަންކަން މެނޭޖް ކުރުމުގައި، ކަންކަން ހަމަޖެއްސުމުގާ އަންހެންމީހާގެ ދައުރަކީ ވަރަށްމުހިންމު ދައުރެއް! ވަރަށްމުހިންމު ޢާއިލާގެ ވަރަށް މުހިންމު ޙިއްސާދާރެއް ޙަޤީޤަތުގާ އަންހެންމީހާއަކީ! އެހެންވީމާ ތިޔަކަނބަލުން ފިރިމީހާ އުފަލުގާ ހިތްހަމަޖެހުމުގާ ބަހައްޓައިފި ކަމަށްވަނީނަމަ ޙަޤީޤަތުގާ އުފަލުގާ ހުންނަމީހަކީ ތިމާއާއި ތިމާގެ ދަރިން! އޭގެ ބަދަލުގައި އަބަދުވެސް ރުޅިއައިއްސާ އެއްޗެތިގޮވާ ތިމާގެ ގަދަކަން ފިރިހެންމީހާގެ މައްޗަށް ހިންގަން އުޅެންޏާ އެކަން ކާމިޔާބު ވުމަށްވުރެން ނުވުންގާތީ، މީގަވާގޮތަކީ ފިރިހެނުންގެ ޠަބީޢަތެއްނޫން އެއީކީއެއް! އަންހެންމީހާ އެގޮތަށް އުޅެންޏާ ފިރިހެންމީހާވެސް އޭނާ ރުޅިގަދަވެގެން ބައެއްފަހަރަށް އަތުންފައިން ގޯސްހަދާފާނެ ނުވަތަ ވަރިވެދާނެ ނުވަތަ ކޮންމެސް ކަހަލަ ކަންތަކެއް ހިނގާފާނެ. އޭގެބަދަލުގާ އަންހެންމީހާއަކީ މަޑުމައިތިރި ޚުލްޤު ރަގަޅު މީހެއްކަމަށް ވެއްޖިއްޔާ ފިރިމީހާގެ ރުޅި ދުއްވާލެވޭނެ ފިރިމީހާގެ ރުޅިކޮންޓްރޯލް ކުރެވޭނެ އޭތިމައިތިރި ކުރެވޭނެ.\nއެހެންވީމާ ތިބޭފުޅުން ޢަޒުމްކަނޑައަޅަންޖެހޭނެ، ރުޅިއަކީ އެއީ ޝައިޠާނާގެ ޢަމަލެއް، ރުޅިއަކީ އެއީ ހަށިގަނޑުގެ އެތެރޭގައި އުފެދޭ ވަރަށް ވަރުގަދަ ހޫނުގަނޑެއް އެއީ ޢާއިލާގެ ދިރިއުޅުން ހަލާކުކުރާ އެއްޗެއް އެހެންވީމާ އަޅުގަނޑުމެން އުފާވެރި ދިރިއުޅުމެއް ބޭނުންވާ ކަމަށް ވަނީނަމަ ޖެހޭނީ ރުޅިއާ އަލްވަދާޢުކިޔަން."\nއަނަސްގެފާނުގެ މަންމާފުޅު އުންމު ސަލައިމާ ރަޟިޔަﷲ ތަޢާލާ ވަރަށް ޙިކުމަތްތެރި، ވަރަށް ވިސްނުންތޫނު ވަރަށް މާތްބޭކަނބަލެއް ވަރަށް ރަގަޅަށް ކަންތައްތައް މެނޭޖް ކުރަން ދަންނަ ބޭކަނބަލެއް، ބައްލަވާ ކަންތައްކުރެއްވި ގޮތް، އަބޫޠަލްޙާ އެއީ އަނަސްގެފާނުގެ ދޮންބައްޕަ. އަބޫޠަލްހާ ދަތުރެއްގާ ރަސޫލާ ﷺ ގެ އަރިހުގާ ތަނަކަށް ނުކުމެވަޑައިގަންނަވަން ޖެހުނު އިރުގާ ދަރިފުޅު އޮތީ ވަރަށްބޮޑަށް ބަލިވެފަ، އެހެންނަމަވެސް ނުކުމެވަޑައިގަތީ ކޮންމެއަކަސް އެނބުރި ދަތުރުން ވަޑައިގެން އިރުގާ ދަރިފުޅުގެ އެބަލީގެ ސަބަބުން ދަރިފުޅު ނިޔާވެއްޖެ.\nތިޔަބޭފުޅުން ތަސައްވުރު ކުރައްވައްޗޭ މީއަޅުގަނޑު މިދަންނަވަނީ އާދައިގެ ވާހަކައެއްނޫ، ދަރިޔަކު ނިޔާވެގެން މިއުޅެނީ، މީ މީހަކަށް ހަޔާތުގަ ދިމާވާނެ އެންމެ ހިތްދަތި ހިތާމަވެރި ވަގުތު ތަކުގެ ތެރެއިން ވަގުތެއް. އަބޫޠަލްހާ ގެޔަށް ވެދެވަޑައިގެންއިރުގާ މިސާލަކަށް އަނބިކަބަލުން ރޮއި ހަޅޭއްލަވާ ދަރިފުޅު މަރުވެއްޖެ، ކިހިނެއް ފިރިމީހާއަށްވާނީ! ވަރަށް ހިތްދަތި އޭނަވެސް އެކަމަކު އެކަހަލަ އެއްވެސް މަންޒަރެއް އެކަމަނާ ނުދައްކަވާ .\nކިހިނެއް ހެއްދެވީ ކަމެއް ނުވެސްވާކަމަށް ހަދާލާފަ އެކަމަކު ހިތުގައޮތްކަމެއް އޮންނާނެ އުދަގޫވާނެ އެކަމަކު ފިރިމީހާޔަށް އެޚަބަރު ދިނުމަށްޓަކައި އެކަން މެނޭޖްކުރިގޮތް މީގަ މުހިންމީ އެކަހަލަ އެއްވެސްކަމެއް މޫނުމަތިން ނުދައްކަވާ ޒީނަތްތެރިވެ ރީތިވެ ފިރިމީހާއަށް މޫނު އިސްތިޤްބާލު ކުރުމަކުން ވަރަށް ފިރިމީހާޔަށް ލޯތްބާ އިޙްތިރާމްދީގެން އޭނާ އިސްތިޤުބާލުކޮށް ގެނެސް ކާއެއްޗެހި ރޭގަނޑުގެ ކެއުން ދެމަފިރިން އެކުގާ އުފާވެރި މާޙައުލެއްގާ ކައި އިނގޭތޯ! ދެމަފިރިންގެ މެދުގާ ހިނގާނޭ އެންމެހާ ގުޅުންތައްހިނގާ ހުރިހާކަމެއް ނިމި އަބޫޠަލްހާއަށް ހަމަޖެހުމާ އެއްޗެހި.\nއަބޫޠަލްހާ އެއްސެވި ދޭތެރެއަކުން ދަރިފުޅުގެ ޙާލަކީ ކޮބާހޭ؟ ދަރިފުޅުގެ ގައިގަ ފޮތިގަނޑެއް އަޅާފަ ނިވާވެފަ ވިދާޅުވަނީ ކުރިންއޮތްވަރަށްވުރެ ހަމަހިމޭންކޮށްނޭ އޮތީ، އެކަމާ ދިމާއަށް ދިޔަވެސް ނުދިނީ ބަލާލިޔަވެސް ނުދިނީ މުޅިން އެހެންގޮތަކަށް އެކަމަނާ އެކަލޭގެފާނު ގެންގުޅުއްވާ ކާންދެއްވާ މިދެންނެވިހެން ހުރިހާކަމެއް ނިމިގެން ދެން އެކަމަނާ ވާހަކަ މަޑުމަޑުން ކުރިޔަށް ގެންދަވަން ފެއްޓެވީ ވިސްނަވާ ސިކުނޑިއަށް ވަންނަ މިންވަރަކަށް ބައްލަވައިގެން އެކަމަނާ ދަންނަވަނީ މީހަކު މީހެއްގެ އަތަށް ޙަވާލުކޮށްފައިވާ އަމާނާތެއް އެމީހާ ބަލާއައިމާ އެމީހާއަށް ދޭންޖެހޭނެތޯއެވެ.\nއަބޫޠަލްހާ ވިދާޅުވަނީ އާދޭހޭ އެއީ އެމީހާގެ އެއްޗެއްނޫންހޭ އެހެންވީމާ ދޭންޖެހޭނޭ ދެން މަޑުމަޑުން ވާހަކަ ދައްކަމުން ވިދާޅުވަނީ ދަރިންނަކީ ﷲގެ އަމާނާތެއްނޫންހޭ؟ ވިދާޅުވަނީ އާދޭހޭ! ވިދާޅުވަނީ ﷲ ތިމަންނަމެންނަށް ދެއްވި ދަރިފުޅު ގެންދަވައިފި، މިހުރިހާ ކަމެއްގެ ފަހުންވެސް ދަރިފުޅު ނިޔާވިވާހަކަ ބުނުމަކި ބައްޕަޔަކަށް ހިތްދަތިކަމާ ހިތާމަ ލިބޭނެ ކަމެއް. ކޮންމެއަކަސް އެކަމަނާގެ ގާތުގާ ދަންނަވައިފި ކީއްވެހޭ ކަމަނާ ކުރިން ތިހެން ނުބުނީ ތިމަންނަކައިރީގަ. އަސްލުގަ މިހާހިސާބަށް މިދިޔައީ އެކަމަނާގެ ޙިކުމަތްތެރިކަމާއެކީ އެކަންތައް އެގޮތަށް ކުރެއްވީމާ، އެހެންނޫނިއްޔާ ވަރަށްބޮޑު ޝޮކެއް މީހާއަށް ލިބިގެން ހިގައިދާނެ.\nވަރަށް ޙިކުމަތްތެރިކަމާއެކު މަޑުމަޑުން އެޚަބަރު އެންމެފަހުން އެމަނާ އެކަލޭގެފާނަށް ދެއްވި ކޮންމެއަކަސް އަބޫޠަލްހާ އެވަރުންވެސް ހިތްޕުޅާ ހަމަޖެހިވަޑައެއްނުގަތް ފަތިސްވީމާ ރަސޫލުﷲ ﷺ ގެ އަރިހުގާ އުންމު ސުލައިމާގެ ޝަކުވާ ކުރައްވަނީ ﷲ ގެ ނަބިއްޔާ އުންމު ސުލައިމާ މިހެންނޭ ކަންތައްކުރެއްވީ ތިމަންނާގެ ދަރިފުޅުގެ ނިޔާވި ޚަބަރެއް އެންމެފުރަތަމަ ނުދިނޭ.\nރަސޫލާ ﷺ އުންމު ސުލައިމާއަށް ތަޢުރީފު ކުރެއްވި އެކަމަނާ އެކަން އެކުރެއްވީ ރަގަޅުކަމަށް އެއީ އެންމެ ރަގަޅުގޮތްކަމަށް ވިދާޅުވި އަދި އެދެމަފިރިންގެ ދެމެދުގާ ހިނގާފަވާ ގުޅުމުގަ ބަރަކާތްލެއްވުމަށް އެދި ދުޢާ ކުރެއްވި ނަތީޖާއެއްގެ ގޮތުން އުންމު ސުލައިމާ ބަލިވެއިނދެ ރަގަޅުދަރިޔަކުލިބި އެދަރިފުޅުގެ ޒަރީޢާއިން ރަގަޅު ދަރިފަސްކޮޅެއް އުފެދިގެން ދިޔައީ.\n--ޑރ. ޢަލީ ޒާހިރު ބިން ސަޢީދު ޤާސިމްގެ ދަރުސަކުން


Siyaasee party thakuge gaanoonah husha alhaa islaahu thakaai...\nސިޔާސީ ޕާޓީތަކުގެ ޤާނޫނަށް ގެންނަ އިސްލާހުތައް\nމި ޤާނޫނަށް 54 އިސްލާހެއް ވަނީ ހުށަހަޅާފައި\nކުރިޔަށް އޮތް ދެތިން ހަފްތާ ތެރޭގައި މިއިސްލާހުގެ ޑްރާފްޓް އޭޖީ އޮފީހަށް ފޮނުވާނެ\nމީގެ ދެ ވަނަ ބައްދަލުވުން ބުދަ ދުވަހު އޮންނާނެ\nކ. މާލެ | 29 ސެޕްޓެންބަރ 2020 | އަންގާރަ 19:00 | 2,222\nއީސީން މީގެކުރިން ކުރިޔަށް ގެންދިޔަ ބައްދަލުވުމެއްގެ ތެރެއިން - ޔޫސުފް ސޮފްވާން ރަޝީދު\nމަޝްވަރާ ބައްދަލުވުމުގެ ފުރަތަމަ ބައި އަންގާރަ ދުވަހު ވަނީ ކުރިޔަށް ގެންގޮސްފައެވެ. ސިޔާސީ ޕާޓީތަކުގެ ޤާނޫނަށް އީސީން ވަނީ 54 އިސްލާހެއް ހުށަހަޅާފައެވެ. މި އިސްލާހުތަކާއި ގުޅޭގޮތުން ސިޔާސީ ޕާޓީތަކުން ދެކޭގޮތާއި މެދު ފުޅާ ދާއިރާއެއްގައި ވަނީ މަޝްވަރާކޮށްފައެވެ. މި މަޝްވަރާތަކަށް ފަހު "ރާއްޖެ އެމްވީ" އަށް މައުލޫމާތު ދެއްވަމުން އެ ކޮމިޝަންގެ ރައީސް އަހުމަދު ޝަރީފް ވިދާޅުވީ މަޝްވަރާ ބައްދަލުވުމަކީ ވަރަށް ކާމިޔާބު މަޝްވަރާ ބައްދަލުވުމެއް ކަމަށެވެ. ޤާނޫނަށް ގެންނަން ފެންނަ އިސްލާހުތަކާ ގުޅޭގޮތުން މިނިވަން ޚިޔާލުތަކެއް ސިޔާސީ ޕާޓީތަކުން ހުށަހަޅާފައިވާ ކަމަށާއި ހުށަހެޅުންތައް ހުށަހެޅުމުގައި އެއްވެސް ހުރަހެއް ނެތް ކަމަށް ޝަރީފް ވިދާޅުވިއެވެ.\nޝަރީފް ވިދާޅުވީ މިފަދަ ދަތި ދުވަސްވަރެއްގައި ވެސް މި މަޝްވަރާތައް ކުރިޔަށް ގެންދިޔުމަށް ނިންމީ މިކަމަކީ ވަރަށް ކުރިއްސުރެން ވެސް ކޮމިޝަނުން ކުރަމުން އައި ކަމަކަށް ވެފައި ޤާނޫނަށް އިސްލާހު ގެނައުމަކީ މުހިންމު ކަމެއް ކަމަށް ވާތީ ކަމަށެވެ. އަދި އަންގާރަ ދުވަހުގެ ބައްދަލުވުމުގައި އެންމެ މުހިންމު ކަމެއްގެ ގޮތުގައި ސިޔާސީ ޕާޓީތައް އުވާލުމާއި ބެހޭ ގޮތުން ހުރި ބައިތަކާއި ޕާޓީގެ ދަފްތަރާއި ބެހޭ ގޮތުން އަދި ޕާޓީގެ މެމްބަރޝިޕާޢި ބެހޭގޮތުން ފުޅާދާއިރާއެއްގައި ވާހަކަ ދެކެވިފައިވާ ކަމަށް ޝަރީފް ވިދާޅުވިއެވެ.\nއާންމު ރައްޔިތުންގެ ފަރާތުން އަޅުގަނޑުމެންނާ ހަމައަށް ހުށަހެޅިފައިވާ ބައެއް ޝަކުވާތަކަކީ އެފަރާތްތަކަށް ނޭންގި ޕާޓީތަކަށް ރަޖިސްޓްރީވެފައިވާ މައްސަލަ. އެމައްސަލަ ހައްލުކުރުުމަށްޓަކައި އަޅުގަނޑުމެން އިސްލާހު ހުށަހެޅިފައި ހުރި ހުށަހެޅުންތަކަށް ޕާޓީތަކުން ވަރަށް ފުޅާ ދާއިރާއެއްގައި ވާހަކަ ދެއްކެވި. އަދި ހުރިހާ ޕާޓީއަކުންވެސް ގަބޫލުކުރައްވާ މިއީ ހައްލެއް ހޯދަންޖެހިފައިވާ މައްސަލައެއް ކަމަށް. ދެން ކޮންމެ ޕާޓީއަކުންވެސް އެޕާޓީއަކަށް މިމައްސަލަ ހައްލުކުރަން ފެންނަ ގޮތަށް ހުށަހަޅުއްވާފައި އެއޮތީ. އީސީން ޤާނޫނުގެ އެބައި އިސްލާހުކޮށްފައި އޮންނާނީ އެޕާޓީއަކުންނޭ އެޕާޓީއެއް އީސީއަށް ހުށަހަޅާ ފޯމުގެ ސައްހަކަން ކަށަވަރު ކުރަންޖެހޭނީ. އެހެންނަމަވެސް އެއާއެކީގައި ޕާޓީތަކުން އެކަން ތަންފީޒުކުރަން ހުރި އުނދަގޫތަކުގެ ވާހަކަ ދައްކާފައި އޮތީ.\n~ ކޮމިޝަންގެ ރައީސް އަހުމަދު ޝަރީފް\nޝަރީފް ވިދާޅުވީ ސިޔާސީ ޕާޓީތަކުން ހުށަހެޅި އިސްލާހުތައް ކޮމިޝަންގައި މަޝްވަރާ ކުރުމަށްފަހު އިތުރަށް ތަފްސީލު ކުުރައްވާނެ ކަމަށެވެ. އަދި މި އިސްލާހުތަކާއެކީގައި ވަރަށް އަވަހަށް އެޓަރނީ ޖެނެރަލް އޮފީހަށް ހުށަހަޅުއްވާނެ ކަަމަށް ޝަރީފް ވިދާޅުވި އެވެ.\nމިއުންމީދު ކުރަނީ ދެތިން ހަފްތާގެ ތެރޭގައި މިއިސްލާހު ކޮށްފައި ކޮމިޝަނުން ފައިނަލް ޑްރާފްޓް ތައްޔާރުކޮށްފައި ފާސްކޮށްފައި އޭޖީ އޮފީހަށް ކުރިޔަށް އޮތް ދެތިން ހަފްތާ ތެރޭގައި ފޮނުވާލެވޭނެކަމަށް.\nސިޔާސީ ޕާޓީތަކުގެ ޤާނޫނަށް ގެންނަ އިސްލާހުތަކާއި ގުޅޭގޮތުން ބުދަ ދުވަހު ފަހު ބައްދަލުވުން ކުރިޔަށް ގެންދިޔުމަށް ވަނީ ހަމަޖެހިފައެވެ. މި ބައްދަލުވުމުގައި ޕާޓީއަށް ދައުލަތުން ދޭ ފައިސާގެ އެހީ ބަހާނެ ގޮތްތަކާއި އަދި ޕާޓީތަކާ ދޭތެރޭގައި ޤާނޫނާއި ގަވާއިދާ ޚިލާފުވުމުން އަޅާނެ ފިޔަވަޅުތަކާއި ގުޅޭގޮތުން މަޝްވަރާތައް ކުރިޔަށްދާނެ އެވެ.


އޭޕްރިލް ފޫލް…އެވަރުގެ ކަމެއްތަ!2– DhiSalafiyyah\nއޭޕްރިލް ފޫލް…އެވަރުގެ ކަމެއްތަ! 2\n31/03/2016 އެހެނިހެން, ޢަޤީދާއާއި ފިރުޤާތައްއައްޝައިޚް ޙަސަން ފައިޞަލް\nމަޖަލަކަށްވެސް ދޮގެއް ހެދުމަކީ މައްސަލައެއްތަ؟\nޖަވާބަކީ އާނއެކެވެ. އޭޕްރިލް ފޫލް ނުވަތަ ކުޑަކުދިން ހައްދާލަން ނުވަތަ އެނޫންކަމަކަށް ވެސް ދޮގު ހެދުމަކީ އިސްލާމްދީން މަނާކުރާކަމެކެވެ. ނަމަވެސް މަޖާކުރުމާއި ހައްދުފަހަނައަޅާފައިވާ މީހުން ދެކޭގޮތުގައި މަޖާކޮށް ހުނުމަށްޓަކައި ޖޯކެއްގެ ގޮތުގައި ދޮގުހެދުމަކީ މާބޮޑު މައްސަލައެއް ނޫނެކެވެ. އެގޮތުން އޭޕްރިލް މަހުގެ ފުރަތަމަދުވަހުވެސް މީހަކު މޮޔަ ހެއްދުމަށްފަހު އޭނާ ކުރާ ކަންކަމަށް މަލާމަތްކޮށް ހީނ ސަކަރާތްޖަހާލުމަށް މިފަދަ ދޮގު މަކަރުތައް ހަދަނީއެވެ. އެހެން ނަމަވެސް އިސްލާމްދީނުގައި ސަމާސާއަށް ވިޔަސް ދޮގުހެދުން ހުއްދަކުރައްވައިގފައެއް ނުވެއެވެ.\nرَسُولَ اللَّهِ صَلَّى اللَّهُ عَلَيْهِ وَسَلَّمَ ، يَقُولُ : ” وَيْلٌ لِمَنْ يُحَدِّثُ فَيَكْذِبُ لِيُضْحِكَ بِهِ الْقَوْمَ , وَيْلٌ لَهُ , وَيْلٌ لَهُ , وَيْلٌ لَهُ “( الكتب » مسند عبد الله بن المبارك » ويل لمن يحدث فيكذب ليضحك به القوم , ويل له , ويل .. )\nاللهُގެ ނަބިއްޔާ މުޙައްމަދު (صَلَّى اللهُ عَلَيْهِ وسَلَّمَ) ޙަދީޘްކުރައްވައިފައިވެއެވެ. [މީހުން ހެއްވުމަށްޓަކައި ހަދަހަދައިގެން ދޮގު ވާހަކަ ދައްކާ މީހާއަށް ހަލާކު ހުއްޓެވެ. އަދި އޭނާއަށް ހަލާކު ހުއްޓެވެ. އަދި އޭނާއަށް ހަލާކު ހުއްޓެވެ.] މިފަދައިން ތަކުރާރުކޮށް ޙަދީޘްކުރެއްވިއެވެ.\nދޮގުހަދާމީހާގެ ހަށިގަނޑުގައި އެންމެ ފަހުން އޭނާގެ އެ ނުބައި އަށަގަންނާނެއެވެ. ދޮގު ހެދުމަށް އާދަވުމުން، ކިތަންމެ ބޮޑު ދޮގެއްހެދުމަށް ވެސް އެ މީހަކު ފަހެއްނުޖެހޭނެއެވެ. އަދި ދޮގުހެދުމުގައި އެފަދަމީހާ ދެމިހުރެ އެންމެ ފަހުން اللهُގެ ޙަޟްރަތުގައި ލިޔެވި ސިއްކަޖެހިގެން ދަނީ ދޮގުވެރިއެއްގެ ގޮތުގައެވެ. ނަތީޖާއަކަށްވަނީ، ތެދުވެރީންނާއި ތަޤުވާވެރީންނަށް ދެއްވުމަށް اللهُ ސުބްޙާނަޙޫ ވަތަޢާލާ ވަޢުދުވެވޮޑިގެންފައިވާ ސުވަރުގެއިން އޭނާ މަޙްރޫމްވުމެވެ. މިކަމަށް އިޝާރަތްކުރައްވާ ރަސޫލާ (صَلَّى اللهُ عَلَيْهِ وسَلَّمَ) ޙަދީޡްކުރައްވައިފައިވެއެވެ.\nعَنْ عَبْدِ اللَّهِ بْنِ مَسْعُودٍ ، قَالَ : قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ : ” إِنَّ الصِّدْقَ بِرٌّ ، وَإِنَّ الْبِرَّ يَهْدِي إِلَى الْجَنَّةِ ، وَإِنَّ الْعَبْدَ لَيَتَحَرَّى الصِّدْقَ حَتَّى يُكْتَبَ عِنْدَ اللَّهِ صِدِّيقًا ، وَإِنَّ الْكَذِبَ فُجُورٌ ، وَإِنَّ الْفُجُورَ يَهْدِي إِلَى النَّارِ ، وَإِنَّ الْعَبْدَ لَيَتَحَرَّى الْكَذِبَ حَتَّى يُكْتَبَ كَذَّابًا “( الكتب » صحيح مسلم » كِتَاب الْبِرِّ ، وَالصِّلَةِ ، وَالْآدَابِ » بَاب قُبْحِ الْكَذِبِ ، وَحُسْنِ الصِّدْقِ ، وَفَضْلِهِ … )\nاللهُ ރުއްސުންލެއްވި ޢަބްދުاللهُ ބްނު މަސްޢޫދު ރިވާކުރެއްވިއެވެ. [ކީރިތި ރަސޫލާ މުޙައްމަދު (صَلَّى اللهُ عَلَيْهِ وسَلَّمَ) ހަދީޘްކުރެއްވިއެވެ. ހަމަކަށަވަރުން ތެދުވެރިކަމަކީ ހެޔޮކަމެކެވެ. އަދި ހަމަކަށަވަރުން ހެޔޮ ކަންތައް މަގުދައްކަނީ ސުވަރުގެއަށެވެ. އަދި ހަމަކަށަވަރުން، اللهُގެ ހަޟްރަތުގައި އެ މީހަކީ ތެދުވެރިއެއް ކަމުގައި ލިޔެވިއްޖައުމަށް ދާންދެން، އެ މީހަކު ތެދު ބުނުމުގައި ދެމިހުރެއެވެ. އަދި ހަމަކަށަވަރުން ދޮގުހެދުމަކީ ފާޖިރު (ނުބައި) ކަމެކެވެ. އަދި ހަމަކަށަވަރުން ފާޖިރުކަން މަގުދައްކަނީ ނަރަކައަށެވެ. އަދި ހަމަކަށަވަރުން، اللهُގެ ހަޟްރަތުގައި އެ މީހަކީ ދޮގުވެރިއެއް ކަމުގައި ލިޔެވިއްޖައުމަށް ދާންދެން، އެ މީހަކު ދޮގުހެދުމުގައި ދެމިހުރެއެވެ.]\nއެހެންކަމުން ކޮންމެ ނަމެއްގައި ކޮންމެ ސިފައެއްގައި ވިޔަސް ހަރާމްކަމެއްވާނީ ހަމަ ހަރާމްކަމަކަށެވެ. އެކިތަންމެ ގިނަބަޔަކު ކުރިކަމުގައި ވިޔަސް ހުއްދައެއް ނުވާނެއެވެ. ދޮގުހެދުމާއި މަކަރުހެދުމާއި އޮޅުވާލުމާއި މަލާމަތްކުރުމާއި ފުރައްސާރަކުރުމާއި މީސްތަކުން ލަދުގެންނެވުމާއި ބިރުގެންނެވުމަކީ އެއްވެސް ސިފައެއްގައި އިސްލާމްދީން ހުއްދަކުރާކަމެއް ނޫނެކެވެ. އެހެންކަމުން ކޮންމެ މުސްލިމަކު ވެސް އޭނާގެ އަޚާގެ ހައްޤުތަކަށް ރައްކާތެރިވުމަކީ އިސްލާމްދީން ބާރުއަޅާ އަމުރުކުރާ ކަމެކެވެ.


މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 އޭޕްރިލް 2019 ވާ އަންގާރަ ދުވަހުގެ 13:30 ގެ ކުރިން، ނޭޝަނަލް ސޯޝަލް ޕްރޮޓެކްޝަން އެޖެންސީ (މއ.ދޮންވެލި އިމާރާތް، އަމީނީމަގު) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް[email protected] އަދި ފެކްސް 3003535 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު، އިމްތިހާން އަދި ޕްރެޒެންޓޭޝަން އޮންނާނީ، 2019 އޭޕްރިލް ނުވަތަ 2019 މޭ ގައި، ނޭޝަނަލް ސޯޝަލް ޕްރޮޓެކްޝަން އެޖެންސީ (އެންސްޕާ)،ކ.މާލެ ގައެވެ.\nސުންގަޑި: 16 އޭޕްރިލް 2019 1330\n- ޖޮބް އެޕްލީކޭޝަން ފޯމް


"އައިއޯއެސް 12 މޮބައިލް އޮޕަރޭޓިން ސިސްޓަމް" އައިފޯނަށް އަޅައި ބޭނުންކުރަން ފެށުމުން ވަނީ މައްސަލަތަކެއް ހުރިކަން ފާހަގަކުރެވިފަ އެވެ. އޭގެ ތެރޭގައި އައިމެސެޖްގައި ވެސް މައްސަލަ އުޅޭކަން ވަނީ އެނގިފަ އެވެ.\nއެޕަލްގެ ވަޔަލެސް ޗާޖަރު އަދިވެސް ލަސްވެދާނެ\nއެޕަލް އިން "އެއާޕަވާ" ވަޔަލެސް ޗާޖަރެއް ނެރޭނެ ކަމަށް ބުނި ފަހުން ނުވަ މަސް ވެއްޖެ އެވެ. އަދިވެސް އޮތީ ނެރުމުގެ މަރުހަލާގަ އެވެ. ދުނިޔޭގެ އަލީގައި ޖެހޭނެ ދުވަހެއް އެކަކަށް ވެސް ނޭނގެ އެވެ. އެނގޭހާ ވެސް އެއްޗަކީ، އަދިވެސް ލަސްވެދާނެ ކަމެވެ.\nއައިފޯން ހެކް ނުކުރެވޭ ގޮތް ހަދަން އާ ފީޗާއެއް\nއައިއޯއެސް އަށް އިތުރުކުރާ ސެކިޔުރިޓީ ފީޗާއަކުން ލައިޓްނިން ޕޯޓް ބަންދުކުރާނެ ކަމަށް ބުނެ ވާހަކަދެކެވޭތާ ދުވަސްތަކެއް ވެއްޖެ އެވެ. އެޕަލް އިން މިކަމާ ގުޅޭ ގޮތުން ކުރިން އެއްޗެއް ނުބުނި ނަމަވެސް، މިހާރު ވަނީ މައުލޫމާތުދީފަ އެވެ. އެޕަލްގެ ބޭނުމަކީ، އައިފޯނަކީ އެއްގޮތަކަށް ވެސް ހެކްނުކުރެވޭ ޑިވައިސްއަކަށް ހެދުމަށް ގްރޭކީ...\nކްރިޕްޓޯކަރަންސީ މައިނިން އެޕްތައް މަނާކޮށްފި


Dhagandey aaeku Suzain aai Maziya ah Fehi Eid eh!\nމާޒިޔާގެ މީޑިޔާ ކޯޑިނޭޓަރު ކުޅިވަރު ނޫސްވެރިންގެ ގްރޫޕަށް ފޮނުވާލި މެސެޖްގައި އޮތީ މިރޭ އެންމެން ނަސަންދުރާ ކުރިމައްޗަށް އައުމަށެވެ. އެއްބަޔަކު އެކަން ނެގީ މާޒިޔާ އަށް ބިދޭސީ ކުޅުންތެރިއަކު ގެންނަނީ ކަމަށެވެ. އަނެއް ބަޔަކު ހީކުރީ މާޒިޔާ އަށް 20 އަހަރު ފުރުން ފާހަގަ ކުރުމަށް ހުޅުމާލޭގައި ހާއްސަ ހަރަކާތެއް އޮތީ ކަމަށެވެ. ދެން ތިބި ބަޔަކު ގާތްގަނޑަކަށް ޔަގީންކުރީ އަލީ އަޝްފާގް (ދަގަނޑޭ) މާޒިޔާ އަށް ސޮއިކުރުމުގެ ހަފުލާ ބާއްވަނީ ކަމަށެވެ.\nލޯންޗުގައި އެންމެން ހުޅުމާލެ އަށް ގެންގޮސް މާޒިޔާ ހިއްސާއޮންނަ ފާންބުޓިކްއިން ހޮޓަލަށް މުޅި ކޮންޓިންޖެންޓް ގެންދިއުމުގައި އޮތީ ވަރަށް ފުރިހަމަ މެހުމާންދާރީ އެކެވެ. ޝުކުރިއްޔާ އެވެ.\nމި އަހަރުގެ ސީޒަނުގެ ބާކީ ބަޔަކަށް ދަގަނޑޭ ސޮއިކުރުވީ ރާއްޖޭގެ ރެކޯޑް އަދަދަކަށް ކަމަށް މާޒިޔާއިން ރޭ އިއުލާނުކުރި އެވެ. އިތުބާރު ހުރިގޮތަކަށް އެނގިފައިވާ ގޮތުގައި އެއީ ހަތް އަކުރުގެ އަދަދެކެވެ.\n"މިއީ ރާއްޖޭގެ ރެކޯޑް އަދަދެއް. އެކަން ޔަގީންކޮށްދެން. މިވަރުގެ ޓްރާންސްފާއެއް މާޒިޔާއަށް މިނިންމާލެވުނީ ކުލަބުގެ މެނޭޖްމަންޓާއި ސްޕޮންސަރުންގެ ވަރަށް ބުރަ މަސައްކަތުން. މިހާ ކުލަގަދަކޮށް މިކަން ފާހަގަކުރީ ވެސް މިހެންވީމަ. ދަގަނޑޭ މާޒިޔާ އަށް އަންނަ ހިތުން ހުންނަތާ ހައެއްކަ އަހަރު ވެއްޖެ. އެކަމަކު ކޮންމެ އަހަރަކު ވެސް އެންމެ ރަނގަޅު އޮފާ އަށް އޭނާ ކުޅެމުންދިޔައީ. އެހެންހުއްޓާ މިފަހަރު ފުރުސަތު ލިބިފައި މިއޮތީ. އަންނަ ހިތުންހުރެ އޭނާ މާޒިޔާއަށް މިއައީ،" ޖެނެރަލް ސެކްރެޓަރީ އަބުދުލް ވައްހާބް ވިދާޅުވި އެވެ.\nރޭގެ ރަސްމިއްޔާތުގައި މާޒިޔާގެ ކުދިބޮޑު އެންމެންގެ މޫނުމަތިން ވެސް ފެނުނީ އުފާވެރިކަމެކެވެ. އެންމެންވެސް ތިބީ ހިނިތުންެވެފަ އެވެ. އޭގެ ތެރެއިން ކޯޗު އަލީ ސުޒޭން މިފާހަގަކުރަނީ ސަބަބުތަކެއް އޮވެގެންނެވެ. ހަގީގަތުގައި މިއީ ސުޒޭނުގެ ކޯޗިން ކެރިއަރުގައި ތާރީހީ ވަގުތެކެވެ. އޭނާގެ ޓީމަށް ރާއްޖޭގެ އެންމެ މޮޅު ކުޅުންތެރިޔާ ކުޅޭ މިއީ ފުރަތަމަ ފަހަރެވެ.\nވިކްޓަރީން ސުޒޭން ކޯޗިން ކެރިއަރު ފަށައިގަތްއިރު ފެށިއިރު ދަގަނޑޭ ކުޅެމުން ދިޔައީ ވެލެންސިއާ އަށެވެ. ކަޕް ވިނާސް ކަޕުގައި ވެލެންސިއާ އަތުން ވިކްޓަރީ މޮޅުވާން ދަނިކޮށް ހަންގޭރީގެ ކޯޗު ލާސްލޯ ކިސް ނަތީޖާ ބަދަލުކޮށްލީ ފަހު 30 މިނިޓްގައި ދަގަނޑޭ ކުޅެންނެރެ، އެނާ ޖަހައިދިން ދެ ގޯލުންނެވެ. އެ މެޗަށް ފަހު ސުޒޭން ބުނީ މިހެންނެވެ.\n"އެމީހުންގެ މާމޮޅު ކުޅުންތެރިއަކު ހުރުމުން އޭނާގެ ބޭނުން ކުރީ. އެއީ މެޗު ބަދަލުވެގެންދިޔަ ސަބަބަކީ ވެސް. އެނޫން އެއްވެސް ކަމެއް މި މެޗުގައި ތަފާތެއްނޫން،" 2004 ވަނަ އަހަރުގެ ކަޕް ވިނާސް ކަޕް މެޗަށް ފަހު ސުޒޭން ބުންޏެވެ.\nމިހެންވެ ކުލަބު ލެވެލްގައި ދަގަނޑޭ އަށް ކޯޗުކޮށްދޭން ފުރުސަތު ލިބުމަކީ އޭނާ އަށް ލިބުނު ވަރަށް ބޮޑު ފަހުރެކެެވެ.\n"ވަރަށް ގިނަ ތަށި ލިބިއްޖެ ދަގަނޑޭ ނުލައި ވެސް. އެހެންވީމަ އޭނަ ލައިގެން ވެސް ތައްޓެއް ލިބުމަކީ ވެސް ވަރަށް ބޮޑު އުފަލަކަށްވާނެ. ދެން ވަރަށް ބޮޑު އުފަލެއް މިއީ ދަގަނޑޭ (އަހަރެންގެ ޓީމަށް) އައުމަކީ. ރާއްޖޭގެ އެންމެ މޮޅު ކުޅުންތެރިޔާ އަޝްފާގަކީ. ކޮންމެ ކޯޗަކު ވެސް އޭނާ ބޭނުންވާނެ. އަދި ވަރަށް ބޮޑު ޝަރަފެއް އޭނާ ހުރުމަކީ ވެސް،" ރޭގެ ރަސްމިއްޔާތަަށް ފަހު ސުޒޭން ބުންނެވެ.\nދަގަނޑޭ އާއި ސުޒޭން މިހާތަނަށް އެކުގައި މަސައްކަތް ކުރީ ރާއްޖޭގެ 23 އަހަރުން ދަށުގެ ގައުމީ ޓީމުގެ ކޯޗަށް ސުޒޭ ހުރި އިރު އެވެ. އެވެސް އޭޝިއަން ކަޕް ކޮލިފައިންގެ ދެ މެޗެއްގަ އެވެ. އެއިރު ވެސް ދަގަނޑޭ ކޮންޓްރޯލް ނުވާނެ ކަމަށް ބައެއް ކޯޗުން ސުޒޭން ގާތު ބުންޏެވެ. ނަމަވެސް އޭނާގެ ފުރިހަމަ ކޮންޓްރޯލްގައި ކުޅުންތެރިން ބައިތިއްބައި ސުޒޭން އޭނާގެ ހަރުދަނާކަން ސާބިތުކޮށްދިނެވެ.\nކަންދިމާވިގޮތުން އަޅުގަނޑަށް މާލެ އަންނަން ޖެހުނީ މާޒިޔާގެ އޮފިޝަލުންނާއި އެމީހުންގެ އާއިލާ މެމްބަރުންނާއެކު އެންމެ ފަހު ލޯންޗުގަ އެވެ. އޭގެ ތެރެއިން އެއް އޮފިޝަލު ބުނީ ސުޒޭނާއެކު މަސައްކަތް ކުރަން ފުރުސަތު ލިބުމުން ދަގަނޑޭ ވެސް ހުރީ އުފަލުން އަދި ޖެހިލުންވެފައި ކަމަށެވެ.\n"ބުނީ ކޯޗު ގާތުގައި ނުކުރޭނެއޭ ސަރަކާތް ޖަހާލާކަށް ވެސް. އެއަށްވުރެ މާސީރިއަސް ކޯޗެކޭ އެއީ. އަހަރުމެންނަށް ވަރަށް ބޮޑު ކާމިޔާބީއެއް މިއީ،" އޭނާ ބުންޏެވެ.\nދަގަނޑޭ ގުޅުމުން މާޒިޔާގައި ގައުމީ ޓީމުގެ 15 ކުޅުންތެރިން ހަމަވީ އެވެ. މިހެންވެ ސަމާސާ ރާގެއްގައި މާޒިޔާ އެއް އޮފިޝަލަކު ބުނީ މިހެންނެވެ.\n"އެންމެވެސް ބުނެއެއްނު ގައުމީ ޓީމޭ ތިއޮތީ. އެހެންވީމާ މިފަހަރު މިއޮތީ ގައުމީ ޓީމު ހަމަކޮށްލާފައި. އެންމެ ފަހަށް ހުރި މީހާ ވެސް މި ގެނައީ. މިހާރު ޔަގީނުން ވެސް (ގައުމީ ޓީމުގެ) 11 ނެގޭނެ. ކިހިނެތް އޮތް ޓީމެއް މިއީ. މިހާރު ހުރިހާ (މޮޅު) ކުޅުންތެރިން މީގައި މިތިބީ. މިއީ މެނޭޖްމަންޓުގެ ރަނގަޅުކަން،" އޭނާ ބުންޏެވެ.\nރެއަކީ މާޒިޔާ އަށް އައި ބޮޑު އީދެކެވެ. ޓީމުގެ އޮފިޝަލުންނާއި އެމީހުންގެ އާއިލާގެ މެމްބަރުން ރޭގެ އުފަލުގައި ބައިވެރިވީ ކުރިއޮތް ދުވަސްތަކަކީ މިއަށްވުރެ އުފާވެރި ދުވަސްތަކަކަށްވާނެ ކަމުގެ ފޮނި އުއްމީދުގަ އެވެ. ހިތްވަރުކޮށް، ފަރުވާ ބަހައްޓައިގެން ކުޅުންތެރިން މަސައްކަތްކޮށްފިނަމަ މާޒިޔާ ފަހަތަށް އެއްލާލެވޭވަރުގެ ޓީމެއް މިހާރު ރާއްޖޭގައި ނެތެވެ. މާޒިޔާގެ އަބަދަށްފެހި ހީވާގި ހިންގުންތެރިން ރޭގެ ރަސްމިއްޔާތަށް ފަހު މީޑިޔާތަކުގައި ދަގަނޑޭ ސޮއި ކުރި އެހަބަރާއި މަންޒަރުތަކާއި މީހުން ކޮށްފައިހުރި ކޮމެންޓްތަކަށް ކިޔަމުންދިޔައިރު މުޅި ސީޒަން ކާމިޔާބުކޮށް ރާއްޖޭގެ އެއްވަނަ ޓީމަށް އެމީހުން މިއަހަރު ވެގެންދާނެ ކަމުގެ މަތިވެރި އުއްމީދާއެކުގަ އެވެ.


Velana airport maraamaathah bandhukurumaa gulhigen Maldivian ge baeh flight thah cancel - One Online\nމޯލްޑިވިއަންގެ މަތިންދާ ބޯޓެއް ---\nވެލާނާ އެއާޕޯޓު މަރާމާތަށް ބަންދުކުރުމާ ގުޅިގެން މޯލްޑިވިއަންގެ ބައެއް ފުލައިޓުތައް ކެންސަލް\nވެލާނާ އިންޓަނޭޝަނަލް އެއާޕޯޓު ރަންވޭގެ މަރާމާތަށް ބަންދުކުރުމާ ގުޅިގެން މޯލްޑިވިއަންގެ މިރޭގެ ބައެއް ފުލައިޓުތައް ކެންސަލްކޮށްފިއެވެ.\nމިއަދު ހަވީރުވެސް ވެލާނާ އެއާޕޯޓު ވަނީ ހަވީރުގެ 3:55 އިން 4:15 އަށް ބަންދުކޮށްފައެވެ. މީގެ ސަބަބުން ގިނަ ފުލައިޓުތަކެއް ޑިލޭވެ، ޑައިވާޓުވެސް ކޮށްފައިވާ އިރު، އަނެއްކާވެސް މިރޭގެ 7:00 އިން 7:30 އަށް ވެލާނާ އެއާޕޯޓު ބަންދުކޮށްފައިވާ ކަމަށް އެމްއޭސީއެލުން މައުލޫމާތުދެއެވެ.\nއެމްއޭސީއެލުން ބުނީ އެއާޕޯޓު ބަންދުކުރީ ރަންވޭ ސާފުކުރުމަށް ކަމަށާއި މިކަމުގެ ސަބަބުން ފުލައިޓުތަކަށް ދިމާވާ ދަތިތައް ކުޑަކުރުމަށް މަސައްކަތް ކުރާނެ ކަމަށެވެ.\nމޯލްޑިވިއަން އިން މިރޭ ކުރި ޓުވީޓެއްގައި ބުނީ ވެލާނާ އެއާޕޯޓުގެ ރަންވޭ ބަންދުކުރުމާ ގުޅިގެން މިއަދަށް ޝެޑިއުލްކޮށްފައިވާ ހުރިހާ ފުލައިޓުތަކަށް ނެޖެއްސޭނެތީ ބައެއް ފުލައިޓުތައް ކެންސަލުކޮށްފައިވާ ކަމަށެވެ.\nމޯލްޑިވިއަން އިން ކެންސަލުކޮށްފައިވަނީ ދަރަވަންދޫ-އިފުރު ފުލައިޓާއި، ކޫއްޑޫ-ގަން ފުލައިޓާއި، ކައްދޫ އާއި ކާޑެއްދޫ ފުލައިޓާއި، ފުވައްމުލަކު ފުލައިޓުގެ އިތުރުން ޓްރެވެންޑުރަމްގެ ފުލައިޓުތަކެވެ. މި ފުލައިޓުތައް ރިޝެޑިއުލް ވުމުން އަންގާނެ ކަމަށް މޯލްޑިވިއަން އިން މައުލޫމާތުދެއެވެ.


Raees yameen vadaigannavaane, minivan kamah huras alhaa ebbasvunthah uvaalaane: Shareef\nޖަލުގައި ހުންނެވި ކުރީގެ ރައީސް އަބްދުﷲ ޔާމީން އަބްދުލްގައްޔޫމް އަލުން ރާއްޖޭގެ ވެރިކަމަށް ވަޑައިގަތުމުން ދިވެހި ރާއްޖޭގެ މިނިވަން ކަމާއި އިސްތިގުލާލަށް އަސަރު ކުރާ ގޮތަށް ހުރި ހުރިހާ އެއްބަސްވުންތަކެއް އުވާލާނެ ކަމަށް ރައީސް ޔާމީންގެ ކެބިނެޓްގެ އެންމެ ފަހުގެ ޑިފެންސް މިނިސްޓަރު އާދަމް ޝަރީފް ވިދާޅުވެއްޖެ އެވެ.\nރައްޔިތުން މަޖިލީހުގެ މަޑުއްވަރީ ދާއިރާގެ މެންބަރުކަން މިހާރު ކުރައްވާ ޝަރީފް މިހެން ވިދާޅުވީ ސޯޝަލް މީޑިއާގައި ވިދާޅުވި ވާހަކަފުޅެއްގެ ތެރެއިންނެވެ. އޭނާ ޓްވީޓެއް ކުރައްވައިގެން ވިދާޅުވި ގޮތުގައި ރާއްޖޭގެ މިނިވަންކަމާއި ސިޔާދަތަށް ނުރައްކާވާ ހުރިހާ އެއްބަސްވުމެއް ރައީސް ޔާމީން ރާއްޖޭގެ ވެރިކަމަށް ވަޑައިގަތުމާއެކު އުވާލައްވާނެ އެވެ. އަދި 2023 ގައި ބާއްވާ ރިޔާސީ އިންތިހާބުގެ ވޯޓު ކަރުދާހުގައި ރައީސް ޔާމީންގެ ނަންފުޅު އޮންނާނެ އެވެ.\nއަދި ރާއްޖޭގެ ސިޔާދަތާއި މިނިވަންކަމާއި އިސްތިގުލާލް އަލުން ހޯއްދަވައި ދެއްވާ ރައްޔިތުންނަށް ހިދުމަތް ކުރައްވާނެ ކަމަށް ވެސް ޝަރީފު ވިދާޅުވެފައި ވެއެވެ.\nޝަރީފު މިގޮތަށް ޓްވީޓް ކުރެއްވި އިރު އިންޑިއާގެ ބާރު ރާއްޖޭގައި ވަރަށް ބޮޑަށް ވަނީ ގަދަކޮށްފަ އެވެ. އައްޑު އަތޮޅު އާއި ލ. އަތޮޅާއި ހއ. އަދ ހދ. ގައި އިންޑި ސިފައިން ގާއިމުވެ އެތިއްބެވެ. އެކަމާ ގުޅިގެން ދިވެހިންގެ ތެރެއިން ގިނަ ބަޔަކު ވަނީ ނުރިހިފަ އެވެ. އަދި އެފަދަ ފަރާތްތަކާއި ސިޔާސީ އިދިކޮޅު ދެ ޕާޓީ ހިމެނޭ ގޮތަށް "އިންޑިއާ އައުޓް" ގެ ނަމުގައި ކެމްޕޭނެއް ހިންގާ ވަނީ ފުޅާ ކޮށްފަ އެވެ. އެކަމާ ދެކޮޅު ހަދަނީ ސަރުކާރުގެ ބައެއް ވަޒީރުންނާއި އެމްޑީޕީގެ އެކްޓިވިސްޓުންނެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + އާދަމް ޝަރީފު އުމަރު ޕޮލިޓިކްސް


Iran ge roohani leader aa dhekolhu muzahara thah fulhaavanee | Mihaaru\n30 ޑިސެމްބަރ 2017 - 07:124comments\nމި ފަހަރުގެ މުޒާހަރާތައް އެންމެ ފުރަތަމަ ފެށުނީ މީގެ ހަފުތާއެއްހާ ކުރިންނެވެ. މުޒާހަރާގެ ބައިވެރިން އަޑުއުފުލަން ފެށީ ވަޒީފާ ނެތް މީހުން އިތުރުވާ މައްސަލައިގަޔާއި ކާބޯތަކެތީގެ އަގު ބޮޑުވުމުގެ އިތުރުން ޚިދުމަތްތަކުގެ އަގު ބޮޑުވަމުންދާ މައްސަލައިގައި އެވެ. މުޒާހަރާތައް ފެށުނީ އިސްފަހާން އާއި އީރާންގެ މެދުތެރޭގެ ބައެއް ސަހަރުތަކުގަ އެވެ.\nއެ މުޒާހަރާއަށް ހަފުތާއެއްވީ ދުވަހު، މިދިޔަ ބުރާސްފަތި ދުވަހު އެތައް ހާސް ބަޔަކު ވަނީ، އީރާންގެ ދެ ވަނަ އަށް އާބާދީ އެންމެ ބޮޑު ސަހަރު ކަމަށްވާ މަޝްހަދުގެ މަގުތަކަށް ނުކުމެ އީރާންގެ ވެރިންނާ ދެކޮޅަށް އަޑުއުފުލައިފަ އެވެ. ނަމަވެސް ކުރީގެ މުޒާހަރާއާ ޚިލާފަށް މި މުޒާހަރާ ވަނީ ވަރަށް ބޮޑަށް ސިޔާސީވެ، އީރާންގެ އެންމެ އިސް ވެރިންގެ އިސްތިއުފާ އަށް ގޮވައިފަ އެވެ.\n"ރޫހާނީ އަށް މަރު، ޑިކްޓޭޓަރަށް މަރު" ގޮވައި އަޑުގަދަކުރަމުން މުޒާހަރާ ކުރި މީހުން އެ ސަހަރުގެ ބޮޑެތި މަގުތަކުގައި ހިނގައި ހެދި އެވެ. ޑިކްޓޭޓަރުގެ ނަމުން އެ ގައުމުގައި ބައެއް މީހުން މުޚާތަބު ކުރަނީ ރޫހާނީ ލީޑަރު އަލީ ޚާމަނާއީ އަށެވެ.\nމިދިޔަ ހުކުރު ދުވަހު ވެސް ވަނީ އީރާންގެ ބޮޑެތި ސަހަރުތަކުގެ މަގުތަކަށް އެތައް ހާސް ބަޔަކު ނުކުމެ އީރާންގެ އިސް ވެރިންނާ ދެކޮޅަށް އަޑު އުފުލައިފަ އެވެ. އީރާންގެ ވެރިރަށް ތެހެރާން އާއި ހުޅަނގުގެ ސަހަރެއް ކަމަށްވާ ކަރްމެންޝާހްގައި ވެސް ގިނަ އަދަދެއްގެ ބަޔަކު އީރާންގެ ވެރިންނާ ދެކޮޅަށް އަޑުއުފުލައި މުޒާހަރާ ކުރި އެވެ.\nމި މުޒާހަރާގައި ބައިވެރިވި މީހުން ވަނީ، އީރާނުން އަރަބީންގެ ދާޚިލީ ކަންކަމުގެ ތެރެއަށް ވަންނަމުންދާތީ އެކަމާ ދެކޮޅަށް ވެސް އަޑު އުފުލައިފަ އެވެ. އަދި މިހާރު ބައެއް ގައުމުތަކުގައި ހިނގަމުންދާ ހަނގުރާމަތަކުގައި އީރާން ބައިވެރިވާތީ އެކަމާ ދެކޮޅަށް ވެސް އަޑުއުފުލި އެވެ.\nމުޒާހަރާގެ ބައިވެރިން ވަނީ، ޔަމަންގެ ހޫތީންނާއި ލުބްނާންގެ ހިޒްބުﷲ އާއި އަފްޣާނިސްތާނުގެ ޒައިނަބީ މަޒްހަބުގެ ޝީއީންނާއި ޕާކިސްތާނުގެ ފާތިމީ މަޒްހަބުގެ ޝީއީންނަށް ޚަރަދުކުރުން ހުއްޓާލައި އީރާންގައި ދިރިއުޅޭ މީހުންގެ ކަންތައް ރަނގަޅު ކޮށްދިނުމަށް އެދި އަޑު އުފުލައިފަ އެވެ.\n"އެމީހުން ވަނީ އަހަރެމެންގެ ގައުމު ލޫޓުވާލާފައި ސީރިޔާ އަށް ގޮސް. ސީރިޔާ ދޫކޮށްލާފައި އަހަރެމެންނާ މެދު ވިސްނަ ބަލަ،" ސީރިޔާގެ ދާޚިލީ ހަނގުރާމަ އަށް އީރާންގެ ސިފައިން ފޮނުވި މައްސަލަ އަށް އިޝާރާތްކޮށް މުޒާހަރާގެ ބައިވެރިން ގޮވަމުން ދިޔަ އެވެ.\nއީރާންގެ އިގްތިސާދީ މާހިރުން މީގެ ދުވަސްކޮޅެއް ކުރިން ވަނީ، ވަޒީފާ ނުލިބޭ މީހުންގެ މައްސަލަ ނުރައްކާތެރި މަރުހަލާއަކަށް ހިނގައިދާނެ ކަމަށް އިންޒާރު ކުރައްވައިފަ އެވެ. ވޭތުވެދިޔަ ނުވަ މަސްދުވަހުގެ ތެރޭގައި ބައެއް އަމިއްލަ ކުންފުނިތައް ބަނގުރޫޓުވުމާ ގުޅިގެން، 27،000 އަށް ވުރެ ގިނަ މީހުން ވަޒީފާ އިން ވަކިކޮށްފައިވާ ކަމަށް ތަފާސްހިސާބުތަކުން ދައްކަ އެވެ.\nބައެއް މީހުން ތުހުމަތުކުރާ ގޮތުގައި އީރާންގެ އިގްތިސާދީ ހާލަތު ވެސް މިހާރު ވަނީ މީގެ ކުރިން ދަށަށް ނުދާ މިންވަރަށް ދަށަށް ގޮސްފަ އެވެ. އެ މީހުން ތުހުމަތުކުރާ ގޮތުގައި އިގްތިސާދު ދަށަށް ދަނީ، އީރާނުން ކުރަން ނުޖެހޭ އެތައް ހަރަދުތަކެއް، މިހާރު ހިނގަމުންދާ ހަނގުރާމަތަކަށް ކުރާތީ އެވެ.\nއޭގެ ތެރޭގައި ސީރިޔާ އާއި އިރާގުގައި ހިނގާ ދާޚިލީ ހަނގުރާމައިގައި ޝީއީ ޖަމާއަތްތަކަށް އީރާނުން ފޯރުވާ އަސްކަރީ އަދި މާލީ އެހީ ފާހަގަ ކޮށްލެވެ އެވެ. އޭގެ އިތުރުން ޔަމަންގެ ދާޚިލީ ހަނގުރާމައިގައި ހޫތީ ހަނގުރާމަވެރިންނަށް ވެސް އީރާނުން އަންނަނީ މާލީ އަދި އަސްކަރީ އެހީ ފޯރުވަމުންނެވެ.\nއީރާންގެ ވެރިންނާ ދެކޮޅަށް މުޒާހަރާ ކުރީ، އެ މުޒާހަރާ ހުއްޓައިލުމަށް އީރާންގެ ފުލުހުން ތަކުރާރުކޮށް އިންޒާރު ކުރަމުން ދަނިކޮށެވެ. އަދި މުޒާހަރާގެ ބައިވެރިން މަގުތަކުގައި ހިނގުން ހުއްޓުވުމަށް މަސައްކަތް ކުރުމުގެ ތެރޭގައި ގިނަ އަދަދެއްގެ ބަޔަކު ހައްޔަރު ކުރި އެވެ.\nއިތުރު ލިޔުންތައް މުޒާހަރާ ރެލީ އީރާން ޔަމަން ސީރިއާ މިލިޓަރީ


ޕަޕާ ނިއުގިނީއަށް ބާރުގަދަ ބިންހެލުމެއް އަތުވެއްޖެ ޕަޕާ ނިއުގިނީއަށް ބާރުގަދަ ބިންހެލުމެއް އަތުވެއްޖެ\nޕަޕާ ނިއުގިނީއަށް ބާރުގަދަ ބިންހެލުމެއް އަތުވެއްޖެ\nޕަޕާ ނިއުގިނީއަށް ބާރުގަދަ ބިންހެލުމެއް އަތުވެއްޖެއެވެ. އޮސްޓްރޭލިޔާގެ އުތުރުން އޮންނަ ޕަޕާ ނިއުގިނީއަށް ބިންހެލުން އައިސްފައިވަނީ ރިކްޓަރ މިންގަނޑުން ހަތެއް ޕޮއިންޓް ދޭއްގެ ބާރުމިނުގައި ކަމަށާއި، އެ ބިންހެލުން އުފެދުނީ ޕެސިފިކް ކަނޑުގެ ބިމުގެ އަޑިން ތިރީސް ކިލޯލީޓަރު ފުނުންކަމަށް ޔޫ.އެސް ޖިއޮލޮޖިކަލް ސަރވޭއިން ބުނެއެވެ.\nޕެސިފިކް ކަނޑުގެ ސުނާމީ ވޯނިންގާ ބެހޭ މަރުކަޒުން ބުނީ، ޕަޕާ ނިއު ގިނީއަށް ބިންހެލުމުގެ ސަބަބުން ސުނާމީ ބޮޑުރާޅެއް އުފެދިފައި ނުވާކަމަށެވެ. އަދި ސުނާމީ އުފެދިފައިނުވަނީ އެ ބިންހެލުން އެހާ ފުނުން އުފެދުމުންކަމަށް އެ މަރުކަޒުން ލަފާކުރެއެވެ.\nޕެސިފިކް ކަނޑުގައިވާ ޕަޕާ ނިއު ގިނީގެ ސަރުކާރުން ބުނީ ބިންހެލުމާ ގުޅިގެން ބޮޑެތި ގެއްލުންތަކެއް ލިބުނުކަމުގެ މައުލޫމާތު ލިބިފައިނުވާކަމަށާއި، މީހުން މަރުވިކަންވެސް ރިޕޯޓްކޮށްފައިނުވާކަމަށެވެ. އެހެންނަމަވެސް ބިންހެލުމުގެ ސަބަބުން ބައެއް އިމާރާތްތަކުގައި ރެނދުލައި ކަރަންޓާއި މުވާސަލާތުގެ ވިއުގަތަކަށް ގެއްލުންތައް ލިބިފައިވާކަމަށް އެ ޤައުމުން ބުނެއެވެ.\nއިންޑޮނީޝިޔާގެ އިރު ދެކުނުން ޕަޕާ ނިއުގިނީ އޮންނަ ސަރަހައްދަކީ މުޅި ދުނިޔެއަށް ބަލާއިރުވެސް ބިންހެލުންތައް ވަރަށް ގިނައިން އަންނަ ސަރަހައްދެކެވެ. ޕެސިފިކް ރިންގް އޮފް ފަޔަރގެ ނަމުން މަޝްހޫރު އެ ސަރަހައްދަށް އަހަރެއްގެ މައްޗަށް ސަތޭކައަށްވުރެ ގިނަ ބިންހެލުން އަންނަކަމަށް ރިޕޯޓްތައް ބުނެއެވެ.


Fifa in Dhivehi Srukaara Inzaaru dheefi\nފީފާއިން ދިވެހި ސަރުކާރަށް އިންޒާރު ދީފި\nފީފާގެ މައި އިދާރާ: ރާއްޖެއަށް އިންޒާރު ދިން\nގައުމީ ފުޓްބޯޅަ އިދާރާގެ އިންތިހާބު ލަސްކުރަން ދިވެހި ސަރުކާރުން ނުފޫޒު ފޯރުވާ ކަމަށާއި އެކަން އެގޮތަށް ކުރިއަށް ގެންގޮސް އިންތިހާބު ލަސްކޮށްިނަމަ ފުޓްބޯޅައިގެ އެންމެހާ ހަރަކާތްތަކުން ރާއްޖެ ސަސްޕެންޑްކުރާނެ ކަމުގެ އިންޒާރު ފީފާއިން ދީފި އެވެ.\nދުނިޔޭގެ ފުޓްބޯޅަ ޖަމިއްޔާ ފީފާއިން ދިވެހިންނާ ދިމާލަށް ރަތްކާޑު އަމާޒު މިކުރީ އާ އިންތިހާބެއް ބާއްވައި އެފްއޭއެމް ހިންގާނެ ވެރިއަކާއި އޭނާގެ ޓީމު އިންތިހާބު ކުރަން ފީފާއިން ދީފައިވާ އެންމެ ފަހުގެ މުއްދަތު ހަމަވާން ބާކީ 11 ދުވަހަށް ވެފައިވަނިކޮށެވެ. އަދި އިންތިހާބު ބާއްވަން އޭއެފްސީން ވެސް އަންގާފައިވަނިކޮށެވެ.\nމިދިޔަ ސެޕްޓެމްބަރު މަހު 25 ވަނަ ދުވަހު ބޭއްވި ފީފާގެ އެގްޒެކްޓިވް ކޮމިޓީން ނިންމާފައިވަނީ ރާއްޖެއިން އެފްއޭއެމަށް އޮކްޓޫބަރު 30 ވަނަ ދުވަހުގެ ކުރިން ވެރިއަކު އިންތިހާބު ކުރަންޖެހޭނެ ކަމަށެވެ. އެއީ ކުރިން އޮގަސްޓް 22ގައި ބާއްވަން އުޅުނު އިންތިހާބު، ކުލަބުތަކުގެ ކޯޅުންބޮޑުވެ، އެފްއޭއެމުގެ އަސާސީ ގަވައިދު ފާސްނުވެ ލަސްވުމުންން އިތުރު ފުރުސަތު ދީފައިވާތީ އެވެ.\nފީފާއަށް ކޮޕީކޮށް، އޭއެފްސީން މިއަދު އެފްއޭއެމުގެ ޖެނެރަލް ސެކްރެޓަރީ ބައްސާމް އަދީލް ޖަލީލަށް ފޮނުވި ސިޓީގައިވަނީ އެޖަމާއަތުގެ މެމްބަރު އެސޯސިއޭޝަންތަކަކީ މިނިވަންކަމާއެކު ހަރަކާތްތެރިވާންޖެހޭ ތަންތަން ކަމަށާއި ޔޫތު މިނިސްޓްރީން އިންތިހާބު ފަސްކުރަން ބުނެ އިއްޔެ ފޮނުވި ސިޓީއަކީ ބަލައިގަނެވޭނެ ސިޓީއެއްނޫން ކަމަށެވެ. އަދި މިނިސްޓްރީން އެފްއޭއެމުގެ އިންތިހާބަށް ނުފޫޒު ފޯރުވާނަމަ ރާއްޖެ ސަސްޕެންޑްކުރާނެ ކަމަށެވެ.\nބުރާސްފަތި ދުވަހު ބާއްވާ އިންތިހާބު އޮބްޒާވްކުރަން ފީފާ އާއި އޭއެފްސީގެ އޮފިޝަލުން ރާއްޖެ ވަޑައިގަންވާ ގޮތަށް ހަމަޖެހިފައިވާއިރު، ފީފާއިން ރާއްޖެ ސަސްޕެންޑްކުރުމާ ދިމާލަށް މިސްރާބު ބަދަލުކޮށް މިކޮށްލީ ނޯމަލައިޒޭޝަން ކޮމިޓީގެ މެމްބަރުންނަށް ކޮރަޕްޝަނުގެ ތުހުމަތު ކުރެވިފައިވާތީވެ އެންޓިކޮރަޕްޝަން ކޮމިޝަނުން އެކަން ބަލާ ނިމެންދެން އެފްއޭއެމުގެ އިންތިހާބު ލަސްކުރަން ފެންނަ ކަމަށް ޔޫތު މިނިސްޓަރު އަހުމަދު ޒުހޫރު އިއްޔެ އަންގަވާފައިވަނިކޮށެވެ.\nއެފްއޭއެމުގެ ކޮރަޕްޝަނުގެ މައްސަލަ އޭސީސީ އަށް ވެއްދީ އެއިދާރާގެ ކުރީގެ އެގްޒެކެޓިވް ސެކްރެޓަރީ ހުސައިން ރަޝީދެވެ. އޭނާ ފޮނުވި ސިޓީގައިވަނީ މި އިންތިހާބަށް ނުފޫޒު ފޯރުވުމަށް ސަރުކާރާއި ބައިނަލް އަގްވާމީ ޖަމާއަތްތަކުން އެފްއޭއެމަށް ދީފައިވާ ފައިސާ އެތަނުގެ ވެރިންގެ އެކައުންޓަށް ޖަމާކޮށް ކުލަބުތަކުގެ ވެރިންނަށް ރިޝްވަތުދެމުންދާ ކަމަށެވެ. މިހެންވެ އެފްއޭއެމުގެ ވެސް އެދުމުގެ މަތިން އިއްޔެ އޭސީސީގެ އިސްވެރިންގެ ޓީމަކުން ވެސް އެފްއޭއެމުގެ މުއާމަލާތްތައް ފާސްކޮށްފަ އެވެ. އަދި މި މައްސަލަ އޭއެފްސީ އަށް އެފްއޭއެމުން ހުށަހެޅުމުން އެއިދާރާއިން ވަނީ އެފްއޭއެމުގެ ފައިސާގެ މުއާމަލާތްތަކުގައި މައްސަލައެއްނެތް ކަމަށް ބުނެފަ އެވެ.\nއެފްއޭއެމުގެ އަސާސީ ގަވާއިދު ފާސްކުރަން ބޭއްވި ކޮންގްރެސް އަށް ވަޑައިގެންނެވި ފީފާގެ އޮފިޝަލް (ކ) އާއި އެކު އިންތިހާބުގައި ވާދަކުރައްވާ ހަމައެކަނި ކެނޑިޑޭޓް މުހައްމަދު ޝަވީދު: ފީފާއިން ވަނީ އިންތިހާބު ބާއްވަން ރާއްޖެ އަށް އަންގާފައި.\nސަސްޕެންޑްކޮށްފިނަމަ ވާނީ ކިހިނެތް؟\nފީފާއިން ރާއްޖެ ސަސްޕެންޑްކޮށްފިނަމަ ރާއްޖެ އަށް ވާދަނުކުރެވޭނެ އެންމެ މުހިންމު މުބާރާތަކަށްވާނީ ޑިސެމްބަރު އިންޑިޔާގައި ބާއްވާ ސާފް ޗެމްޕިއަންޝިޕް ފުޓްބޯޅަ މުބާރާތެވެ. އޭގެ އިތުރުން ގައުމީ ޓީމު މިހާރު ވާދަކުރަމުންދާ ވޯލްޑް ކަޕް ކޮލިފައިން މެޗުތަކުގައި ވެސް ވާދަކުރުމުގެ ފުރުސަތު ގެއްލޭނެ އެވެ. އަދި ދިވެހި ކުލަބުތަކަށް އޭއެފްސީ ކަޕް ފުޓްބޯޅަ މުބާރާތުގައި ވެސް ވާދަނުކުރެވޭނެ އެވެ.\nއެފްއޭއެމުގެ ރައީސް ކަމުގެ މަގާމު ހުސްވީ 2013 ވަނަ އަހަރު ބޭއްވި ވާދަވެރި އިންތިހާބުގައި އެއިރުގެ ރައީސް އަލީ އާޒިމް ބަލިކުރެއްވި އިލްހާމު އަހުމަދުގެ ދައުރު މި އަހަރު ކުރީކޮޅު ފީފާއިން ނިމުމަކަސް ގެނައުމުންނެވެ. އޭގެ ފަހުން އެފްއޭއެމް ހިންގަމުން އަންނަނީ ފީފާއިން އެކުލަވާލި ފަސް މެމްބަރުންގެ ނޯމަލައިޒޭޝަން ކޮމިޓީއަކުންނެވެ. އެ ކޮމިޓީގައ ތިއްބެވީ އެފްއޭއެމުގެ އިންތިހާބަށް ކުރިމަތިލައްވާފައިވާ ހަމައެކަނި ކެނޑިޑޭޓް މުހައްމަދު ޝަވީދާއި ގައުމީ ޓީމުގެ ކުރީގެ ދެ ކުޅުންތެރިން ކަމަށްވާ އަލީ އުމަރާއި މުހައްމަދު ހުސައިން (އޮއިއްޓޭ) އާއި ގައުމީ ޓީމުގެ ކުރީގެ މެނޭޖަރު އަބުދުލްހަމީދު އަބުދުލްގަފޫރު (އައްޑޯ) އާއި ގާނޫނީ ވަކީލު ފަސީހު ޒާހިރެވެ.\nމި ކޮމިޓީން މިހާރު ވަނީ އިންތިހާބު ބާއްވާނެ އިލެކްޓޯރަކް ކޮމިޓީ އާއި އެޕީލް ކޮމިޓީ ވެސް އެކުލަވާލައިފަ އެވެ.\nފީފާއިން ރާއްޖެ ސަސްޕެންޑް ކުރާނެ ކަމުގެ އިންޒާރުދީފައިވާއިރު އެޖަމާއަތުން ވަނީ މީގެ ދެ ދުވަސް ކުރިން ކުވޭތު ވެސް ސަސްޕެންޑްކޮށްފަ އެވެ. އެއީ އެ ގައުމުގެ ފުޓްބޯޅަ ފެޑަރޭޝަނާއި ކުލަބުތަކަށް މިނިވަންކަމާއެކު ހަރަކާތްތެރިވެވޭ ގޮތަށް ކުޅިވަރާ ބެހޭ ގާނޫނު އިސްލާހުނުކޮށްގެންނެވެ. މީގެ އިތުރުން ތައިލެންޑްގެ އެފްއޭގެ އަސާސީ ގަވާއިދު ބަދަލުކޮށް، އާ އިންތިހާބެއް ބާއްވަން އެ ގައުމަށް ވެސް ފީފާއިން ވަނީ ނޯމަލައިޒޭޝަން ކޮމިޓީ އެއް އައްޔަންކޮށްފަ އެވެ.\nފީފާގެ ރައީސް އިންފަންޓިނޯގެ މަރުހަބާ ބައްސާމަށް\n"އިންތިހާބު ހުއްޓުވަން މަޖިލީހުން އެންގުމަކީ ރީތިކަމެއް ނޫން"\nއެފްއޭއެމްގެ އިންތިހާބީ ކޮންގްރެސް މިއަދު


SunOnline: Raees Yaameenaa vaadha kurehvumah Nasheedh noon candidate eh nerumah Nihaan govaalahvaifi\nމަޖިލީހުގެ މެޖޯރިޓީ ލީޑަރު އަހުމަދު ނިހާން ހުސައިން މަނިކު-- ސަން ފޮޓޯ/ މުހައްމަދު އަފްރާހު\nޔާމީނާ ވާދަ ކުރެއްވުމަށް ނަޝީދު ނޫން ކެންޑިޑޭޓެއް ނެރުމަށް ނިހާން ގޮވާލައްވައިފި\n1 އަހަރު4މަސް ކުރިން - 15 ފެބްރުއަރީ 2017 17\nއަންނަ އަހަރު ބާއްވާ ރިޔާސީ އިންތިހާބުގައި ރައީސް އަބްދުﷲ ޔާމީން އަބްދުލް ގައްޔޫމާ ވާދަކުރެއްވުމަށް އެމްޑީޕީން ކުރީގެ ރައީސް މުހައްމަދު ނަޝީދު ނޫން އެހެން ކެންޑިޑޭޓެއް ނެރުމަށް ޕީޕީއެމްގެ ޕާލިމެންޓަރީ ގުރޫޕުގެ ލީޑަރު އަހުމަދު ނިހާން ހުސެއިން މަނިކު ގޮވާލައްވައިފި އެވެ.\n'ޗެނެލް 13'ގައި ވާހަކަފުޅު ދައްކަވަމުން ނިހާން މިރޭ ވިދާޅުވީ ރައީސް ޔާމީނާ ވާދަ ކުރެއްވުމަށް ނަޝީދު ނޫން އެހެން ކެންޑިޑޭޓެއް އެމްޑީޕީން ނެރެން ޖެހެނީ އެ ޕާޓީ އަލުން ހަރުދަނާ ކުރުމަށް ކަމަށެވެ.\n"ފުރަތަމަ ކަމަކީ ޑިމޮކްރެޓިކް ވެއްޓެއްގައި އަލުން އެމްޑީޕީ ހަރުދަނާކޮށް ބާރަށް އަލުން އެނބުރި އައުމަށްޓަކައި އޮތް ގާނޫނީ ޝަހުސެއް ކަމުގަ އެމްޑީޕީ ހައްދަވަން ބޭނުންފުޅުވާނަމަ މުހައްމަދު ނަޝީދު އެކަހެރިވެ ވަޑައިގަންނަވާ. މިވަގުތު އެހެރީ 13 އަހަރުގެ ޖަލު ހުކުމެއްގަ. މިހާރު ކެނޑިޑޭޓެއް ނެރުއްވާފަ ޕީޕީއެމާ ވާދަކުރޭ،" ވިލިމާލެ ދާއިރާގެ މެމްބަރުކަން ވެސް ކުރައްވާ ނިހާން ވިދާޅުވި އެވެ.\nރައީސް ނަޝީދަށް ފާޑު ވިދާޅުވަމުން ނިހާން ވިދާޅުވީ، ހަތެއް ފެބްރުއަރީ 2012ގައި އަމިއްލަފުޅަށް އިސްތިއުފާ ދެއްވައި އެމަނިކުފާނުގެ ޕާޓީއާއެކު މަގުމައްޗަށް ނުކުންނެވި ރައީސް ނަޝީދަކީ ދިވެހި ގައުމަށް ހެޔޮއެދޭ ބޭފުޅެއް ނޫން ކަމަށެވެ.\nރައީސް ނަޝީދު ވިދާޅުވާ ގޮތުގައި އެމްޑީޕީގެ މެންބަރުންނަކީ އެ މަނިކުފާނު ވަށައިގެން އެނބުރެން ޖެހޭ ބައެއް ކަމަށާއި އެއީ މީގެ ކުރިން އެމަނިކުފާނު ދައްކަވާފައިވާ ވާހަކަފުޅުތަކާ ތައާރަޒުވާ ވާހަކަފުޅުތަކެއް ކަމަށް ނިހާން ވިދާޅުވިއެވެ.\n"ޑިމޮކުރެޓިކް ވެއްޓެއްގައި އޮންނަ އެންމެ އަތްމަތީ ބަހަކީ ޕުލޫރަލިސްޓް. އެކަކަށް ވުރެއް ގިނަވުން. އެކިއެކި ލީޑަރުން އުފެއްދުން. އުފެއްދޭނެ މަގުވުން. އެއް ޕާޓީ އަށް ވުރެ ގިނަ ޕާޓީ އޮތުން. މިވާހަކައަށް އޭނަ ވަކާލާތު ކުރެއްވި. އޭނަ ނޫން މީހަކު ހުރެގެން ނުވޭ،" މަޖިލީހުގެ މެޖޯރިޓީ ލީޑަރުކަން ވެސް ކުރައްވާ ނިހާން ވިދާޅުވިއެވެ.\nޕީޕީއެމަކީ މެންބަރުން އެދޭ ގޮތަށް ޕާޓީގެ ލީޑާޝިޕް ބަދަލު ކުރާ ޕާޓީއެއްކަން ދައްކައިދީފައިވާ ޕާޓީއެއް ކަމަށާއި އެމްޑީޕީން އެގޮތަށް ކަންތައް ނުކުރާނަމަ އެ ޕާޓީ ދެން ނޯންނާނެ ކަމަށް ނިހާން ވަނީ ވިދާޅުވެފަ އެވެ.\nއޭގެ އިތުރުން އެމްޑީޕީ ދެން ވާނީ ރައީސް ނަޝީދުގެ އާއިލާ އާއި އެމަނިކުފާނުގެ ކައިރީގައި އުޅުއްވާ ބައެއް ރަހުމަރްތެރިން ހިމެނޭ ކުޑަވަރެއްގެ ކުންފުންޏަކަށް ކަމަށާއި މިހާރު ޕާޓީގެ ތެރޭގައި ތިއްބެވި ހަރުދަނާ ބޭފުޅުން ގުޅިގެން އިތުރު ޕަޓީއެއް އުފައްދަވާނެ ކަމަށްވެސް ނިހާން ވިދާޅުވިއެވެ.\nނިހާން ވިދާޅުވީ ރައީސް ނަޝީދު ވެރިކަމުގައި ހެއްދެވި މަކަރާއި އުޅުއްވި ގޮތް ދިވެހި ރައްޔިތުން މިހާރު ދަސްކޮށްފި ކަމަށާއި އެމަނިކުފާނު އަމިއްލަފުޅަށް އިސްތިއުފާ ދެއްވި އިރު ދިވެހި ދައުލަތް ވަނީ ސިވިލް ސާވިންޓުންނަށް މުސާރަ ނުދެވޭ ވަރަށް ދަރާފައި ކަމަށެވެ.\nސިޔާސީ ޕީޕީއެމް ސަރުކާރު ރައީސް ނަޝީދު މެމްބަރު އަހްމަދު ނިހާން\nހުކުމަށް ސުޕްރީމް ކޯޓުން ތާއީދުކުރުމާ އެކު ދެ ފަނޑިޔާރުންގެ މަގާމު ގެއްލިއްޖެ 1 ދުވަސް3ގަޑި ކުރިން\nވޯޓާސް ލިސްޓަށް ޝަކުވާ ހުށަހެޅުން މިރޭ 10:30 ގެ ނިޔަލަށް 1 ދުވަސް4ގަޑި ކުރިން\nއިންޑިއާއިންވެސް ދިވެހީންނަށް ވިސާއަށް ދަތިކުރޭ: އަލީ އާދަމް4ދުވަސް 22 ގަޑި ކުރިން


ކަނޑުފެން (ހަތަރުވަނަ ބައި) KanduFen (P-4) | Esfiya - Dhivehi Vaahaka Site\nކިޔަމުން ދިޔަ ލަވަތަކާއި އެއްވަރަށް އަތް ޖަހަމުން ދިޔަ ޒީކްގެ ނަޒަރު ގޮސް ހުއްޓުނީ ކުރިމަތިން ފެންނަން އޮތް ފަޅު ރަށަށެވެ. ދެންމެ އެމީހުން އެ އައީ އެ ރަށުންނެވެ. އެރަށުގެ މަލަމަތި ކިތަންމެހާވެސް ބިރުވެރިއެވެ. އެބޮޑު ފަޅުގެއަށް ޒީކް ގެ ނަޒަރު ގޮސް ހުއްޓުމުން ހަނދާންވީ ކެމެރާއިން ނެގުނު ފޮޓޯގަނޑު ބަލާލާށެވެ.\nކަރުގައި އަޅާފައިވާ ކެމެރާ ނެގުމަށް ފަހު އޭގައިވާ ފޮޓޯ ބަލާލުމަށް ހުޅުވާލިއެވެ.\nއެގޭގެ ފުރާޅެއް ނެތެވެ. ފާރުމަތިން ފެންނަން ހުރި ބިޔަ ގަސް ވަނީ ވީރާނާވެ ފަތްތައް ހިކިފައެވެ. ގަހުގައި ހުރި ފަތަށް ވުރެ ގިނައީ އެ ގަހުގައި ޖައްސާފައި ހުރި ކާޅެވެ. އެ މަންޒަރު ވަރަށް ވެސް ތަފާތެވެ. ބިރުވެރިއެވެ. ވިރާނާވެފައިވާ ގެއެއްގެ ކައިރީހުރި ވީރާނާ ވެފައިވާ ގަހެކެވެ. އަދި އެ ގަހުގައިވާ 100 އެއްހާ ކަޅު ކާޅެވެ.\nސިއްސައިގެން ދިޔުމުގެ ސަބަބުން ޒީކަށް ހަޅޭއް ލަވައިގަނެވުނެވެ. ފަހަތުން އައިސް ޒީކްގެ ކޮނޑުގައި ޖެހިގަތުމަށްފަހު ލީވާން ބިންމައްޗަށް ވެއްޓި ފުރޮޅެމުން އޭރު ހެނީއެވެ. ޒީކަށް ހުރެވުނީ އެ ފޮޓޯގަނޑުން ފެންނަން ހުރި މަންޒަރަށް ގެއްލި ހުސްވެފައެވެ. އެ ދަނޑިވަޅުގައި ލީވާން ކުރި ސަމާސާއިން ޒީކް ރުޅިގަދަވެ މޫނަށް ޖަންބުކުލަ އެރިއެވެ.\n“މަޖަލެއް ނޫން އިނގޭ….” ޒީކްގެ އަޑުގައި ތުރުތުރެއް އެކުލެވިފައި ވިއެވެ.\nތެދުވެ އަތުގައި ހުރި ވެލިތައް ފޮޅަމުން ޒީކް އެއްގަމަށް ހިނގައިގަތެވެ. އޭރު ރަށުތެރެއިން މަޒީނާއި ވިޝާލް އައީ ކުރުނބާ ހިފައިގެންނެވެ. މަޒީން ޒީކަށް ކުރުނބާ ދިއްކޮލިއެވެ. ޒީކް ތުން ފިއްތައިގެން ހުރެ ކުރުނބަލުގައި ތުންޖަހާ އެއިން އެތިފޮދެއް ބޯލިއެވެ. ޒީކަށް އެވަގުތު ހުރެވުނީ ދެބުމަ ގޮށް ޖަހައިގެންނެވެ. އަތިރިމަތީ ތިބި އަންހެން ކުދިންކައިރީ ސަމާސާކޮށް ސަކަރާތް ޖަހަން ހުރި ލީވާނާ ދިމާލަށް އިރުއިރުކޮޅާ ބަލަމުން ތުންފަތުގައި ދަތް އަޅާލައެވެ. މި މަންޒަރު ބަލަން ހުރެ މަޒީން ސުވާލުކޮށްލިއެވެ.\n“ކިހިނެއްވީ ޒީކް، ރުޅިއައިސްފަތަ؟…”\nޒީކް ތުނބުން ކުރުނބާ ނައްޓާލުމަށްފަހު އަތުން ތުންފަތް ފުހެލަމުން ބުންޏެވެ. “ލީވާން މަ ސިއްސުވާލީ… ފާޑެއްގެ މީހެއް އެއީ….” ޒީކް ހުރީ ހިތްހަމަ ނުޖެހިފައެވެ.\nދަތުރު އައީއްސުރެއް ލީވާންގެ ސަމާސާ ކުރުންތައް ޒީކަށް އަމާޒު ކުރަމުންދާތީ، އެކަމާ ޒީކް ހުރީ ނުރުހުންވެފައެވެ.\n“އެއީ ދެން އެހާވަރު ކަމެއްތަ؟…. ދަތުރު އައިސް އުޅޭ އިރު ސަމާސާވެސް ކުރާނެ….” މަޒީން މަސައްކަތް ކުރީ ޒީކްގެ ހިތްހަމަޖައްސައި ދެވޭތޯއެވެ.\n“މީހަކު ސަމާސާ ކުރިޔަސް ތިހާ ރުޅިގަދަވާކަށް ނުވާނެ ދޯ….. ތީ ހަމަ އެހާ ރުންކުރު މަންޖެއެއްތަ؟…. މަޒީން ހީކުރީ ވަރަށް ކޫލް ވާނެ ކަމަށް…..” މަޒީންގެ ވާހަކަތަކުން ޒީކް ގާތަށް ހިނިއައެވެ.\n“އާން… އަހަރެން ވަރަށް ރުޅި ގަދަވާނެ… ހެހެހެ އަސްލު ދެން މާ އޯވާ އީ ލީވާން… ޒީކަށް އެހާ ކަމުދާ ސްޓައިލެއް ނޫން އެއީކީ… ލީވާނަށް ހީވަނީ ކަންނޭނގެ ކޮންމެ ކުއްޖެއްވެސް އެހާ ފަސޭހައިން ސެޓު ވެދާނޭ… ތޫވެސް ބުނި ވަރަށް ބިޓިންގް ވާނޯ އެ ޓްވިންސް… އެނީވޭސް އައިމް ނޮޓް އިންޓްރަސްޓަޑް” ޒީކްގެ ވާހަކަ މެދުކަނޑާލުމުން މަޒީނާއި އެކީ ރަށުތެރެއަށް ހިނގައިގަތެވެ. އެއީ ވަރަށް ކުޑަ ފަޅު ރަށެކެވެ. އެހެންކަމުން މާގިނަ އިރުތަކެއް ނުވެ އެމީހުންނަށް ރަށުގެ އަނެއް ފަރާތު އަތިރި މައްޗަށް އާދެވިއްޖެއެވެ.\nޖިންސު ޖީބުގައިވާ ފޯނު ވައިބްރޭޓް ވުމުން ކިޔަން އޮތް ވާހަކަ ފޮތް ލައްޕާލުމަށް ފަހު ކަޔާން ފޯނު ނަގާ ބަލާލިއެވެ. އޮފީސް ކުދިން ކަޔާން ނައިސް ލަސްވުމުން ގުޅަނީކަން އެނގުމުން އަވަހަށް ފޯނު ނެގިއެވެ.\n“ކޮބާ ކިހާ ހިސާބެއްގަ؟….” އެ ކޮޅުން ވާހަކަ ދެއްކީ އޮފީސް ޓީމުގައި ވޮލީކުޅޭ ޒުވާނެކެވެ.\n“މިހާރު މިދަނީ…. މާލަހެއް ނުވާނެ…” ފޯނު ކަނޑާލުމަށް ފަހު ކަޔާން އަވަހަށް ހެދުން ބަދަލުކޮށްލިއެވެ. އަދި ވިޝާލަށް ގުޅާލުމަށްފަހު ކޮނޑުގައި ދަބަސް އަޅުވާލައިގެން ގެއިން ނުކުތުމަށް މިސްރާބުޖެހިއެވެ. އިންތިޒާރުގެ ވަގުތު ވަރަށް ކުރެވެ. ވިޝާލް އައުމާއެކީ ޒުވާނުންގެ މަރުކަޒަށް ދިޔުމަށް އަވަސްވެގަތެވެ.\nސައިކަލު ފަހަތުގައި ހުރެ ކަޔާން ޖައްސަމުންދާ ވައްތަރުތައް ދުއްވަންހުރި ވިޝާލަށް ސައިކަލުގެ ލޯގަނޑުން ފެނުނެވެ. މަންޒިލާ ކައިރިވުމުން އައި.ޖީ.އެމް ހޮސްޕިޓަލް ކައިރީ ސައިކަލް ޕާކު ކޮށްލީ ޒުވާނުންގެ މަރުކަޒް ކައިރީހުރި ޕާކިން ޒޯންތަކުން ޖާގައެއް ނުލިބޭނެތީއެވެ. ކުޅިވަރުގެ ކަންތައްތައް ހިންގަމުންދާ މިފަދަ ދުވަސްވަރެއްގައި އެހިސާބުގަނޑުން ސައިކަލް ޕާކު ކޮށްލަން ލިބުމަކީ ނަސީބެކެވެ.\nދެ އެކުވެރިން އެކީ ފައިމަގުގައި ދިޔަ އިރު ވިޝާލް އެ ހިމޭންކަން މެދުކަނޑާލަން ވާހަކަ ދެއްކިއެވެ. “ހެއި… ހާދަ އަވަސް އަރުވާލައިގެން…. ކަމެއް ގޯސްވެގެންތަ ތި އުޅެނީ؟…”\n“ނޫނޭ… އަސްލު ގަޑި ޖެހޭތީ…. އަލީނާ ލިޔުނު ވާހަކަފޮތް ކިޔާލަން އޮވެވުނީ…. ދެން ކުއްލިއަކަށް މިކޮޅުން ގުޅީމަ މަށަށް އެނގުނީވެސް…. ކޯޗް ރުޅިއަންނާނެ ލަސްވެއްޖިއްޔާ.. އެއީ އަނެއް ހިޓްލަރު..” ވެގެން އުޅޭގޮތް މަޒީންގެ އެކުވެރިޔާއަށް ހާމަކޮށްދިނެވެ.\n“ހެހެހެ… އަދިވެސް ކައެ އަލީނާޔާ ހެދި ދޯ ތިއުޅެނީ… އޭނާ އެބައުޅޭ މިކޮޅުގަ… ތިޔޭ ތި ނާވަސް ވާ ކަމަކީ… އޯ ކޭ މަދަނީ ސަޕޯޓަރުން ތިބޭ ދިމާޔަށް… ގުޑްލަކް..” ޒުވާނުންގެ މަރުކަޒު ތެރެއަށް ވަދެވުމުން ވިޝާލް އޭނާގެ އެކުވެރިޔާއަށް ހިތްވަރު ދެމުން ސިޑިން މައްޗަށް ދިއުމަށް މިސްރާބު ޖެހިއެވެ.\nމެޗު ނިންމާލުމަށްފަހު ގެއަށް އައިސް ފެންވަރާލައިގެން ކަޔާން އެނދުގައި ޖައްސާލިއެވެ. މިއަދުގެ މެޗު ކުރިއަށް ދިޔައިރުވެސް ކަޔާންގެ ސިކުނޑީގައި އެނބުރެމުން ދިޔައީ އެ ވާހަކައިގައި ހިނގަމުންދިޔަ ކަންތައްތަކެވެ. އަލީނާގެ ޢިބާރަތްކުރުމާއި ލިޔުމުގެ ހުނަރު ވަރަށް މޮޅެވެ. ކިޔަމުން ދިޔަ ކޮންމެ ޖުމްލައެއް ފިލްމެއްހެން ކަޔާނަށް ސިފަވަމުން ދިޔައެވެ.\nއެނދުގެ ހެޑްބޯޑު މަތީގައި ބާއްވަފައިވާ ވާހަކަ ފޮތް ނެގީ އަނެއްކާވެސް ކިޔާލުމުގެ ނިޔަތުގައެވެ. މާދަމާއަކީ ހުކުރު ދުވަސް ކަމުން އޮފީސް ބަންދުވާނެއެވެ. ގިނައިރު ހޭލާ ހުރެވޭނެތީ ބޭނުންވީ ކުރިއަށް ހުރިބައިތައް ކިޔާލާށެވެ.\nދޮންވެލި ގަނޑު މަތީގައި ކުރުނބާ ހިފައިގެން ދެމީހުން އިށީނދެ ތިބީ އެކި ވާހަކަތައް ހިއްސާ ކުރުމުގައެވެ. އެކަކު އަނެކަކު ރަނގަޅަށް ތަޢާރަފްވެލިއެވެ. މަޒީނަކީ ސަރުކާރު އޮފީހެއްގައި މަސައްކަތްކުރަމުން އަންނަ ޒުވާނެއް ކަމާއި، ސްކޫލު ދައުރުން ފެށިގެން ވޮލީ ކުޅުމަކީ އޭނާ ހޮބީއެއް ގޮތަށް ކުރާ ކަމެއްކަން ޒީކަށް އެނގުނެވެ. ވާހަކަ ދެއްކުމުގައި މަޒީން ބަހައްޓާ ގާތްކަމާއި މަޑުމައިތިރިކަމާއި ފިރިހެންވަންތަ ސިފަތަކަކީ ޒީކަށް ވަރަށް ކަމުދާ ސިފަތަކެކެވެ. ދެމީހުން މިގޮތަށް ވާހަކައިގައި ތިއްބާ މަޒީންގެ ފޯނު ރިންގުވުމުން ވާހަކަ މެދުކެނޑުނެވެ.\nފޯނުގެ ޑިސްޕްލޭއަށް ބަލާލުމަށްފަހު ދޮންވެލިގަނޑު މަތިން ތެދުވެ މަޒީންގެ އަތް ޒީކަށް ދިއްކޮށްލީ ތެދުވަންވީ ނޫންހޭ ބުނާ ފަދައަކުންނެވެ. “ކިހިނެއްވީ؟…” ޒީކް ސުވާލު ކުރުމަށްފަހު މަޒީންގެ އަތުގައި ހިފާލީ ދޮންވެލިގަނޑުމަތިން ތެދުވުމުގެ ބޭނުމުގައެވެ. “އޯ…. ހާދަ މަޑޭ..” މަޒީންގެ އަތުގެ ހުދުހަން މަޑުކަމުން ޒީކަށް ލިބުނު ހައިރާންކަން ހާމަ ވިޔަ ނުދިނުމައްޓަކައި ޒީކްގެ ދުލުން ބޭރުވި ބަސްތަކުގައި ސަމާސާ ރާގެއް އެކުލަވާލިއެވެ.\n“ކޯއްޗެއް؟….” މަޒީންގެ ތުންފަތް މައްޗަށް ވެރިވީ ލުއި ހިނިތުންވުމެކެވެ. ގަބުއަރާފައި ޒީކަށް ހުރެވުނީ މަޒީނާ ދިމާލަށް ބަލަހައްޓައިގެން އާޝޯޚްވެފައެވެ.\n“ވިޝާލް އެ ޓެކްސްޓް ކުރީ…. އަންނާށޯ… ހިނގާ ދާން” މަޒީން ބޭނުންވީ އެތަނުން އަވަހަށް ދާށެވެ.\nވިޝާލްމެން ތިބި ހިސާބަށް ދެވުނު އިރު އެ އެންމެން މޫދުގައި މަޖާކޮށް އުޅޭތީ ފެނުނެވެ. މޫދުގައި އެކަކު އަނެކަކު ކޮނޑަށް އަރާ މޮޅެތި ގޮތްގޮތަށް މޫދުގެ ލޮނުގަނޑަށް ފުންމަމުން ދިޔައެވެ.\nޒީކްގެ ކެމެރާ ފައިވަންމަތީ ބެހެއްޓުމަށް ފަހު މޫދަށް އެރެން ދުއްވައިގަތެވެ. މަޒީންވެސް މަޑުކުރުމެއް ނެތި ދުވެފައިގޮސް އެންމެން ތިބި ހިސާބަށް ގާތްވުމުން ފުންމާފައިގޮސް މޫދުގެ ލޮނުގަނޑުމަތީ ޖެހިގަތެވެ. އެންމެންގެ މޫނަށް ލޮނު ބުރައިގެން ދިޔައެވެ. މަޖަލުގައި މޫދުގައި ސަކަރާތް ޖަހައި އެކަކު އަނެކަކަށް ލޮނުޖަހާ ސަމާސާ ކުރަމުންދިޔައެވެ. މިހެން ތިބެ ވަގުތު ދިޔަގޮތްވެސް އެމީހުންނަކަށް ނޭނގުނެވެ.\n“ހެއި… މަށަށް ހީވަނީ ދިޔަވަރު ބޮޑުވަނީ ހެން…ހިގާ އެރަށަށް ދާން…” ޝައްފަ މިހެން ބުނުމުން ތޫބާގެ ނަޒަރު ގޮސްހުއްޓުނީ އެމީހުން ކުރިން ހިނގާފައި އެރަށަށް އައި ފަރުމައްޗާ ދިމާލަށެވެ. މިހާރު ހިކިފައިވާ ގާތަށް އެހިސާބު ފަރުމަތިން ފެންނަން ނެތުމުން އެއްމެންވެސް އަވަހަށް އެމީހަކު ގެނައި އެއްޗެއް ހިފައިގެން އެ ރަށަށް ދިއުމަށް ހިނގައިގަތެވެ.\nއެހެން މީހުންނެކޭ އެއްފަދައިން ޒީކް އެނާގެ ކެމެރާ ނަގަން ދިޔައެވެ. ނަމަވެސް ކެމެރާ ފެންނަން ނެތުމުން ހިތް ނުތަނަވަސް ވިއެވެ. ގޮތް ހުސްވެފައި ދޮންވެލިގަނޑަށް ބަލަހައްޓައިގެން ހުރެވުނީ ސިކުނޑީގައި ބޮޑު ސުވާލުމާކެއް ޖަހައިގެންނެވެ. އެވަގުތު އެހިސާބަށް މަޒީން އައެވެ. އޭނާގެ ފައިވާން ބެހެއްޓި ދިމާލަށް ގުދުވެ ފައިވާން މަތީ ބާއްވާފައިވާ އޭނާގެ ފޯނު ނެގިއެވެ. ޒީކް މާޔޫސް ވެފައި ހުރިތަން ފެނުމުން އަހާލިއެވެ. “ކިހިނެއްވީ؟….”\nޒީކް ހުރީ ހަދާނެގޮތް ހުސްވެފައެވެ. “މަގޭ ކެމެރާއެއް ނެތް؟….” ޒީކް މިހެން ބުނުމުން ވަށައިގެން ވާ މާހައުލަށް މަޒީން ގެ ކަޅި ހިންގާލީ އަވަހަށް އެ ކެމެރާ ހޯދުމުގެ ނިޔަތުގައެވެ. އެވަގުތު ކުރިމަތިން ފެންނަ ހުރި ކުރެދިގަހުގެ ފަތްތަކުގެ ތެރެއިން މަޒީނަން އެ ކެމެރާ ފެނުނެވެ.\n“އޭނީ…. ޒީކް ހަނދާން ނެތުނީ ދޯ ބެހެއްޓުނުތަން….” މަޒީން މިހެން ބުނަމުން ގޮސް ކެމެރާ ނަގައިދިނެވެ. އަދި އައިސް ޒީކްގެ އަތަށް ދިއްކޮށްލިއެވެ.\n“ނޫން އަހަރެން ރަނގަޅަށް ހަނދާން އެބަހުރި…. އަހަރެން ކެމެރާ ބެހެއްޓީ ފައިވާން މަތީގައި… ދެން ކިހިނެއް އެހިސާބަށް އެ ދިޔައީ…” ޒީކަށް އަދިވެސް ހުރީ އެގަހުގައި ކެމެރާ ހުންނަންވީ ސަބަބު ނޭނގިފައެވެ. ސިކުނޑިތެރޭ ފުނި ޖެހެމުން އައި ސުވާލުތަކަށް ޖަވާބެއް ނުހޯދެނީސް މަޒީން ވާހަކަ ދައްކަން ފެށިއެވެ.\n“ތި ވެދާނެ ވެލި އެޅިދާނެތީ މިތަނުން މީހަކު އެތާ ބެހެއްޓީ ކަމަށް…. ދެން ހިނގާ ދާން….” މިހެން ބުނެ ޒީކްގެ އަތުގައި ހިފައި މޫދާ ދިމާލަށް މަޒީން ހިނގައިގަތެވެ.\nތެދެކެވެ. ކުރިން އެމީހުން ހުރަސް ކުރި އިރަށްވުރެ މިހާރު ދިޔަވަރު ބޮޑެވެ. ލޮނުގަނޑު ހުރީ އުނަގަނޑާ ހަމައިގައެވެ. އޮއިވަރުވެސް ބާރެވެ. މަޑު ފިޔަވަޅުތަކެއްގައި އައިސް ރަށަށް އެރުނުއިރު ޒީކްގެ ލޮލުގައި އަޅައިގަތީ އެއްކަލަ ފަޅުގެއެވެ. ކުރިން އެހިސާބުން ފެނުނު ކާޅުތަކުގެ މަތިން ހަނދާންވުމުން މަޒީނަށާއި ޒީކަށް ބަލާލެވުނީ އެ ގޭގެ މަތިން ފެންނަން ހުރި ބިޔަ ގަހަށެވެ. މިހާރު އެހިސާބުގައި ކާޅެއްގެ ނިޝާންވެސް ފެންނަން ނެތެވެ. އެކަކު އަނެކަކަށް ބަދަލު ކުރެވުނު ނަޒަރުންވެސް ދެމީހުން މިވިސްނަނީ އެއްކަމަކާއި މެދުކަން ދެމީހުންނަށް ކަށަވަރު ވިއެވެ.\nއެއްއަގަމަށް އަރައިގެން އައި އިރު، މި ދަތުރުގެ ނަގާކިޔާ އެކެއް ކަމަށްވާ ވިޝާލަށް އެފަޅުގެ ކައިރީގައި ހުރި ވަޅު ފެނުމުން އެ ދިމާލަށް ކައިރިވިއެވެ. އެ ވަޅުގެ މަތީގައި ވަނީ ޓިނުގަނޑެއް ޖަހާ މަތި ބަންދުކޮށްފައެވެ. ވިޝާލް އެ ޓިނުގަނޑު ނަގާ ވަޅުގެ މަތި ހާސާ ކޮށްލިއެވެ. އަދި ވަޅުގެ ތެރެއަށް ބޯ ދިއްކޮއްލަމުން ބުނެލިއެވެ. “މީ ރީތިފެން ވަޅެއްހެން ހީވަނީ…. ދޭބަަލަ ފެންނަގާނެ އެއްޗެއް ފެނޭތޯ ބަލާލަން….”\nވަށައިގެންވާ މާހައުލުން ފެންނަގާނެ އެއްޗެއް ފެނޭތޯ އެންމެންވެސް ނަޒަރު ހިންގާލިއެވެ. ތޫބާވެސް މަޑުމަޑުން އަރިއަރިއަށް ބަލަމުން ދިޔައެވެ. އެވަގުތު ރީނދޫކުލައިގެ ހަމެއް ހިފައިގެން ލިޝާން އާއި މިންނާ އައެވެ. ރުކަށް އަރަން ގެންގުޅުނު ވަޅިޔާއި ރޯނުބޮނޑި ނަގައި ހަން ބުރިކޮށްލުމަށްފަހު އޭގެ އަތްގަޑު ހުރި ދިމާލުގައި ރޯނުގަނޑު އައްސާލިއެވެ. އަދި އެ ހަން ބުރި ވަޅުތެރެއަށް ބަންޑުން ވާގޮތަށް ވައްޓާލިއެވެ. ހަމަށް ފެންއެޅި އަޑިއަށް ދާން ފެށުމުން ވަލުގައި ހިފާ ދަމަމުން އެ ހަންބުރި ވަޅުން މައްޗަށް ނެގިއެވެ. ހުރިހާ އެންމެން އެއްވެ އެ ފެނުގައި އަތްލާ ވަސްބަލާލިއެވެ. ސާފު ފެންކަން ޔަޤީން ވުމުން އަގަޔަށް ކޯވަރެއްހާ ފެންފޮދެއް ލިއެވެ. ސާފު ފެެނެވެ. އެހެން ކަމުން އެންމެންވެސް އެފެނުން ހަށިގަނޑުގައިވާ ލޮނުކަން ފިލުވާލަން ފެންވަރާލިއެވެ.\nއިރުއޮއްސޭ ދަޅައަށް އެޅި ހަވީރު ފިންޏަށް ޖެހެމުން ދިޔަ ވައިރޯޅިން ޒީކް ހުރީ ވަރަށް ބޮޑަށް ހީކަރުވާފައެވެ. ލައިގެން ހުރި ތެތް ހެދުން ބަދަލު ކޮށްލަން ބޭނުންވިއެވެ. އެންމެން އެކުއެކީގައި ރަށުތެރެއިން ދެވެން ހުރި މަގުތަކުން ޓެންޓުތަކާއި ދިމާލަށް ދިޔުމަށް ހިނގައިގަތެވެ. އެ ވަގުތު ޒީކަށް އެ ފަޅުގެއަށް ބަލާލެވުނީ ބޭއިޚްތިޔާރުގައެވެ.\nފެންނަމުން ދިޔަ މަންޒަރުން އަންތަރީސް ވެފައިވާ ޒީކް އޭނާގެ ލޯ އުނގުޅާލިއެވެ. އެ މަންޒަރަކީ ހަޤީޤަތެއްތޯ ޔަޤީން ކޮށްލުމަށެވެ. ދެ ލޯ އުނގުޅާލުމަށްފަހު ވެސް ޒީކަށް ފެންނަމުން ދިޔަ މަންޒަރަކަށް އެއްވެސް ބަދަލެއް ނާދެއެވެ.\nއެ ފަޅުގޭ ތެރެއިން ފެންނަމުން ދިޔައީ ހުދުކުލައިގެ ފޮތިގަނޑެކެވެ. އެ ފޮތިގަނޑު ދިޔައީ ވަޔާއި ވިހުރެމުންނެވެ. ރާޅު ބާނި ގަނޑެއްހެން ލައްވަމުން ދިޔަ ބަނޑިތަކާއި އެކީ ވަޔާއި އެކު ނަށަމުން ވިހުރެމުން ދިޔަ ވަގުތު އެ ފޮތިގަނޑުގެ ނިވަލުގައި މީހަކު ހުރިހެން ހީވިއެވެ.\nޒީކް އެމީހަކު ބެލުމަށް ޝަޢުޤުވެރިކަން އުފެދުނެވެ. ކުރިއަށް ފިޔަވަޅު އެޅުނު އިރު އެއީ އޭނާގެ އަމިއްލަ ބާރުން ހިނގަމުން ދިޔަ ކަމެއްހެން ހީނުވާ ކަހަލައެވެ. ފޮތިގަނޑުގެ ނިވަލުގައި ހުރެގެން ދިއްކޮށްލި އަތްތިލަ އައީ އެ ފޮތިގަނޑުގެ އެތެރެއިންނެވެ. އަތްތިލައިގެ އިނގިލިތައް ހުރީ ހިޔަންޏެއްހެންނެވެ. ވަކިވަކިން އެނގޭނޭހެން އެއް އިނގިލި އަނެއް އިނގިއްޔާ ދުރުދުރުގައެވެ. ހީވަނީ ސަލާމަތަށް އެދި ގޮވަމުން އަތް ހަނާ އަޅަމުން ދާ ހެންނެވެ. ނޫނީ ފޮތިގަނޑުން ސަލާމަތް ނުވެ ހާސްވެގެން ތެޅިފޮޅެނީ ހެންނެވެ.\nޒީކްގެ އަތް އުފުލާލީ އެ ފޮތިގަނޑުގެ ނިވަލުގައިވާ މީހާއާއި ހަމައަށް ވާސިލްވުމަށެވެ. ފޮތިގަނޑުން ކަޝްފުވެފައިވާ އެ ޒުވާނާ ދެކިލުމުގެ އުންމީދުގައެވެ. އެގެއާ ދިމާލަށް އެޅި ދެ ތިން ފިޔަވަޅު ހުއްޓުނީ އަތަކުން އޭނާގެ ކޮނޑުގައި ހިފާލުމުންނެވެ. އިހްސާސްވީ ފިނިކަމެވެ.\nބޭއިޚްތިޔާރުގައި ޒީކްގެ އަތް ކޮނޑާއި ހަމައަށް ނެގުމަށްފަހު ކޮނޑުމަތީގައި އަޅާފައިވާ އަތުގެ މަތީ ބާއްވާލީ ބިރުން ހުރެއެވެ. އަތަށް ލިބުނު ފިނިކަމުން ޒީކްގެ ކަނދުރާގައިވާ ލޯލިތައް ކޮޅަށް ޖެހި މުޅިގައިން ހީބިހި ނަގައިގެން ދިޔައެވެ. ފަސްއެނބުރެވުނީ ހަށިގަނޑަށް ކުރަމުންދިޔަ ބުނެދޭން ނޭނގޭ އިހްސާސްތަކެއްގެ ސަބަބުންނެވެ. ދެ ބުމަ ދޭތެރެއަށް ރޫގިނަކޮށްލަމުން ހަނިކޮށްގެން ހުރި ލޮލުން އެ އަތްތިލައިގެ ވެރިޔާއަށް ބަލާލީ ޖެހިލުންވެހުރެއެވެ.\nInthizaarah nimumeh athu vejje… dhn vaagotheh ingeyny kiyaalyma dhw… thnkx for upload day to day…thnkx shax\nThanks Lovely Xu… 🙂\nV reethi kudi kudi mistak huri dan part ga visnaalaathi hama v reethi anshaa allhu\nyaaa varah avas koh upload kuran vegen beli iru hama nufeni huri kuhthakeh ei.. ethan than rangalhu kollaanan… thanks…. 🙂\nHiyyhutey thankoleh thi nihmaaly…kohn irakun next part gehnani…v nice mi bai..musthag balugai kuri erun edhen..\nHI Sarey… Thank you for reading this story…. n for commenting …. 🙂 NEXT part on MONDAY…. INSha Allah 🙂 Keep reading… 🙂 <3\nsukunuge kushaa hus noonuge kushaa dhe bas ehbahuge gothugai liyefa hurikan faahaga kurevey.. ?\nohhh.. thnks for letting me knw…. will change it… 🙂 n kuriyah oiythanuga adhives rangalhu kuraanan….\nHaadha lahey up vaaleh ekamvex v nice story! Next part dhigukoh genesdhehchey plz plz\nliyumuge varah baivaru kuhthah ebahuri kkanthah rangalhu koh laanee kamah ummeedh kuran story varah reethi vàane hen heevanee\nVaanee annoo gamndoo vvvv reethi ahnanu shaazleen\nV reethi. Adhives thankolheh dhigu kohlaanama\nAdhi mi kiyaaleee\nvarah salhi vaane hen heevaneee\nWow awsome ♡♡♡ hiyy thelhi thelhi indhaa story stop v..dhen vaany kihinehbaa… Ishaa Allah next monday ga aneh part up kohdheyne dhw shax..we ll waiting next part waht ll happen\nv v v gaddaa vaahaka genesdhey goey\nnext part kiyan v v v beynun vefa mihury\nMonday Monday come soon\nshazlyn shazlyn up sooon\nHey sissy adhi kiriyaa kiye varu vee… v salhi story… waitin for the next part… well done… 🙂\nއެހެނިހެން January 9, 2014\nބިރުވެރި June 18, 2013


ރާއްޖެއަށް ޑިމޮކްރެސީ ގެނެސްދެއްވި ބަޠަލުންނަށް ވޯޓު ދެއްވާށެވެ. – Maldivian Democratic Party\n(މިއީ7އޭޕްރީލް 2009 ގައި ދިވެހި އޮބްޒާވަރ ވެބްސައިޓުގައި ޝާއިޢުކުރެވިފައިވާ އިނގިރޭސި ލިޔުމެއް އަސްލަކަށް ބަލައިގެން ތައްޔާރުކުރެވިފައިވާ ލިޔުމެކެވެ.)\nކުރިމަތިވަމުން އަންނަ ރައްޔެތުންގެ މަޖިލީހުގެ އިންތިޚާބަކީ ދިވެހިން ކުރިމަތިލާ އިމްތިޙާނަކަށް ވާނެއެވެ. މި އިންތިޚާބު ކައިރިވަމުން އަންނަވަރަކަށް ހަލަބޮލިކަން އިތުރުވާނެކަމާމެދު ޝައްކެތް ނުކުރެވެއެވެ. އެހެންނަމަވެސް، މި އިންތިޚާބަކީ ފުދޭވަރެއްގެ މިނިވަންކަމަކާއެކީ ހިންގިދާނެ އިންތިޚާބެއްކަމުގައި ބެލެވެއެވެ. ޚާއްޞަކޮށް، ކުރީގެ މައުމޫނުގެ ސަރުކާރުގެ ދުވަސްވަރުގައި، ސަރުކާރުގެ ނުފޫޒުގެ ދަށުގައި ބޭއްވުނު އިންތިޚާބުތަކާއި ބަލާފައި މިއަންނަ އިންތިޚާބު ވަރަށްވެސް މިނިވަންވާނެއެވެ. ކުރިމަތީގައި އޮތް އިންތިޚާބުގައި ކޮންމެ ކެންޑިޑޭޓަކަށް ވޯޓުލިޔަސް ވިސްނާލަންޖެހޭ ގިނަ ސަބަބުތަކެއް އެބަހުއްޓެވެ. އެހެންނަމަވެސް، ޑިކްޓޭޓަރު މައުމޫނުގެ ހިޔަނީގައި ތިބެގެން ރައްޔެތުންނަށް އޮޅުވާލާ ރައްޔެތުންގެ ނާޖާއިޒު ފައިދާ ނަގާ ޤައުމުގެ މުއްސަނދިކަމުން ފޭރިގަނެ ޤައުމު ދާވާލާ ހަފުސްކޮށްލުމުގައި އެކިގޮތްގޮތުން ބައިވެރިވީ އެއްވެސް ފަރާތަކަށް އަންނަ އިންތިޚާބުގައި ވޯޓު ނުދިނުން މަޖުބޫރުވާ ގިނަ ސަބަބުތަކެއްވެސް އެބަހުއްޓެވެ. މިހެންކަމުން، ކުރިއަށް އޮތް ރައްޔެތުންގެ މަޖިލީހުގެ އިންތިޚާބުގައި ވާދަކުރާ އެކިއެކި ގްރޫޕްތަކުގައި ހިމެނޭ އެކިއެކި ފަރާތްތަކަށް ކުރުގޮތަކަށް ބަލާލަމާތޯއެވެ.\nމާ ޢިލްމީ ބައެއްކަމުގައި ބުނެ، ސީދާ ޙަރަކާތްތަކުގައި ބައިވެރިވުމަށް މަގުމައްޗަށް ނުނުކުންނާންތިބި މީހުން\nމި ގްރޫޕުގައި ހިމެނޭ ފަރާތްތަކަކީ މައުމޫނުގެ ސަރުކާރުގެ އެތެރެއިން ބަދަލުގެނައިކަމަށް ނުވަތަ ބަދަލުގެންނަށް މަސައްކަތް ކުރި ކަމަށް ދައުވާ ކުރާ ބައެކެވެ. މިމީހުންނަށް ލިބިފައިވާ މަތިވެރި ޢިލްމަކާއި ވިސްނުމެއްގެ ބޭނުން ހިފައިގެންކަމަށް ބުނެއެވެ. މިމީހުން ތައްޔާރުކޮށްގެން ނެރުނު މަގު ޗާޓު އެންމެފަހުން އެއްވެސް ތާކު ލައްވައެއް ނުލިއެވެ. އެއަށް ބަލައިގެން އަޅުގަނޑުމެން ދިވެހިން ދަތުރު ކުރިނަމަ މިއަދު އަޅުގަނޑުމެން ތިބޭނީ އެފްރިކާ ބައްރާއި ދިމާލުން އެންމެ ކުރިން ޖެހޭ ފަރަށް އަރާ ހިކިފައެވެ. އަދި ރާއްޖެއަށް ޑިމޮކްރެސީ އައުމަށް މި ފަރާތްތަކުން ޙަޤީޤަތުގައިވެސް ބޭނުންވިތޯ މިއީ ސުވާލު އުފެދޭ ކަމެކެވެ. ސަބަބަކީ މުޅި ދުނިޔޭގެ އެންމެން ޑިކްޓޭޓަރ މައުމޫނަށް މަލާމާތް ކުރަމުން ގެންދިޔައިރުވެސް، މިމީހުން ދިޔައީ މައުމޫނުގެ ތަޞައްވަރު ރަނގަޅުކޮށް އޭނާ ޕްރޮމޯޓް ކުރުމަށްޓަކައި ފޫގަޅައިގެން ގިނަގުނަ މަސައްކަތްތަކެއް ކުރަމުންނެވެ. ދައުލަތުގެ ފައިސާއިން އެތައް މިލިއަން ޑޮލަރެއް ބޭނުން ކޮށްގެން އިނގިރޭސި ވިލާތުގެ ހިލް އެންޑް ނޯލްޓަން ކިޔާ ޕަބްލިކް ރިލޭޝަންސް ކުންފުންޏެއް ލައްވާ މައުމޫނުގެ ގެއްލިފައިވާ އަބުރު ސިއްރު ކުރުމަށް އަދި އޭނާއޭ ކިޔައިގެން އެކި ޒާތްޒާތުގެ ސަނާތައް ކިޔާ މުޅި ދުނިޔެއަށް ފަތުރަމުންނެވެ. އަދި މިމީހުން މައުމޫނަށް ‘ޑިމޮކްރެސީގެ ބައްޕަ’ގެ ލަގަބުވެސް ދިނެވެ. ޑިމޮކްރެސީއަށްޓަކައި އެތައް ޤުރްބާނީއެއްވި އެތައް އެކްޓިވިސްޓުންނެއް ޖަލައްލުމުގައި މިމީހުން އިސްރޯލެއް ކުޅުނެވެ. ރާއްޖޭގައި ފުރަތަމަ ފަހަރަށް މިނިވަންކަމާއެކު ސިޔާސީ ބަހުޘްތައް ކުރެވެން ފެއްޓުނު އެމްޑީޕީގެ ‘ހަރުގެ’ ރޫޅާލުމުގައި މިމީހުން އިސްވެހަރަކާތްތެރިވިއެވެ. މިމީހުންނަކީ ހަމަ ގައިމުވެސް ޑިމޮކްރެސީއަށް މާބޮޑު ޝައުގުވެރިކަމެއް ހުރި ބައެއް ނޫނެވެ. މިމީހުންނަކީ އެހެން ކޮންމެވެސް އުޞޫލުތަކަކަށް ތަބާވާ ބައެކެވެ. ވީމާ މިމީހުންނަށް ވޯޓު ލުމުގެ ކުރިން ކޮންމެވެސް ފުންކޮށް ރަނގަޅަށް ވިސްނާލައްވައްޗެވެ.\nރައީސް ކަމުން ދުރުކުރެވިފައިވާ ޑިކްޓޭޓަރ މައުމޫނާއި އޭނާގެ އާއިލާއާއި އެކުވެރިން\nމި ގްރޫޕުގައި ހިމެނެނީ މިހާރު ރައީސްކަމުގެ މަޤާމުން ދުރު ކުރެވިފައިވާ ޑިކްޓޭޓަރ މައުމޫނާއި އެކި ގޮތްގޮތުން އެހީތެރިވެދީ މިދިޔަ 30 އަހަރު ދިވެހިރާއްޖޭގެ ޤާނޫނު އަސާސީގެ ބާރު ކަނޑުވާލުމަށްޓަކައި އެކިގޮތްގޮތުން މަސައްކަތްކޮށް އަދި ރައްޔިތުންގެ އަސާސީ ޙައްޤުތައް ނިގުޅައިގަނެފައިވާ ޑިކްޓޭޓަރ މައުމޫނުގެ އާއިލާގެ މެމްބަރުންނާއި އޭނާގެ އެކުވެރިންނެވެ. އެމީހުން މިހާރުވެސް ދިރިއުޅެމުން އެގެންދާ މުއްސަނދި ދިރިއުޅުން ނިކަން ބައްލަވާށެވެ. އެމީހުންނަކީ ރައްޔިތުންނަށް އިޚްލާޞްތެރި ބައެއް ނޫނެވެ. އަދި އެމީހުން ދުވަހަކުވެސް ރައްޔިތުންނަކަށް އިޚްލާޞްތެރިއެއް ނުވާނެއެވެ. އަދި އިޚްލާޞްތެރިވާކަށް ނުވެސް އެނގޭނެއެވެ. އެމީހުން ހަމައެކަނި ބޭނުންވަނީ ޤައުމުގެ މުއްސަނދިކަމަށް އަތްފޯރާ ހިސާބުގައި ތިބެގެން، ޑިކްޓޭޓަރ މައުމޫނުގެ ޒަމާނުގައި ދިރުއުޅެމުން ގެންދިޔަ މުއްސަނދިކަމާއި އަރާމުގައި މިހާރުވެސް ދުވަސްތައް ގުނާށެވެ. ދިވެހިންނަކީ ގަމާރު ގުނބޯތަކެކޭ މި ގްރޫޕުގައި ހިމެނޭ ފަރާތްތަކަށް ހީވާ ކަހަލައެވެ.\nއަމިއްލަގޮތުން ވާދަކުރައްވާ ތެދުވެރި ކެންޑިޑޭޓުންނާއި މަޖިލިސް މެމްބަރުންގެ ބޮޑު މުސާރައިގެ ދަހިވެތިކަމުގައި އުޅޭ ކެންޑިޑޭޓުން\nއަމިއްލަގޮތުން ވާދަ ކުރައްވާ ކެންޑިޑޭޓުންގެ ތެރޭގައި އިޚްލާޞްތެރި ކެންޑިޑޭޓުން ތިއްބެވިތޯ ތިޔަބޭފުޅުން ނިންމަވަންވާނީ މި ކެންޑިޑޭޓުންގެ ފުރިހަމަ ދިރާސާއެއް ކުރެއްވުމަށްފަހުގައެވެ. މި ކެންޑިޑޭޓުން އަމިއްލަގޮތުން މި ވާދަކުރަނީ ޕާޓީގެ ޓިކެޓު ނުލިބިގެންތޯއެވެ؟ ނޫނީ މި މީހުންނަކީ ޕާޓީ ސިސްޓަމް ޤަބޫލު ނުކުރާ ބަޔަކީތޯއެވެ. އަދި މީގެ ތެރެއިން މަޖިލީހުގެ މެމްބަރުންގެ ބޮޑެތި އިނާޔަތްތަކާއި މުސާރައިގެ ދަހިވެތިކަމުގައި އިންތިޚާބަށް ކުރިމަތިލައިގެން އުޅެނީ ކިތައް މީހުންތޯވެސް ރަނގަޅަށް ބައްލަވާލާށެވެ.\nރާއްޖެއަށް ޑިމޮކްރެސީ ގެނެސްދެއްވި ބަތަލުން\nއަޅުގަނޑުމެން ދިވެހި މުޖްތަމަޢުއަށް ދިމާވެފައިވާ ބޮޑު ބިރުވެރިކަމުން ސަލާމަތްކޮށްދީ، ޖާހިލުކަމުން ނެރެ ތަހުޒީބުގެ މަގަށް އެޅުވީ އަދި އަޅުގަނޑުމެންނަށް ދިމާވެފައިވާ ފަޤީރުކަމުން ނުކުމެވުމުގެ އުންމީދެއް ކިރިޔާވެސް މިއަދު އާލާވެފައި އޮތްނަމަ، އެކަން އެގޮތަށް މިވީ 2003 ވަނަ އަހަރު އެމްޑީޕީ ރެޖިސްޓްރީ ކުރެވި ރާއްޖެއަށް އިޞްލާޙް ގެނައުމަށްޓަކައި އެޕާޓީން އިސްނަގައިގެން ކުރެވުނު ގިނަގުނަ މަސައްކަތްތަކާއި ހެދިއެވެ. މި ދެންނެވި ޙާރަކާތްތަކުގައި އެތައް ޤުރްބާނީތަކެއްވި ބަޠަލުން އެގޮތަށް އެ މަސައްކަތް ނުކުރެއްވިނަމަ، އަދިވެސް އަޅުގަނޑުމެން ތިބޭނީ ފުލުހުންނާއި ސިފައިންދެކެ ބިރުންނެވެ. ހިތުގައިވާ ޝުއޫރެއް ފާޅުކޮށްލުމަށް ނުވަތަ ސިކުނޑީގައިވާ ޚިޔާލެއް ފާޅުކޮށްލުމަށް އަނގަ ހުޅުވާލަން ނުކެރިފައެވެ. ޑިކްޓޭޓަރު މައުމޫނާއި އޭނާގެ އާއިލާ އަދި އެކުވެރިން އުފަލާއި އަރާމާއި މުއްސަނދިކަމުގައި ދިރިއުޅެމުން ގެންދާއިރުގައި، އެތަން ބަލަން އަމިއްލަ ވަޒަނުގައިވެސް ބީރައްޓެހިންގެ ގޮތުގައެވެ. އެމްޑީޕީގެ އެންމެ ބޮޑު ކާމިޔާބީއަކީ ރައްޔިތުންގެ ތެރެއިން ބޮޑުބައެއް އެކަތި ގަނޑަކަށް ހަދާ އެއް އަމާޒަކަށް ދަތުރުކުރުވާ، ޑިކްޓޭޓަރު މައުމޫނު ވެރިކަމުން ދުރުކުރުވާ ޞުލްޙަވެރިކަމާއި ޑިމޮކްރެސީގެ ހަމަތަކުގެ މަތިން ރާއްޖޭގެ ވެރިކަން ބަދަލުކޮށްލިކަމެވެ. ޕާޓީއެއް ހިންގުމުގެ އަސާސީ އޮނިގަނޑެއް ފުރަތަމަ ތައްޔާރުކޮށް، އެއޮނިގަނޑުގެ މަތީގައި ޕާޓީ މިހާތަނާ ޖެހެންދެންވެސް ހިންގިފައިވާ ހަމައެކަނި ސިޔާސީ ޕާޓީއަކީ ދިވެހި ރައްޔިތުންގެ ޑިމޮކްރެޓިކް ޕާޓީ، އެމްޑީޕީއެވެ. ތެދެކެވެ. އެމްޑީޕީގައިވެސް އުނިސިފަތަކެއް، ނުވަތަ ފުރިހަމަ ކުރަންޖެހޭ ކަންތައްތަކެއް ހުރެދާނެއެވެ. އެހެންނަމަވެސް، ޙަޤީޤަތަކީ ރާއްޖެއަށް ޕާޓީ ސިސްޓަމް ތަޢާރަފް ކުރުވުމުގައި އަދި ގިނަ ސިޔާސީ ޕާޓީ އެކުލެވޭ ވާދަވެރި ސިޔާސީ ނިޒާމެއް އަށަގެންނެވުމުގައި މިހާތަނާ ޖެހެންދެންވެސް އެންމެ ގިނަގުނަ މަސައްކަތްތަކެއް ކޮށްފައިވަނީ އެމްޑީޕީ ކަމެވެ.\nމިހެންކަމުން، ކުރިމަތިވަމުން އަންނަ ރައްޔިތުންގެ މަޖިލީހުގެ އިންތިޚާބުގައި ކަންތައް ކުރަންވީގޮތް ވަރަށްވެސް ސާފެވެ. ޑިމޮކްރެސީގެ ހަމަތައް ޤަބޫލު ކުރައްވާނަމަ، އަދި ދިވެހީންނަށާއި ދިވެހިރާއްޖެއަށް ރަނގަޅު ގޮތްތަކެއް މެދުވެރިވާނީ ޑިމޮކްރެސީގެ މަގުގައި ކުރިއަށް ދެވިގެންކަމުގައި ޤަބޫލު ކުރައްވާނަމަ، ރާއްޖެއަށް ޑިމޮކްރެސީ ގެނެސްދިނުމުގައި މަތިވެރި ބޮޑެތި ޤުރްބާނީތައް ވެފައި ތިބި ކެންޑިޑޭޓުންނަށް ވޯޓު ދެއްވާށެވެ. މިއަދު ޅަފަތުގައި މިއޮތް ޑިމޮކްރެސީއަށް ރަނގަޅު ކުރިމަގެއް ހޯދައިދީ، މުސްތަޤްބަލްގައި ގައުމު ހިންގުމުގެ ކަންކަން ރައްޔިތުންގެ އިޙްޞާޞްތަކާއި އެއްގޮތް ކުރެވޭނީ އޭރުންނެވެ.


Gaumee firihen footboalha team thamreen dhathurehggai Lanka ah\nކުޅިވަރު - ގައުމީ ފިރިހެން ފުޓުބޯޅަ ޓީމު\nގައުމީ ފިރިހެން ފުޓުބޯޅަ ޓީމު ތަމްރީން ދަތުރެއްގައި ލަންކާއަށް\nގައުމީ ޓީމު ލަންކާއަށް ފުރާފައިވަނީ 28 ކުޅުންތެރިންގެ ޕްރިލިމިނަރީ ސްކޮޑަކާއެކު\nކ. މާލެ 13 އޯގަސްޓު 2019 | އަންގާރަ 17:57 2,478\nގައުމީ ފިރިހެން ފުޓުބޯޅަ ޓީމު - މިހާރު\nގައުމީ ފިރިހެން ފުޓުބޯޅަ ޓީމު ތަމްރީން ދަތުރެއްގައި ސްރީލަންކާއަށް ފުރައިފިއެވެ.\nގައުމީ ޓީމު ލަންކާއަށް ފުރީ 2022 ގައި ގަތަރުގައި އޮންނަ ފީފާ ވޯލްޑް ކަޕް ކޮލިފައިންއަށް ތައްޔާރުވުމުގެ ގޮތުންނެވެ.\nޖުމްލަ 28 ކުޅުންތެރިންގެ ޕްރިލިމިނަރީ ސްކޮޑަކާއެކު ގައުމީ ޓީމު ލަންކާއަށް ފުރިއިރު، މި ދަތުރުގައި ކޮލިފައިންގައި ގުއާމްއާ ދެކޮޅަށް ކުޅޭ މެޗަށް ވިސާ ޖެހުމުގެ ކަންތައްވެސް ކުރިޔަށްގެންދިޔުމަށް ވަނީ ހަމެޖެހިފައެވެ.\nފާހަގަކޮށްލަންޖެހެނީ ޕްރިލިމިނަރީ ސްކޮޑު އެކުލަވާލިއިރު، އެ ސްކޮޑުގައި ތަޖުރިބާކާރު ކުޅުންތެރިން މަދުކަމެވެ. އެގޮތުން މިދިޔަ އަހަރު ރާއްޖޭގެ އެންމެ މޮޅު ކުޅުންތެރިޔާގެ މަގާމު އަދި ރަން ބޫޓު ހާސިލްކުރި އަލީ އަޝްފާގު (ދަގަނޑޭ) އާއި މުހައްމަދު އާރިފް (ބަކާ) އަދި މުހައްމަދު އުމެއިރަށް ސްކޮޑުން ފުރުސަތު ނުދެއެވެ. އަދި ޒުވާން ކުޅުންތެރިޔާ ހަސަން ރާއިފް (ހަންނަ) އަކަށްވެސް ސްކޮޑުން ފުރުސަތު ނުދެއެވެ.\nކޮލިފައިންގައި ގުއާމްއާ ދެކޮޅަށް ރާއްޖެ ކުޅޭނީ ސެޕްޓެމްބަރ މަހުގެ ފަސް ވަނަ ދުވަހު އެގައުމުގައެވެ. ދެވަނަ މެޗުގައި ސެޕްޓެމްބަރ މަހުގެ 10 ވަނަ ދުވަހު ރާއްޖެ ނިކުންނާނީ އަމިއްލަ ދަނޑުގައި ޗައިނާއާ ދެކޮޅަށެވެ.\nކޮލިފައިންގައި ރާއްޖެ ހިމެނޭ ގްރޫޕްގައި ޗައިނާ އާއި ގުއާމްގެ އިތުރުން ދެން ހިމެނެނީ ފިލިޕިންސް އަދި ސީރިޔާއެވެ.


މިއަދު ފެންނަމުން ދަނީ އިސްލާމް ދީނަށް ފާޅުގައި އިހާނެތިކޮށް ހިތަމުން އަންނަ މަންޒަރު: ޢީދު ޚުތުބާ – Dhen.mv\nމިއަދު ފެންނަމުން ދަނީ އިސްލާމް ދީނަށް ފާޅުގައި އިހާނެތިކޮށް ހިތަމުން އަންނަ މަންޒަރު: ޢީދު ޚުތުބާ\nމަރްޔަމް ވަޙީދާ July 20, 2021 - 8:17 am\nއެހެން އަހަރުތަކެކޭ ވެސް އެއް ފަދައިން މި އަހަރުގެ ބަރަކާތްތެރި އަޟްޙާ ޢީދު ދުވަހުގެ ޚުތުބާގައި ވެސް އެންމެ ފުރަތަމަ ހަނދުމަކޮށްދެއްވާފައި ވަނީ ސަލާމްލެއްވި އިބްރާހީމްގެފާނުގެ ވެ ވަޑައިގަންނަވަން މަސައްކަތް ކުރެއްވި ޤުރްބާނީގެ މަތިންނެވެ.\nއަޟްޙާ ޢީދު ދުވަހަކީ ޤުރްބާނީގެ ދުވަސް ކަމުގައިވީ ހިނދު، އިބްރާހީމްގެފާނާއި އެކަލޭގެފާނުގެ ލޮބުވެތި ދަރިކަލުން އިސްމާއީލުގެފާނާ ކުރިމަތި ކުރެއްވި ބޮޑު އިމްތިހާނުން، ފާސްވެވަޑައިގަތުމުން މާތް ﷲ އެ ދެބައިކަލުންނަށް ތައުރީފުގެ ބަސް ވަޙީ ކުރެއްވި ދުވަހެވެ. އެކަލޭގެފާނުގެ ލޮބުވެތި ދަރިކަލުން ޤުރްބާން ކުރައްވަން އެކަލާނގެ އަމުރު ކުރެއްވި ހިނދު، އެކަމަށް ކިޔަމަންގަނެ ކެތްތެރިވީ ދުވަހެވެ. އަދި އިބްރާހީމްގެފާނުގެ ލޮބުވެތި ދަރިކަލުން އިސްމާއީލުގެފާނު ވެސް މާތް ﷲ އެންގެވުމަށް ތަބާވުމަށް އެކަލޭގެފާނުގެ ބައްޕާފުޅަށް ހިތްވަރުދެއްވި ދުވަހެވެ.\nއިބްރާހީމްގެފާނުގެ ދަރިކަނލުންގެ ވާހަކައިން، އުއްމަތަށް މިއަދު އިތުރު ފިލާވަޅުތައް ދަސްކުރަންޖެހިފައި ކަމަށް ޢީދު ޚުތުބާގައި ވިދާޅުވެފައިވެއެވެ.\n"މިއަދު ފެންނަމުން ދަނީ އިސްލާމް ދީނަށް ފާޅުގައި އިހާނެތި ކޮށް ހިތަމުން އަންނަ ތަނެވެ. ކީރިތި ޤުރްއާނަށް އިހާނެތިކޮށް ހިތަމުން އަންނަ ތަނެވެ. ނަބިއްޔާއަށް ފުރައްސާރަ ކުރަމުން އަންނަ ތަނެވެ. މުސްލިމުންގެ މުޤައްދަސް ތަންތަނަށް އަރައި، އެތަންތަން ފޭރިގަންނަ ތަނެވެ." ޚުތުބާގައި ބުނެފައިވެއެވެ.\nޚުތުބާގައި އިތުރަށް ހަނދުމަ ކޮށްދެއްވާފައި ވަނީ އިސްލާމީ ޤައުމުތަކުގެ އިންތަކުގެ ހުރުމަތް ދަނީ ކަނޑަމުން ކަމަށާއި މުސްލިމު ޢިލްމުވެރިންގެ ޤަދަރު ދަނީ ވައްޓައިލަމުން ކަމަށެވެ.\n"އިސްލާމީ ޔުނިވާސިޓީތަކާއި، މަތީ ތައުލީމު ދޭ މަރުކަޒުތަކުގެ މަންޙަޖުތައް ބަދަލު ކުރުމަށް ފިއްތުންތައް ކުރިމަތި ކުރުވަމުންނެވެ. އިސްލާމްދީން މިވަނީ އެ ދީނުގެ ވަޠަންގައި ބީރަށްޓެހި ކޮށްފައެވެ. ސައްތައިން ސައްތަ އިސްލާމީ ޤައުމެއް އޮވެގެން ނުވާނެ ކަމަށް ދަނީ އަޑުއުފުލަމުންނެވެ." ޢީދު ޚުތުބާގައި ބުނެފައި ވެއެވެ.\nމުސްލިމުންގެ ޙައްްޤުތަކަށް އަރައިގަންނަމުން ދާ ކަމަށާއި މިއަދު މިވަނީ އެމީހުންގެ ޙަައްޤުތައް އަތުލައިގެންފައިވާ ކަމަށް ވެސް ޚުތުބާގައި ބުނެފައި ވެއެވެ.\nއީދުގެ އުފާ ފާޅުކުރުމުގައި ފަގީރުންނާއި މިސްކީނުން ބައިވެރި ކުރަން ޖެހޭ: އީދު ހުތުބާ


ޙާފިޒްގެ އަގުވަޒަން ކުރުމުގެ ގޮތުން ކުޑަހަފްލާއެއް ބާއްވައިފި - R. Fainu Council\nޙާފިޒްގެ އަގުވަޒަން ކުރުމުގެ ގޮތުން ކުޑަހަފްލާއެއް ބާއްވައިފި\nފައިނު ކައުންސިލް އިދާރާ 12:44 AM ޚަބަރު\nމިއަހަރުގެ ރަމަޟާން މަހު މިރަށު ހުކުރު މިސްކިތް މަސްޖިދުލް ފަލާޙްގައި ޙިފްޒްކޮށް ތަރާވީޙް ނަމާދު ކުރުމަށް ގެނެވުނު ޙާފިޒްގެ އަގުވަޒަން ކުރުމުގެ ގޮތުން ކުޑަ ހަފްލާއެއް ބާއްވައިފިއެވެ. މިޙަފްލާ އޮތީ 03 ޖޫން 2019 ވަނަ ދުވަހުގެ ރޭގަނޑު 9:30 ގައެވެ.\nމިހަފްލާގައި އެބޭފުޅާ ކޮށްދެއްވި މަސައްކަތުގެ އަގުވަޒަން ކުރުމުގެ ގޮތުން ހަނދާނީ ލިޔުމެއް އެރުވިފައިވެއެވެ. އަދި ކައުންސިލަރުންގެ ފަރާތުން ފައިސާގެ ހަދިޔާއެއްވެސް އެރުވުނެވެ.\nޙާފިޒްގެ އަގުވަޒަން ކުރުމުގެ ގޮތުން ކުޑަހަފްލާއެއް ބާއްވައިފި Reviewed by ފައިނު ކައުންސިލް އިދާރާ on 12:44 AM Rating: 5